|  |
| --- |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO****CITTÀ DI POREČ - PARENZO****Gradonačelnik** |
| **KLASA: 024-01/23-01/390** |  |
| **URBROJ : 2163-06-09/01-23-2** |  |
| **Poreč-Parenzo, 15. studenog 2023.**  2023. |  |

 Na temelju članka 53. Statuta Grada Poreča-Parenzo (,,Službeni glasnik Grada Poreča-Parenzo" br. 2/13, 10/18 i 2/21), na prijedlog Upravnog odjela za društvene djelatnosti (KLASA: 402-08/23-01/93 URBROJ: 2163-6-21/01-23-1 od 13. studenog 2023. godine), Gradonačelnik Grada Poreča-Parenzo donio je sljedeći

**Z A K L J U Č A K**

1. Utvrđuju se:

- Prijedlog Programa javnih potreba u predškolskom odgoju i obrazovanju Grada Poreča-

 Parenzo za 2024. godinu,

- Prijedlog Programa javnih potreba u obrazovanju Grada Poreča-Parenzo za 2024. godinu,

- Prijedlog Programa javnih potreba u kulturi Grada Poreča-Parenzo za 2024. godinu,

- Prijedlog Programa javnih potreba u sportu i rekreaciji Grada Poreča-Parenzo za 2024.

 godinu,

- Prijedlog Programa javnih potreba u zaštiti, očuvanju i unapređenju zdravlja Grada Poreča-

 Parenzo za 2024. godinu,

- Prijedlog Programa javnih potreba u socijalnoj skrbi Grada Poreča-Parenzo za 2024.

 Godinu,

kao I. čitanje te se dostavljaju Gradskom vijeću Grada Poreča-Parenzo na razmatranje i donošenje u priloženom tekstu.

 2. Na sjednici Gradskog vijeća sva potrebna tumačenja uz predložene prijedloge Programa iz točke 1. ovog Zaključka dati će Vesna Kordić – pročelnica Upravnog odjela za društvene djelatnosti.

 **GRADONAČELNIK**

 Loris Peršurić

**DOSTAVITI:**

1. Gradsko vijeće, ovdje,
2. Upravni odjel za društvene djelatnosti, ovdje,
3. Pismohrana, ovdje.

**Obrazloženje**

**Pravna osnova**

Pravna osnova financiranja javnih potreba u: predškolskom odgoju i obrazovanju, obrazovanju, kulturi, sportu, zaštiti, očuvanju i unapređenju zdravlja i socijalnoj skrbi sadržana je u odredbama: Zakona o predškolskom odgoju i obrazovanju (“Narodne novine“ br. 10/97, 107/07, 94/13, 98/19, 57/22, 101/23), Zakona o odgoju i obrazovanju u osnovnoj i srednjoj školi (“Narodne novine“ br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13 i 152/14, 7/17, 68/18, 98/19, 64/20), Zakona o kulturnim vijećima i financiranju javnih potreba u kulturi ("Narodne novine" br. 83/22), Zakona o sportu (“Narodne novine“ br.141/22), Zakona o zdravstvenoj zaštiti ("Narodne novine" br. 100/18, 125/19, 147/20, 119/22, 33/23), Zakona o socijalnoj skrbi ("Narodne novine" br. 18/22, 46/22, 119/22, 71/23), Zakona o lokalnoj i područnoj (regionalnoj) samoupravi (“Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 23/17, 98/19, 144/20) i Statuta Grada Poreča (“Službeni glasnik Grada Poreča-Parenzo“ br. 2/13, 10/18, 2/21).

**Ocjena stanja**

Navedenim propisima određeno je da su jedinice lokalne samouprave dužne u svom proračunu osiguravati sredstva za ostvarivanje javnih potreba u područjima za koje se predlaže donošenje programa javnih potreba. Javne potrebe za koje se sredstva osiguravaju u proračunu utvrđuju se programima javnih potreba, koje donosi predstavničko tijelo jedinice lokalne samouprave, zajedno s godišnjim proračunom.

**Osnovna pitanja koja treba urediti Programima**

Programi javnih potreba predstavljaju akte kojima se utvrđuju djelatnosti i poslovi, programi/projekti/aktivnosti i manifestacije od značaja za Grad Poreč-Parenzo u: predškolskom odgoju i obrazovanju, obrazovanju, kulturi, sportu i rekreaciji, zaštiti, očuvanju i unapređenju zdravlja i socijalnoj skrbi.

Financijska sredstva za ostvarivanje javnih potreba osiguravaju se u Proračunu Grada Poreča-Parenzo za 2024. godinu, a raspodjela istih korisnicima sredstava obavljat će se sukladno Planovima raspodjele sredstava, koji su sastavni dio Programa javnih potreba. Kontrolu i nadzor nad provedbom programa iz donesenih Programa javnih potreba obavlja Upravni odjel za društvene djelatnosti. Doznačenim financijskim sredstvima nositelji programa mogu raspolagati isključivo namjenski, po načelima dobrog gospodarenja, te su obvezni prilikom realizacije svojih programa postupati sukladno odredbama Programa javnih potreba, ugovora koji se s njima sklapaju na temelju tog Programa i Odluke o izvršavanju proračuna Grada Poreča-Parenzo.

**Cilj donošenja Programa**

Cilj donošenja Programa javnih potreba u: predškolskom odgoju i obrazovanju, obrazovanju, kulturi, sportu i rekreaciji, zaštiti, očuvanju i unapređenju zdravlja i socijalnoj skrbi, je utvrditi javne potrebe koje su od interesa za Grad Poreč-Parenzo u navedenim područjima za narednu godinu i planirati sredstva u Proračunu za njihovo ostvarenje.

**Sredstva potrebna za ostvarenje Programa**

Sredstva potrebna za ostvarenje Programa planirana su u Proračunu Grada Poreča-Parenzo za 2024. godinu.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO****CITTÀ DI POREČ-PARENZO** |
|  **Gradsko vijeće****KLASA:** **URBROJ:** **Poreč-Parenzo, ……….2023.** |

Na temelju članka 19. stavak 1. i članka 35. stavak 2. točka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12,19/13-pročišćen tekst, 137/15 ispravak, 123/17, 98/19 i 144/20), članka 2. Zakona o predškolskom odgoju i obrazovanju (,,Narodne novine“ br. 10/97, 107/07, 94/13, 98/19, 57/22 i 101/23) i članka 41. Statuta Grada Poreča-Parenzo (,,Službeni glasnik Grada Poreča-Parenzo“ br. 2/13, 10/18 i 2/21) Gradsko vijeće Grada Poreča-Parenzo na sjednici održanoj ……..….2023 . godine donijelo je

**Program javnih potreba u predškolskom odgoju i obrazovanju**

**Grada Poreča-Parenzo za 2024. godinu**

**Članak 1.**

Programom javnih potreba u predškolskom odgoju i obrazovanju utvrđuju se djelatnosti koje su od interesa za Grad Poreč-Parenzo, a odnose se na programe odgoja, obrazovanja, zdravstvene zaštite, prehrane i socijalne skrbi djece od navršenih godinu dana do polaska u osnovnu školu koji se ostvaruju u predškolskim ustanovama kojih je osnivač Grad Poreč-Parenzo i u predškolskim ustanovama kojih su osnivači fizičke osobe.

**Članak 2.**

U 2024. godini Grad Poreč-Parenzo sufinancirat će sljedeće javne potrebe u predškolskom odgoju i obrazovanju:

1. redovnu djelatnost i programe predškolskih ustanova kojih je osnivač Grad Poreč-Parenzo, te kapitalnih ulaganja u objekte u kojima se odvija njihova djelatnost,
2. redovnu djelatnost i programe predškolskih ustanova na području Grada Poreča-Parenzo kojih su osnivačice fizičke osobe,
3. smještaj djece u predškolsku ustanovu koje je osnivač Općina Tar-Vabriga i u obrtu za čuvanje djece predškolske dobi u Poreču
4. kapitalne projekte: izgradnju novih vrtića u naselju Nova Vas i naselju Varvari, te dogradnju i rekonstrukciju terase objekta Mjesnog odbora Baderna.

**Članak 3.**

Financijska sredstva za ostvarivanje javnih potreba iz članka 2. ovog Programa osiguravaju se u Proračunu Grada Poreča-Parenzo za 2024. godinu.

Raspodjelu financijskih sredstava iz stavka 1. ovog članka obavlja Upravni odjel za društvene djelatnosti (u daljnjem tekstu: Upravni odjel), sukladno Planu raspodjele sredstava koji je sastavni dio ovog Programa i Odluci o izvršavanju Proračuna Grada Poreča-Parenzo za 2024. godinu.

**Članak 4.**

Sredstva za realizaciju javnih potreba iz ovoga Programa ostvarivat će se do visine sredstava planiranih u Proračunu Grada Poreča-Parenzo za 2024. godinu, prema priljevu sredstava u Proračun.

**Članak 5.**

Sredstva za realizaciju javnih potreba iz ovog Programa isplaćivat će se predškolskim ustanovama kojih je osnivač Grad Poreč-Parenzo na temelju zahtjeva i priloženih računa, a predškolskim ustanovama kojih su osnivačice fizičke osobe i obrtu za čuvanje djece predškolske dobi na temelju ugovora, kojim se utvrđuju međusobna prava i obveze davatelja i primatelja financijskih sredstava.

**Članak 6.**

Predškolske ustanove kojih je osnivač Grad Poreč-Parenzo podnose izvješća o ostvarenju programa i utrošku sredstava za prethodnu godinu na temelju i u skladu s odredbama Odluke o izvršavanju Proračuna Grada Poreča-Parenzo za 2024. godinu.

**Članak 7.**

Korisnici sredstava Proračuna s kojima se zaključuje ugovor obvezni su Upravnom odjelu dostaviti izvješće o ostvarenju programa i utrošku sredstava za prethodnu godinu najkasnije do 30. ožujka 2024. godine.

Ukoliko korisnici sredstava Proračuna ne postupe kako je određeno prethodnim stavkom, može im se obustaviti isplata sredstava.

**Članak 8.**

Upravni odjel prati namjensko korištenje sredstava iz članka 3. ovog Programa.

Ukoliko Upravni odjel ocjeni da se sredstva ne koriste u skladu s odobrenom namjenom, može obustaviti ili ne izvršiti isplatu sredstava.

**Članak 9.**

Izvješće o ostvarenju ovog Programa podnosi se Gradskom vijeću do 30. lipnja 2024. godine.

 **Članak 10.**

Ovaj Program objavit će se u „Službenom glasniku Grada Poreča-Parenzo“, a stupa na snagu 1. siječnja 2024. godine.

**PREDSJEDNIK**

**GRADSKOG VIJEĆA**

 **Zoran Rabar**

**DOSTAVITI:**

1. Gradonačelnik, ovdje,
2. Upravni odjel za društvene djelatnosti, ovdje,
3. Pismohrana, ovdje.

**PLAN RASPODJELE SREDSTAVA**

|  |  |  |
| --- | --- | --- |
| **Red.broj** | **KORISNIK****P ROGRAM/PROJEKT/AKTIVNOST** | **IZNOS EUR** |
| **1.** | **USTANOVE - OSNIVAČ GRAD POREČ-PARENZO** |
| 1.1. | ***Dječji vrtić „Radost“***  |
| 1.1.1. | ***Vrtić I i II u Poreču*** |
|  | Odgojno i administrativno tehničko osoblje | 1.300.174,00 |
|  | Sportski program djece u vrtiću | 3.215,00 |
|  | Program predškole | 8.659,00 |
|  | Program djece s teškoćama u razvoju | 115.819,00 |
|  | Zavičajna nastava | 663,00 |
|  | Opremanje predškolske ustanove | 49.307,00 |
|  | Adaptacija i sanacija predškolske ustanove  | 39.500,00 |
|  | Ukupno 1.1.1. | 1.517.337,00 |
| 1.1.2. | ***Vrtić u Baderni*** |
|  | Odgojno i administrativno tehničko osoblje | 199.844,00 |
|  | Program predškole | 60,00 |
|  | Opremanje predškolske ustanove | 16.500,00 |
|  | Ukupno 1.1.2. | 216.404,00 |
| 1.1.3. | ***Vrtić u Vižinadi*** |
|  | Odgojno i administrativno tehničko osoblje | 246.722,00 |
|  | Program predškole | 255,00 |
|  | Program djece s teškoćama u razvoju | 23.947,00 |
|  | Opremanje predškolske ustanove | 2.667,00 |
|  | Ukupno 1.1.3. | 273.591,00 |
| 1.1.4. | ***Vrtić u Kašteliru*** |
|  | Odgojno i administrativno tehničko osoblje | 286.136,00 |
|  | Program predškole | 297,00 |
|  | Program djece s teškoćama u razvoju | 24.800,00 |
|  | Opremanje predškolske ustanove | 4.865,00 |
|  | Ukupno 1.1.4. | 316.098,00 |
| 1.1.5. | ***Vrtić u Sv. Lovreču*** |  |  |
|  | Odgojno i administrativno tehničko osoblje | 80.856,00 |
|  | Program predškole | 127,00 |
|  | Program djece s teškoćama u razvoju | 9.646,00 |
|  | Opremanje predškolske ustanove | 2.045,00 |
|  | Ukupno 1.1.5. | 92.674,00 |
| 1.1.6. | ***Jaslice u Poreču*** |
|  | Odgojno i administrativno tehničko osoblje | 355.662,00 |
|  | Opremanje predškolske ustanove | 530,00 |
|  | Adaptacija i sanacija predškolske ustanove jaslice | 8.177,00 |
|  | Ukupno 1.1.6. | 364.369,00 |
| 1.1.7. | ***Vrtić u Žbandaju*** |
|  | Odgojno i administrativno tehničko osoblje | 325.996,00 |
|  | Program predškole | 170,00 |
|  | Opremanje predškolske ustanove | 8.264,00 |
|  | Ukupno 1.1.7. | 334.430,00 |
| 1.1.8. | ***Vrtić u Varvarima*** |  |
|  | Odgojno i administrativno tehničko osoblje | 47.790,00 |
| 1.1.9. | ***Vrtić Pinija*** |  |
|  | Odgojno i administrativno tehničko osoblje | 491.973,00 |
|  | Opremanje predškolske ustanove | 10.000,00 |
|  | Ukupno 1.1.9. | 501.973,00 |
|  | **Ukupno 1.1.** | **3.664.666,00**  |
| 1.2. | ***Dječji vrtić – Scuola dell infanzia „Paperino“***  |  |
| 1.2.1. | ***Vrtić u Poreču*** |
|  | Odgojno i administrativno tehničko osoblje | 332.837,00 |
|  | Sportski program djece u vrtiću | 1.593,00 |
|  | Program predškole | 259,00 |
|  | Program djece s teškoćama u razvoju | 24.500,00 |
|  | Program za djecu nacionalnih manjina | 9.157,00 |
|  | Zavičajna nastava | 664,00 |
|  | Opremanje predškolske ustanove | 16.790,00 |
|  | Ukupno 1.2.1. | 385.800,00 |
| 1.2.2. | ***Vrtić u Taru*** |
|  | Odgojno i administrativno tehničko osoblje | 191.061,00 |
|  | Opremanje predškolske ustanove | 664,00 |
|  | Ukupno 1.2.2. | 191.725,00 |
| 1.2.3. | ***Vrtić u Vavarima*** |
|  | Odgojno i administrativno tehničko osoblje | 162.602,00 |
|  | Ukupno 1.2.3. |  |
| 1.2.4. | ***Vrtić u Velom Maju*** |
|  | Odgojno i administrativno tehničko osoblje | 125.937,00 |
|  | Ukupno 1.2.4. |  |
| 1.2.5. | ***Vrtić u Dračevcu***  |
|  | Odgojno i administrativno tehničko osoblje | 142.780,00 |
|  | Ukupno 1.2.5. |  |
|  | **Ukupno 1.2.** | **1.008.844,00** |
|  | **UKUPNO 1.** | **4.673.510,00** |
| **2.** | **USTANOVE - OSNIVAČI FIZIČKE OSOBE** |  |
| 2.1. | ***Dječji vrtić „101 dalmatinac“*** |  |
|  | Sufinanciranje programa | 263.454,00 |
|  | Pomoćnici u nastavi | 104.500,00 |
|  | Sufinanciranje boravka djece subotom | 4.800,00 |
|  | Fiskalna održivost dječjih vrtića (Državni proračun)  | 13.877,00 |
|  | **Ukupno 2.1.** | **386.631,00** |
| 2.2. | ***Dječji vrtić „Crvenkapica“*** |  |
|  | Sufinanciranje programa | 155.225,00 |
|  | Pomoćnici u nastavi | 9.789,00 |
|  | Sufinanciranje boravka djece subotom | 3.200,00 |
|  | Fiskalna održivost dječjih vrtića (Državni proračun) | 9.295,00 |
|  | **Ukupno 2.2.** | **177.509,00** |
|  | **UKUPNO 2.**  | **564.140,00** |
| **3.**  | **USTANOVA - OSNIVAČ OPĆINA TAR-VABRIGA** |  |
|  | ***Dječji vrtić „Morski konjić“*** |  |
|  | Sufinanciranje smještaja | **1.960,00** |
| **4.** | **SUFINANCIRANJE OBRTA ZA ČUVANJE DJECE** | **15.930,00** |
| **5.** | **OSTALE POTREBE** | **10.000,00** |
| **6.**  | **KAPITALNI PROJEKTI** |  |
|  | Izgradnja dječjeg vrtića u Varvarima | 5.185.000,00 |
|  | Izgradnja dječjeg vrtića u Novoj Vasi | 5.445.000,00 |
|  | Dogradnja i rekonstrukcija terase objekta MO Baderna | 240.000,00 |
|  | **UKUPNO 6.**  | **10.870.000,00** |
|  | **UKUPNO od 1. do 6.** | **16.135.540,00** |

**OPIS PROGRAMA**

**DJEČJI VRTIĆ „RADOST“ POREČ-PARENZO**

Odgoj, naobrazba, zdravstvena zaštita i socijalna skrb provodi se u 11 organizacionih jedinica: Dječje jaslice Poreč, Dječji vrtić „Radost I“, Dječji vrtić „Radost II“, oba u Poreču, Područni vrtić Baderna, Područni vrtić Sv. Lovreč, Područni vrtić Vižinada, Područni vrtić Kaštelir– Vrtić, Područni vrtić Kaštelir-Jaslice, Područni vrtić Žbandaj, Područni vrtić Pinija te je u planu u sljedećoj pedagoškoj godini Područni vrtić Varvari.

U ustanovi su formirane 38 odgojno-obrazovne skupine u koje je upisano 577 djece. Organizirani su 10 i 6 satni redoviti programi. U 10 satni redoviti program upisano je 566, a u 6 satni program 11 djece. 10 satni program provodi se u gradskim vrtićima, a 6 i 10 satni u svim područnim vrtićima. Početkom pedagoške godine, odnosno 1.9.2023, započelo je s radom još pet skupina djece, četiri jasličke i jedna vrtićka u Područnom vrtiću Pinija.

U odgojne skupine integrirana su djeca s teškoćama u razvoju i to djeca s poremećajima govorno glasovne komunikacije, djeca s poremećajima ličnosti uvjetovana organskim čimbenicima ili psihom, djeca s poremećajima u ponašanju, djeca sa smanjenim intelektualnim sposobnostima, djeca iz autističnog spektra i dijete s dawn sindromom i kroničnim zdravstvenim bolestima.

U individualni oblik rada kojeg provodi stručni suradnik edukator-rehabilitator vrtića uključeno je 14 djece s teškoćama koja imaju Rješenje prvostupanjskog tijela vještačenja. Roditelji djece koja imaju trajnu dijagnozu i kronične bolesti uz dokumentaciju za upis djeteta u vrtić prilažu i liječničku dokumentaciju. Edukator- rehabilitator vrtića organizirat će niz radionica kao podršku za roditelje djece s teškoćama, kao i za odgojiteljice i pomoćnike djeci s teškoćama. Osmero djece s teškoćama ima svog asistenta koji neposredno rade s djetetom 6 sati dnevno. Neke se bolesti i stanja otkrivaju i potvrđuju tijekom boravka djeteta u vrtiću. U ustanovi je uključeno u redovite programe 14-ero djece s teškoćama u razvoju koja prema Odluci o mjerilima financiranja predškolskih ustanova kojih je osnivač Grad Poreč ostvaruju pravo na povoljnije uvjete plaćanja učešća u cijeni, koja se umanjuje za 50%. Državnim pedagoškim standardom određeno je da se smanjuje broj djece u skupini u kojoj je integrirano dijete s teškoćama.

Kurikulumom i Godišnjim planom i programom ustanove planira se odgojno obrazovni rad, naobrazba i usavršavanje odgojitelja, njega i skrb za tjelesni rast i zdravlje djece, suradnja s roditeljima, blagdani i svečanosti, struktura rada odgojitelja i stručnih suradnika, planovi nabave potrebnog materijala, investicijskog održavanja objekata, nabava opreme po objektima, sitnog kuhinjskog inventara, didaktike, radno zaštitne odjeće i obuće, te se donosi sigurnosno zaštitni i preventivni program dječjeg vrtića i vrednovanje rada. Donosi se bitna zadaća stručnog tima te individualni planovi stručnih suradnika pedagoga, edukatora- rehabilitatora, psihologa i zdravstvene voditeljice.

**Odgojno i administrativno tehničko osoblje**

Kroz ovu aktivnost podmiruju se rashodi za zaposlene prema važećem Pravilniku o radu i Kolektivnom ugovoru, te rashodi za materijalne troškove vezane za službena putovanja i druge rashode koji proizlaze iz prava zaposlenika. Planiranim sredstvima podmiruju se svi materijalni rashodi kojima se omogućava redovno funkcioniranje ustanove, poštujući načelo ekonomičnosti, namjenskog i svrhovitog korištenja sredstava. U aktivnosti su prikazani rashodi za redovnu djelatnost vrtića u Poreču (Radost I i Radost II), jaslica u Poreču te područnih vrtića (u Žbandaju, Baderni, Sv. Lovreču, Vižinadi, Kašteliru, Piniji i novom vttiću u Varvarima za razdoblje od rujna do prosinca 2024.). U ustanovi je zaposlen 136 radnik (78 odgojitelja, ravnateljica, 1 pedagog i 1 pedagog pripravnik, psiholog, rehabilitator edukator, 1,5 zdravstvena voditeljica, tajnik, voditeljica računovodstva, materijalni knjigovođa i administrator blagajnik, 2 kućna majstora, pralja, 2 glavne kuharice, 7 kuharica, 5 pomoćnih kuharica, 14 spremačica i 2 pomoćne kuharice-spremačice). Zbog potreba redovitog poslovanja nedostaju 3 spremačice koje ustanova nije uspjela zaposliti, a za koje su otvoreni natječaji. Rashodi za zaposlene i naknade za članove Upravnog vijeća financiraju se sredstvima iz Proračuna Grada Poreča, dok se materijalni rashodi kojima se osigurava obavljanje redovne djelatnosti ustanove (nabavka namirnica, energija, uredski materijal, komunalne usluge, stručno usavršavanje, računalne usluge i dr.) u cijelosti financiraju iz vlastitih sredstava (uplata roditelja).

**Program predškole**

Prema Zakonu o predškolskom odgoju i obrazovanju obavezno je izvođenje programa predškole. U ustanovi će se program izvoditi u razdoblju od 1.1. do 30.5.2024. i 1.10. do 1.12.2024.g. za 136 predškolaca u sklopu redovnog programa (Radost I i II za 85 djece, PV Žbandaj za 11 djece, PV Baderna za 5 djece, u PV Sv. Lovreč za 2 djece, PV Vižinada za 11 djece u PV Kaštelir za 18 djece te PV Pinija za 4 djece). Za djecu koja ne pohađaju redoviti program, program predškole provodit će se u trajanju od 250 sati u razdoblju od 1.10.2023. do 31.5.2024.g. i od 1.10.24. do 31.12.24. za ukupno 12 djece. Za ovaj program planirana su sredstva iz državnog proračuna za nabavu likovnih mapa i radnih listova.

**Program djece s teškoćama u razvoju**

Djeca s teškoćama u razvoju integrirana su u redovite programe vrtića. Nabavu opreme i usavršavanje stručnih djelatnika koji rade s takvom djecom financira Ministarstvo znanosti i obrazovanja. U 2024.g. 13 djece ima pomoćnika (asistenta), Grad Poreč-Parenzo financira 8 pomoćnika, Općina Vižinada 2 pomoćnika, Općina Kaštelir 2 pomoćnika i Općina Sv.Lovreč 1 pomoćnika.

**Zavičajna nastava**

Projekt Istarske užance. Cilj projekta je približiti djeci istarsku tradiciju i sačuvati vrijednost i autohtonost Istre. U projekt je uključeno 20 djece u jednoj odgojno-obrazovnoj skupini djece od 3-4 godine života. Projekt je započet u 2023.g. i nastavit će se u slijedećoj godini u razdoblju od 15.09.2023. do 30.04.2024.g. Projekt će se provoditi kroz sva odgojno-obrazovna područja, te će biti prikazan na „Festivalu zavičajnosti“ 2024.g. i prezentiran na web stranici vrtića.

**Sportski program djece u vrtiću**

U suradnji s Gradom Porečom i Sportskom zajednicom Poreč planira se nastaviti izvoditi sportski program za djecu u godini prije polaska u školu. Sa željom da se doprinese rješavanju problema hipokinezije, pripremljen je projekt čiji je krajnji cilj nad standardni program koji bi obuhvatio ukupnu generaciju djece vrtićkog uzrasta od 5 godine života. U 2023/2024. godini u program je uključeno 101 dijete – polaznika vrtića Radost I, Radost II, PV Žbandaj i PV Baderna. Program se izvodi u suradnji s Gradom Porečom, Sportskom zajednicom Grada i Udrugom kineziologa. Program je besplatan za roditelje, a financira se iz Proračuna Grada Poreča.

**Opremanje predškolske ustanove**

Opremanje vrtića potrebnom opremom planira se iz sredstva za posebne namjene proračunskih korisnika u 2024.g. te iz gradskog i općinksih proračuna. Sredstva su planirana za nabavku opreme koja je potrebna za provođenje programa ustanove u vrtićima u Poreču i područnim vrtićima kako slijedi: Jaslice Poreč: didaktika, slikovnice, stol i stolice, stepenica na izvlačenje; DV „Radost I“: slikovnice, polica za likovni materijal, uređaji za održavanje, igrala za dvorište- sportska oprema, didaktika; PV Baderna: igrala za dvorište - sportska oprema, magnetna ploča, ormar za odgajateljice, glazbena linija, slikovnice, didaktika; PV Žbandaj: slikovnice, didaktika, igrala za dvorište - sportska oprema, glazbena linija; PV Sv.Lovreč: didaktika, slikovnice, fleksi ormar sa policom; PV Vižinada: didaktička oprema, stol za igru i tepih; PV Kaštelir: polica za likovni materijal, printer, pluto panoi, fleksi ormar sa policom, paravan, dvosjed; PV Pinija glazbena linija, printer u boji, telefon te previjalište.

**Adaptacija i sanacija**

U prostoru dječjih jaslica u Poreču iz proračuna Grada Poreča planirana je potrebna nabavka PVC stolarije za jednu sobu i ulaz u zgradu te uređenje kancelarija pedagoga i rehabilitatora. U objektu Radost I planira se ulaganje u dvorišnu ogradu, lakiranje podova u sobama, uređenje sobe Odjela računovodstva, bojanje kancelarijskih prostorija te nabavka dvorišnih vrata na ulazu u zgradu. U prostoru PV Žbandaj planira se postavljanje dvorišne ograde. U prostoru PV Kaštelir planira se lakiranje podova u sobama.

**DJEČJI VRTIĆ – SCUOLA DELL INFANZIA „PAPERINO“ POREČ-PARENZO**

Dječji vrtić-Scuola dell'infanzia „Paperino“ je predškolska javna ustanova na talijanskom jeziku koja pokriva potrebe pripadnika talijanske nacionalne manjine na području Grada Poreča i Općine Tar-Vabriga. Ustanova organizira i provodi programe njege, odgoja, naobrazbe, zdravstvene zaštite i prehrane za djecu od prve godine života do polaska u osnovnu školu. Vrtić ima u svom sastavu 5 organizacijskih jedinica i to u Dječji vrtić u Poreču, te područne vrtiće u Varvarima, Velom Maju, Dračevcu i Taru. Vrtić ima ukupno 10 odgojno-obrazovnih skupina, po 2 skupine u svakom u vrtiću u sastavu ustanove na području Grada Poreča-Parenzo i 2 skupine u Taru. Osnivač ustanove je Grad Poreč-Parenzo, koji financira rad 8 skupina, dok Općina Tar sufinancira rad ustanove na svom području za 2 skupine, u omjeru koji je dogovoren s Osnivačem. U Vrtić je upisano 151 dijete. Vrtić provodi 10-satni program u svim vrtićima u sastavu ustanove, a u Vrtiću u Taru i 6-satni program. U odgojno-obrazovne skupine uključena su i djeca s teškoćama u razvoju s kojima psihologinja vodi individualni rad u suradnji s liječnicima specijalistima, dvoje djece s teškoćama u razvoju imaju pomoćnika (asistenta). Vrtić u Taru ima logopeda, koji radi s djecom koji imaju problema iz govornog spektra. Plan i program za pedagošku godinu vrtića donosi se svake godine do kraja rujna i sadržava sve što se planira ostvariti u novoj pedagoškoj godini glede pedagoškog rada i zdravstvene njege djece, stručnog usavršavanje djelatnika, suradnje s roditeljima, obilježavanja blagdana i svečanosti. Isto vrijedi i za Kurikulum za rani i predškolski odgoj kojeg Upravno vijeće Vrtića donosi do kraja rujna.

**Odgojno i administrativno tehničko osoblje**

Kroz ovu aktivnost podmiruju se rashodi za zaposlene prema važećem Pravilniku o radu, te rashodi za materijalne troškove vezane za službena putovanja i druge rashode koji proizlaze iz prava zaposlenika. Planiranim sredstvima podmiruju se svi materijalni rashodi kojima se omogućava redovno funkcioniranje ustanove, poštujući načelo ekonomičnosti, namjenskog i svrhovitog korištenja sredstava. U 2024. planirana je zaposlenost 41 djelatnika ( 23 odgojitelja, ravnateljica, psihologica, zdravstvena voditeljica, tajnica, voditeljica računovodstva, materijalni knjigovođa i administrator, 2 kućna majstora, pralja, 3 kuhara, 2 pomoćne kuharice od kojih jedna radi kao pralja pola radnog vremena i 5 spremačica), od toga 4 osobe s ugovorom o radu na određeno vrijeme (jedna je osoba zamjena za porodiljni dopust). Rashodi za zaposlene financiraju se najvećim dijelom sredstvima iz Proračuna Grada Poreča, od uplata roditelja i donacija Talijanske unije, dok se materijalni rashodi kojima se osigurava obavljanje redovne djelatnosti ustanove (nabavka namirnica, energija, uredski materijal, komunalne usluge, stručno usavršavanje, računalne usluge i dr.) u cijelosti financiraju iz vlastitih sredstava (uplata roditelja).

**Sportski program djece u vrtiću**

Program je namijenjen djeci predškolske dobi i to šestogodišnjacima, a u planu je isti proširiti na generaciju petogodišnjaka, u skladu s njihovim motoričkim sposobnostima i afinitetima. Osnovni cilj programa je poticanje višestranog psihosomatskog razvoja djece predškolske dobi i zadovoljavanje dječje potrebe za kretanjem i igrom, praćenjem i razvojem njihovih osobina i sposobnosti te sportskih znanja primjernih za tu dob. Provodi se u sportskoj dvorani Vrtića u Poreču. Uključeno je 20 djece, a provodit će ga kineziolog. Sportski program započinje s realizacijom u studenom 2023.

**Program djece s teškoćama u razvoju**

Djeca s teškoćama u razvoju integrirana su u redovite programe vrtića. Sredstva su planirana za plaće i putne troškove pomoćnika (asistenta) djeci s teškoćama u razvoju, koje u cijelosti podmiruje osnivač ustanove, dok nabavu opreme i usavršavanje stručnih djelatnika koji rade s takvom djecom financira Ministarstvo znanosti i obrazovanja. S početkom nove pedagoške godine 2023./2024. dvoje djece imaju pomoćnika u nastavi (asistentom), jedno dijete jasličke dobi u Dračevcu te jedno vrtićke dobi u Poreču.

**Program za djecu nacionalnih manjina**

U ovoj aktivnosti planirana su sredstva za nabavu didaktičkih sredstava potrebnih za provedbu programa, stručno usavršavanje odgojitelja i stručnih suradnika, nabavu suvremene literature i podmirivanje rashoda za ostale potrebe programa.

**Zavičajna nastava**

Aktivnost se provodi radi upoznavanja djece sa zavičajem, okruženjem u kojem žive, te kako bi im se približila kultura, jezik i tradicije zavičaja u svim segmentima kulturnog i socijalnog okruženja. U Projekt Zavičajne nastave pedagoške godine 2023./2024. uključeno je 29 djece jasličke i vrtićke dobi iz područnog vrtića u Velom Maj. Tema je “Ta mala zlatna kap“.

**Opremanje predškolske ustanove**

Projekt se odnosi na uređenje i opremanje prostora vrtića svom neophodnim opremom i inventarom, te uređenje okoliša objekta kako bi se osigurao kvalitetan i adekvatan prostor za boravak djece. Planirano je nabaviti novu didaktičku opremu za vanjske prostore i opremu za redovno poslovanje.

**SUFINANCIRANJE PROGRAMA PRIVATNIH I DRUGIH DJEČJIH VRTIĆA**

**Dječji vrtić “ „Crvenkapica“ i Dječji vrtić „101 dalmatinac“**

Program se odnosi na programe odgoja, obrazovanja, zdravstvene zaštite, prehrane i socijalne skrbi koji se ostvaruju u dječjim vrtićima kojih su osnivači fizičke osobe, za djecu od navršenih 12 mjeseci života do polaska u osnovnu školu, a u skladu s razvojnim osobinama i potrebama djece, te socijalnim, kulturnim, vjerskim i drugim potrebama obitelji. Grad Poreč ovim programom planira sredstva za financiranje redovne djelatnosti i programa Dječjeg vrtića „Crvenkapica“ i Dječjeg vrtića „101 dalmatinac“. Grad Poreč sufinancira ove ustanove kroz učešće u cijeni smještaja djece za djecu koja imaju i čiji roditelji prebivalište na području Grada Poreča. Sufinanciraju se redoviti vrtićki i jaslički programi odgoja i naobrazbe u trajanju 10 sati dnevno. Učešće Grada u cijeni smještaja djece iznosi: 191 eura za jaslice  i 151 eura za vrtić, a planirana su i sredstva za plaćanje razlike u cijeni koja je povećana u rujnu 2022. godine, u DV „Crvenkapica“ za 30 eura po djetetu mjesečno bez obzira na program, a u DV „101 dalmatinac“ za 66 eura za jaslice i 64 eura za vrtić po djetetu mjesečno. Osim sufinanciranja u cijeni smještaja djece Grad Poreč u oba dječja vrtića sufinancira rad vrtića subotom i troškove asistenata za djecu s teškoćama u razvoju.

U 2024. sufinancirat će se smještaj za ukupno 190 djece, 57 jasličke 133 vrtićke dobi i to u: DV „Crvenkapica“ za ukupno do 71 djeteta (do 21 dijete jasličke i do 50 djece vrtićke dobi) i u DV „101 dalmatinac“ ukupno do 119 djece (do 36 djeteta jasličke i do 83 djece vrtićke dobi).

U 2024. godini Grad Poreč sufinancirat će privatne vrtiće s ukupnim iznosom od 564.137 eura. DV „Crvenkapica“ sufinancirat će se s iznosom od 177.506 eura, od čega se iznos od 164.520 eura odnosi na sufinanciranje smještaja djece, iznos od 9.789 eura na plaće i putne troškove asistenta za 1 dijete s teškoćama u razvoju i iznos od 3.200 eura na rad subotom za prosječno mjesečno 15-ak djece.

DV „101 dalmatinac“ sufinancirat će se s iznosom s iznosom od 386.631 eura, od čega se iznos od 277.331 eura odnosi na sufinanciranje smještaja djece, iznos od 104.500 eura na plaće i putne troškove asistenta za 10 djece s teškoćama u razvoju a iznos od 4.800 eura za rad subotom za prosječno mjesečno 15-ak djece.

**Dječji vrtić “Morski konjić” u Taru**

U ovoj aktivnosti planirana su i sredstva za financiranje smještaja djece s prebivalištem na području našeg Grada u dječji vrtić “Morski konjić” u Taru i to za 1 dijete vrtićke dobi za cijelu godinu u iznosu od 1.960 eura.

**SUFINANCIRANJE OBRTA ZA ČUVANJE DJECE**

Sredstva su planirana za sufinanciranje boravka 10-ak djece jasličke dobi u obrtu za čuvanje djece „Kod tete čuvalice“ u Poreču. Udio u sufinanciranju iznosi mjesečno po djetetu 132,72 eura, godišnje potrebe iznose15.930 eura. S realizacijom programa započelo se u lipnju 2023. godine.

**OSTALE POTREBE U PREDŠKOLSKOM ODGOJU**

U ovoj aktivnosti planirana su sredstva potrebna za podmirivanje troškova osnivanja nove predškolske ustanove povodom izgradnje dva nova dječja vrtića i sredstva potrebna za pokriće nepredviđenih rashoda.

**KAPITALNI PROJEKTI**

**Izgradnja dječjeg vrtića u Varvarima**

Sredstva su planirana za izgradnju i opremanje dječjeg vrtića u prigradskom naselju Varvari. Grad Poreč prijavio je projekt „Izgradnja dječjeg vrtića u naselju Varvari“ na “Poziv na dodjelu bespovratnih sredstava Izgradnja, dogradnja, rekonstrukcija i opremanje predškolskih ustanova, prvi Poziv“, objavljen od strane Ministarstva znanosti i obrazovanja. Zahvaljujući uspješnoj prijavi projekt će biti sufinanciran od strane Ministarstva s iznosom od 1.452.518 eura, dok će razliku do ukupne vrijednosti projekta financirati Grad Poreč. Projektom je planirana izgradnja dječjeg vrtića za 8 skupina djece, 4 skupine jasličke i 4 skupine vrtićke dobi, za oko 130 djece. Rashodi se odnose na troškove: izgradnje i opremanje objekta, uređenja i opremanja dvorišta objekta, stručnog nadzora, projektantskog nadzora, voditelja projekta, promidžbe i vidljivosti projekta. Projektni partner Gradu Poreču u projektu „Izgradnja dječjeg vrtića u naselju Varvari“ je Općina Kaštelir- Labinci, koja će u novoizgrađenom vrtiću imati 1 skupinu.

**Izgradnja dječjeg vrtića u Novoj Vasi**

Projektom je planirana izgradnja novog dječjeg vrtića u prigradskom naselju Nova Vas za 8 skupina djece, 4 skupine jasličke i 4 skupine vrtićke dobi, za oko 130 djece. Rashodi se odnose na troškove: projektiranja, izgradnje i opremanje objekta, uređenja i opremanja dvorišta objekta, stručnog nadzora, projektantskog nadzora i voditelja projekta. Vrtić će se graditi sredstvima Grada Poreča.

**Dogradnja i rekonstrukcija terase objekta MO Baderna za javne potrebe (polivalentna dvorana)**

Sredstva su planirana za dogradnju i rekonstrukciju objekta Mjesnog odbora u Baderni i to za zatvaranje i natkrivanje terase koja se nalazi na I. katu i uređenje iste u polivalentnu dvoranu koja će se koristiti za potrebe djece i ostalih stanovnika MO Baderna, za održavanje raznih aktivnosti za djecu i odrasle, a potencijalno se može koristiti za potrebe boravka jedne skupine djece iz dječjeg vrtića koji se nalazi u prizemlju iste zgrade. Sredstva su planirana za izvođenje građevinsko obrtničkih radova.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO****CITTA DI POREČ-PARENZO** |
|  **Gradsko vijeće****KLASA:** **URBROJ:** **Poreč-Parenzo, ……….2023.** |

Na temelju članka 19. stavak 1. i članka 35. stavak 2. točka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12,19/13-pročišćen tekst, 137/15 ispravak, 123/17, 98/19 i 144/20), članka 143. Zakona o odgoju i obrazovanju u osnovnoj i srednjoj školi (,,Narodne novine” broj 87/08, 86/09, 92/10, 105/10, 90/11, 5/12, 16/12, 86/12, 94/13, 156/14, 152/14, 7/17, 68/18, 98/19, 64/20, 151/22) i članka 41. Statuta Grada Poreča-Parenzo (,,Službeni glasnik Grada Poreča-Parenzo“ br. 2/13, 10/18 i 2/21), Gradsko vijeće Grada Poreča-Parenzo na sjednici održanoj ………....2023. godine donijelo je

**Program javnih potreba u obrazovanju**

**Grada Poreč-Parenzo za 2024. godinu**

**Članak 1.**

Programom javnih potreba u obrazovanju utvrđuju se djelatnosti i poslovi koji su od interesa za Grad Poreč-Parenzo, a odnose se na programe općeg obrazovanja i drugih oblika obrazovanja djece i mladih u školskim ustanovama (osnovnim i srednjim školama), investicijsko održavanje, nabavu opreme, adaptacije i zahvate na školskim objektima, kao i su/financiranje ostalih programa, projekata, poslova i aktivnosti koji se ovim Programom utvrđuju kao javne potrebe od interesa za Grad Poreč-Parenzo.

**Članak 2.**

U 2024. godini Grad Poreč-Parenzo sufinancirat će sljedeće javne potrebe u obrazovanju:

1. redovnu djelatnost i programe osnovnih škola kojih je osnivač i kapitalnih ulaganja u objekte u kojima se odvija njihova djelatnost,
2. programe i projekte srednjih škola na području Grada Poreča-Parenzo kojih je osnivač Istarska županija,
3. ugovornu obveze Grada Poreča-Parenzo prema Institutu za poljoprivredu i turizam Poreč
4. troškove ostalih poslova, programa i projekata koji su od interesa za Grad Poreč-Parenzo.

**Članak 3.**

Financijska sredstva za ostvarivanje javnih potreba iz članka 2. ovog Programa osiguravaju se u Proračunu Grada Poreča-Parenzo za 2024. godinu.

Raspodjelu financijskih sredstava iz stavka 1. ovog članka obavlja Upravni odjel za društvene djelatnosti (u daljnjem tekstu: Upravni odjel), sukladno Planu raspodjele sredstava koji je sastavni dio ovog Programa i Odluci o izvršavanju Proračuna Grada Poreča-Parenzo za 2024. godinu.

**Članak 4.**

Sredstva za realizaciju javnih potreba iz ovoga Programa ostvarivat će se do visine sredstava planiranih u Proračunu Grada Poreča-Parenzo za 2024 godinu, prema priljevu sredstava u Proračun.

**Članak 5.**

Sredstva za realizaciju javnih potreba iz ovog Programa isplaćivat će se školskim ustanovama kojih je osnivač Grad Poreč-Parenzo na temelju zahtjeva i priloženih računa, a ustanovama kojih su osnivači druge pravne osobe na temelju ugovora kojima se utvrđuju međusobna prava i obveze davatelja i primatelja financijskih sredstava.

Za ostale potrebe u obrazovanju sredstva će se isplaćivati na temelju ugovora, zahtjeva i priloženih računa ili ispostavljenih računa, ovisno o korisniku i namjeni planiranih sredstava.

**Članak 6.**

Korisnici sredstava Proračuna s kojima se zaključuje ugovor obvezni su Upravnom odjelu dostaviti izvješće o ostvarenju programa i utrošku sredstava za prethodnu godinu najkasnije do 30. ožujka 2024. godine.

Ukoliko korisnici sredstava Proračuna ne postupe kako je određeno prethodnim stavkom, može im se obustaviti isplata sredstava.

**Članak 7.**

Školske ustanove kojima je osnivač Grad Poreč-Parenzo podnose izvješća o ostvarenju programa i utrošku sredstava za prethodnu godinu na temelju i u skladu s odredbama Odluke o izvršavanju Proračuna Grada Poreča-Parenzo za 2024. godinu.

**Članak 8.**

Upravni odjel prati namjensko korištenje sredstava iz članka 3. ovog Programa.

Ukoliko Upravni odjel ocjeni da se sredstva ne koriste u skladu s odobrenom namjenom, može obustaviti ili ne izvršiti isplatu sredstava.

**Članak 9.**

 Izvješće o ostvarenju ovog Programa podnosi se Gradskom vijeću do 30. lipnja 2024. godine.

**Članak 10.**

Ovaj Program objavit će se u „Službenom glasniku Grada Poreča-Parenzo“, a stupa na snagu 1. siječnja 2024. godine.

**PREDSJEDNIK**

**GRADSKOG VIJEĆA**

**Zoran Rabar**

**DOSTAVITI:**

1. Gradonačelnik, ovdje,

2. Upravni odjel za društvene djelatnosti, ovdje,

3. Pismohrana, ovdje.

**PLAN RASPODJELE SREDSTAVA**

|  |  |  |
| --- | --- | --- |
| **Red.broj** | **KORISNIK****PROGRAM/PROJEKT/AKTIVNOST** | **IZNOS EUR** |
| **1.** | **USTANOVE - OSNIVAČ GRAD POREČ-PARENZO** |
| 1.1. | ***Osnovna škola Poreč***  |
| 1.1.1. | *Decentralizirane funkcije (minimalni standard)* |  |
|  | Odgojno-obrazovno, administrativno i tehničko osoblje | 100.625,00 |
|  | Nabava opreme – minimalni standard | 31.926,00 |
|  | Ukupno 1.1.1. | **132.551,00** |
| 1.1.2. | *Iznad minimalnog standarda* |  |
|  | Produženi boravak | 249.340,00 |
|  | Rad s nadarenim učenicima  | 4.512,00 |
|  | Izborni i dodatni programi | 3.976,00 |
|  | Program izvannastavne aktivnosti | 3.826,00 |
|  | Sufinanciranje učenika za prehranu, izlete i druge programe | 122.075,00 |
|  | Objekti školskih zgrada i šire javne potrebe | 190.890,00 |
|  | Odjel djece s teškoćama u razvoju | 5.892,00 |
|  | Školsko sportsko društvo  | 398,00 |
|  | Profesionalna orijentacija učenika  | 132,00 |
|  | Permanentno (interno) usavršavanje učitelja  | 6.985,00 |
|  | Stručna županijska vijeća | 260,00 |
|  | Učeničke zadruge | 54,00 |
|  | Mentorstvo | 1.592,00 |
|  | Zavičajna nastava | 1.697,00 |
|  | Područna škola Žbandaj - tehničko osoblje | 16.499,00 |
|  | Adaptacija i sanacija ustanova iznad standarda | 265.000,00 |
|  | Nabava opreme za škole iznad minimalnog standarda | 2.064,00 |
|  | Nabava udžbenika  | 46.718,00 |
|  | Pomoćnici u nastavi -PUN-a torba zajedništva I. | 148.040,00 |
|  | Ukupno 1.1.2. | **1.069.950,00** |
| 1.1.3. | *Ministarstvo znanosti i obrazovanja* |  |
|  | Odgojno-obrazovno, administrativno i tehničko osoblje | **1.495.123,00** |
|  | **Ukupno 1.1.** | **2.697.624,00** |
| 1.2. | ***Osnovna škola-Scuola elementare italiano „Bernardo Parentin“*** |
| 1.2.1. | *Decentralizirane funkcije (minimalni standard)* |  |
|  | Odgojno-obrazovno, administrativno i tehničko osoblje | 16.237,00 |
|  | Nabava opreme minimalni standard | 4.402,00 |
|  | Adaptacija i sanacija ustanova u OŠ –minimalni standard | 2.057,00 |
|  | Ukupno 1.2.1. | **22.696,00** |
| 1.2.2. | *Iznad minimalnog standarda* |  |
|  | Produženi boravak | 76.280,00 |
|  | Izborni i dodatni programi | 6.029,00 |
|  | Sufinanciranje učenika za prehranu, izlete i druge programe | 45.002,00 |
|  | Objekti školskih zgrada i šire javne potrebe | 33.974,00 |
|  | Program škola nacionalnih manjina | 1.522,00 |
|  | Redoviti program odgoja i obrazovanja iznad standarda | 33.954,00 |
|  | Prijateljstvo bez granica | 777,00 |
|  | Mentorstvo | 398,00 |
|  | Zavičajna nastava | 929,00 |
|  | Nabava opreme za škole iznad minimalnog standarda | 16.275,00 |
|  | Nabava udžbenika | 5.112,00 |
|  | Ukupno 1.2.2. | **220.252,00** |
| 1.2.3. | *Ministarstvo znanosti i obrazovanja* |  |
|  | Odgojno-obrazovno, administrativno i tehničko osoblje | **488.504,00** |
|  | **Ukupno 1.2.** | **731.452,00** |
| 1.3. | ***Umjetnička škola Poreč*** |
| 1.3.1. | *Decentralizirane funkcije (minimalni standard)* |  |
|  | Odgojno-obrazovno, administrativno i tehničko osoblje | 54.208,00 |
|  | Nabava opreme - minimalni standard | 24.268,00 |
|  | Ukupno 1.3.1. | **78.476,00** |
| 1.3.2. | *Iznad minimalnog standarda* |  |
|  | Redovni programi Glazbene škole | 146.119,00 |
|  | Adaptacija i sanacija ustanova u OŠ iznad minimalnog standarda | 100.000,00 |
|  | Nabava opreme za škole iznad minimalnog standarda | 27.718,00 |
|  | Ukupno 1.3.2. | **273.837,00** |
| 1.3.3. | *Ministarstvo znanosti i obrazovanja* |  |
|  | Odgojno-obrazovno, administrativno i tehničko osoblje | **950.544,00** |
|  | **Ukupno 1.3.** | **1.302.857,00** |
| 1.4. | ***Osnovna škola Finida*** |
| 1.4.1. | *Decentralizirane funkcije (minimalni standard)* |  |
|  | Odgojno-obrazovno, administrativno i tehničko osoblje | 92.074,00 |
|  | Nabava opreme – minimalni standard | 23.044,00 |
|  | Adaptacija i sanacija ustanova u OŠ – minimalni standard | 5.500,00 |
|  | Ukupno 1.4.1. | **120.618,00** |
| 1.4.2. | *Iznad minimalnog standarda* |  |
|  | Odgojno-obrazovno, administrativno i tehničko osoblje | 26.700,00 |
|  | Produženi boravak | 243.582,00 |
|  | Rad s nadarenim učenicima | 2.500,00 |
|  | Izborni i dodatni program  | 2.970,00 |
|  | Program izvannastavne aktivnosti  | 4.560,00 |
|  | Sufinanciranje učenika za prehranu, izlete i druge programe | 156.700,00 |
|  | Objekti školskih zgrada i šire javne potrebe | 265.900,00 |
|  | Školsko sportsko društvo  | 5.240,00 |
|  | Stručna županijska vijeća | 1.620,00 |
|  | Mentorstvo  | 2.000,00 |
|  | Zavičajna nastava | 1.130,00 |
|  | Državna natjecanja | 1.000,00 |
|  | Nabava opreme za škole – iznad minimalnog standarda | 14.980,00 |
|  | Nabava udžbenika | 27.500,00 |
|  | Pomoćnici u nastavi -PUN-a torba zajedništva I. | 68.740,00 |
|  | Ukupno 1.4.2. | **825.122,00** |
| 1.4.3. | *Ministarstvo znanosti i obrazovanja*  |  |
|  | Odgojno-obrazovno, administrativno i tehničko osoblje | **1.638.000,00** |
|  | **Ukupno 1.4.** | **2.583.740,00** |
|  | **Ukupno 1.** | **7.315.673,00** |
| **2.** | **USTANOVE - OSNIVAČ ISTARSKA ŽUPANIJA** |
| 2.1. | ***Srednja škola „Mate Balota“*** |
|  | Financiranje plaća profesora talijanskog jezika | 68.460,00 |
|  | Međunarodna suradnja s Gimnazijom iz Noisiela (Francuska) | 3.000,00 |
|  | Ukupno 2.1. | **71.460,00** |
| 2.2. | ***Srednja škola „Antun Štifanić“*** |
|  | Godišnji susreti AEHT-a | 3.000,00 |
|  | Financiranje plaća profesora talijanskog jezika | 9.300,00 |
|  | Međunarodna strukovna natjecanja | 3.000,00 |
|  | Projekt: Okusi Istre na tanjuru | 3.500,00 |
|  | Projekt: Uči i zeleno nauči | 4.000,00 |
|  | Ukupno 2.2. | **22.800,00** |
|  | **Ukupno 2.** | **94.260,00** |
| **3.** | **INSTITUT ZA POLJOPRIVREDU I TURIZAM POREČ** |
|  | Ugovorna obveza  | 47.100,00 |
|  | **Ukupno 3.** | **47.100,00** |
| **4.** | **OSTALE POTREBE U OBRAZOVANJU** |
|  | Studentske stipendije | 100.900,00 |
|  | Učeničke stipendije | 12.400,00 |
|  | Sufinanciranje prijevoza učenika srednjih škola izvan Poreča | 40.000,00 |
|  | Šire javne potrebe u obrazovanju | 15.300,00 |
|  | Sufinanciranje prijevoza učenika OŠ B. Parentin | 5.000,00 |
|  | Sufinanciranje kupnje udžbenika i drugih obrazovnih materijala učenicima OŠ i SŠ | 13.300,00 |
|  | Produženi boravak za učenike iz Poreča u OŠ „J. Rakovac“ Sv. Lovreč | 7.000,00 |
|  | Prijevoz učenika osnovnih škola | 265.270,00 |
|  | Ostale potrebe u obrazovanju | 1.000,00 |
|  | Školski dani meda | 680,00 |
|  | Pomoćnici u nastavi - PUN-a torba zajedništva I.  | 426.470,00 |
|  | **Ukupno 4.** | **887.320,00** |
| **5.** | **KAPITALNI PROJEKTI** |  |
|  | Rekonstrukcija OŠ Poreč  | 20.000,00 |
|  | Rekonstrukcija PŠ Nova Vas | 285.000,00 |
|  | Rekonstrukcija PŠ Žbandaj | 61.000,00 |
|  | **Ukupno 5.** | **366.000,00** |
|  | **Ukupno od 1. do 5.** | **8.710.353,00** |

**OPIS PROGRAMA**

**ZA SVE OSNOVNE ŠKOLE**

Programi osnovnih škola ostvaruju se kroz aktivnosti i projekte koji se financiraju iz Državnog proračuna (za decentralizirane funkcije-minimalni standard i plaće zaposlenih-sredstva Ministarstva znanosti i obrazovanja), Proračuna Grada Poreča i ostalih izvora (vlastita sredstva, uplate roditelja, proračun Istarske županije, donacije, drugi izvori).

*Decentralizirane funkcije (minimalni standard)*

Decentralizirane funkcije su rashodi koji su posebnim zakonima za osnovno i srednje školstvo preneseni na JLS, financiraju se iz dodatnog udjela poreza na dohodak (ukupno 6%) i pomoći izravnanja za decentralizirane funkcije. Ovim programom osiguravaju se sredstva za financiranje minimalnog financijskog standarda osnovnih škola.

Sredstva su namijenjena za podmirivanje *materijalnih i financijskih rashoda* škola (službena putovanja, stručno usavršavanje, uredski materijal, komunalne, intelektualne, računalne i zdravstvene usluge, usluge telefona, pošte i prijevoza, ostale usluge, premije osiguranja, naknade osobama izvan radnog odnosa, članarine, ostale nespomenute rashode poslovanja), *rashoda za tekuće i investicijsko održavanje škola* (materijal i dijelovi za tekuće i investicijsko održavanje, usluge tekućeg i investicijskog održavanja) te za *kapitalna ulaganja* (adaptacije i sanacije ustanova).Visina ovih rashoda utvrđuje se Odlukom o kriterijima, mjerilima i načinu financiranja decentraliziranih funkcija osnovnog školstva Grada Poreča, koja se donosi u prvom kvartalu godine na temelju Odluke Vlade RH Odluke o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstava za tekuću godinu, koja se donosi početkom tekuće godine.

*Ministarstvo znanosti i obrazovanja*

U ovoj aktivnosti prikazuju se sredstva za *plaće zaposlenih* za redovan rad, prekovremeni rad, za posebne uvjete rada, ostali rashodi za zaposlene, doprinosi za zdravstveno osiguranje, naknade za prijevoz, rad na terenu i odvojeni život, koja se osiguravaju u državnom proračunu odnosno u proračunu Ministarstva znanosti i obrazovanja.

**OSNOVNA ŠKOLA POREČ**

Osnovna škola Poreč obavlja djelatnost osnovnog odgoja i obrazovanja učenika od 1. do 8. razreda. Na početku školske godine 2023./2024. Školu pohađa ukupno 638 učenika raspoređenih u 27 redovnih razrednih odjela u matičnoj školi Škola i 4 redovna odjela razredne nastave u područnoj školi Žbandaj. Osim redovitih razrednih odjela u matičnoj školi u Poreču postoji 1 odjel djelomične integracije za učenike s teškoćama i 2 posebna odjela za djecu s teškoćama u razvoju. Ove školske godine formirano je 7 odjela produženog boravka za učenike od 1. do 4. razreda, 6 odjela u matičnoj škola i 1 odjel u Područnoj školi Žbandaj. Škola zapošljava ukupno 106 djelatnika – 23 učitelja razredne nastave, od čega 7 učitelja radi u produženom boravku, 37 učitelja predmetne nastave, 3 učitelja edukatora-rehabilitatora, 17 pomoćnika u nastavi, 4 osobe u upravi (ravnateljica, tajnica, voditeljica računovodstva i administratorica), 4 stručna suradnika (knjižničar, pedagog, psiholog i edukator-rehabilitator), 2 domara, 10 spremačica (od toga 1 u Područnoj školi Žbandaj i 1 koja radi tijekom nastavne godine) i 5 kuharica (od toga 1 u matičnoj školi za potrebe produženog boravka, 1 u Područnoj školi Žbandaj koja radi ½ radnog vremena kao kuharica, a ½ radnog vremena kao spremačica). Škola radi na temelju Godišnjeg plana i programa i školskog kurikuluma.

***Decentralizirane funkcije (minimalni standard)***

**Odgojno, administrativno i tehničko osoblje**

U ovoj aktivnosti, koja se financira iz pomoći za minimalni standard decentraliziranih funkcija, odnosno iz sredstava koja se osiguravaju u Državnom proračunu odnosno u proračunu Ministarstva znanosti i obrazovanja, planirano je financiranje rashoda za tekuće izdatke škole. Glavnina rashoda služi za pokrivanje rashoda u grupi službenih putovanja, uredskog materijala, energije, materijala za tekuće održavanje, usluge telefona pošte i prijevoza, usluge tekućeg održavanja, komunalnih usluga, računalne usluge, zdravstvene usluge, ostale usluge te ostale nespomenute rashode poslovanja, čija se visina utvrđuje godišnjom Odlukom o kriterijima, mjerilima i načinu financiranja decentraliziranih funkcija osnovnog školstva Grada Poreča, koja se odnosi na tekuću godinu. Najznačajnije promjene unutar aktivnosti vezane su za zdravstvene usluge gdje su se preraspodjelom sredstava unutar grupe osigurala sredstva potrebna za redovne sistematske preglede.

**Nabava opreme – minimalni standard**

Sredstva se odnose na poboljšanje uvjeta rada, nabavu dodatnih pametnih ploča za opremanje preostalih kabineta, stolove i stolice za kabinete, računalni program za potrebe Posebnog odjela, 2 nadstrešnice za izvannastavnu aktivnost.

***Iznad minimalnog standarda***

**Produženi boravak**

Namijenjen je učenicima razredne nastave od 1. do 4. razreda. Za potrebe produženog boravka zapošljava se 7 učitelja razredne nastave i kuhar. Od rujna 2023. godine u produženi boravak upisano je ukupno 145 učenika u 7 grupa i to 6 grupa u matičnoj školi i 1 grupa u Područnoj školi Žbandaj. Troškove snose Grad Poreč i roditelji učenika na način da Grad plaća za troškova za osoblje i opremu, dok roditelji plaćaju materijalne troškove, prehranu i dio troškova za osoblje.

**Rad s nadarenim učenicima**

Škola sustavno tijekom školske godine provodi uočavanje, praćenje i poticanje darovitih učenika, te se organizira dodatni rad prema njihovim sklonostima, sposobnostima i interesima. Učenici sudjeluju na natjecanjima i smotrama školske, županijske, državne, pa čak i međunarodne razine, koja organizira Ministarstvo znanosti i obrazovanja, Agencija za odgoj i obrazovanje i drugi organizatori uz suglasnost Ministarstva znanosti i obrazovanja, te u programima namijenjenim nadarenim učenicima kao što je: Ljetna škola matematike, Mala glagoljaška akademija, Novigradsko proljeće, Ljetna škola znanosti u Višnjanu i slično. Sredstva će biti iskorištena za dodatne programe za nadarene učenike (materijal, usluge, prijevoz, boravak, kotizacija, putni troškovi), te troškove sudjelovanja na natjecanjima i sudjelovanja u posebnim programima.

**Izborni i dodatni programi**

Izborni program stranog jezika uvodi se od 4. razreda te je omogućeno učenje talijanskog ili njemačkog jezika kao izbornoga. U izbornu nastavu vjeronauka–katoličkog, uključeni su učenici od 1. do 8. razreda, u ukupno 28 grupe. U izbornu nastavu vjeronauka–islamskog, učenici su uključeni u 2 kombinirane grupe od čega je jedna za mlađu dobnu skupinu a druga za učenike predmetne nastave. Uvođenjem informatike kao redovnog premeta u 5. i 6. razredu od školske godine 2018./2019., izborni programi izvode se od 1. do 4. te u 7. i 8. razredu, ukupno u 19 grupa. Nastava njegovanja albanskog jezika i kulture (Model C), izvodi se u 2 kombinirane grupe.

Dodatna nastava je individualizirani oblik rada u skupinama za učenike koji u određenom nastavnom predmetu ostvaruju natprosječne rezultate ili pokazuju poseban interes, a uključuju se na temelju vlastite odluke. U školi je organizirana dodatna nastava iz: hrvatskog jezika, matematike, engleskog jezika, kemije, biologije, fizike, povijesti i geografije. Ukupno u predmetnoj i razrednoj nastavi Škola ima 32 grupe. Učenici sudjeluju na školskim, županijskim i državnim natjecanjima te postižu izvrsne rezultate.

**Program izvannastavne aktivnosti**

Radi zadovoljavanja različitih potreba i interesa učenika, škola organizira posebne izvannastavne aktivnosti. Ovaj oblik aktivnosti organizira se za sve učenike. Planiraju se školskim kurikulumom i godišnjim planom i programom, a povezane su s nastavnim predmetom ili su interdisciplinarne naravi. Način i metode realizacije su pretežno radioničkog, projektnog, skupno istraživačkog tipa, terenske nastave i/ili drugih aktivnih didaktičko-metodičkih pristupa. U školi je organizirano 50 grupa za učenike od 1. do 8. razreda: Paths-rastem program – 5 grupa, strani jezici – 6 grupa, Školsko sportsko društvo, Klub mladih tehničara, kreativna – 3 grupe, plesna, igraonica, folklor, likovna, pljočkanje, dramska, scenska, literarna, mali robotičari, vjeronaučna, biblijsko-liturgijska, medijska, radijska, mladi speleolozi, primijenjena, orkestar i mali i veliki zbor. Svi su razredi uključeni u zavičajnu nastavu. Za sve te grupe potrebna su sredstva za nabavu različitog potrošnog materijala, te trošak putovanja na smotre i natjecanja.

**Sufinanciranje učenika za prehranu, izlete i druge programe**

Škola ima organiziranu prehranu za učenike dok borave u školi u skladu s propisima, preporukama i normativima Ministarstva zdravlja. Tjedni jelovnik objavljuje se na web stranici škole. Ministarstvo znanosti i obrazovanja podmiruje troškove jednog obroka za učenike u iznosu od 2 eura. Školska kuhinja poslužuje mliječni obrok za učenike od 1. do 4. razreda i kuhani obrok za učenike od 5. do 8. razreda te za učenike produženog boravka kojima se još poslužuje i užina.

**Objekti školskih zgrada i šire javne potrebe**

Osnovna škola Poreč obuhvaća matičnu školu i Područnu školu Žbandaj. Pod tom aktivnošću planirana su i sredstva za popravke i sanaciju nepredvidivih šteta i kvarova, te za troškove sitnih popravaka i redovitih kontrola instalacija. U ovoj aktivnosti planirana su i sredstva za sistematske preglede djelatnika i čuvanje imovine. Sredstva su povećana u 2024. za najamnine iz razloga sufinanciranja cijene najma stanova za osobe deficitarnih zanimanja (za dva učitelja matematike, dva učitelja edukatora-rehabilitatora u odjelima djece s teškoćama u razvoju te učiteljice biologije koja je već zaposlena).

**Odjel djece s teškoćama u razvoju**

Nastava za učenike s teškoćama u razvoju provodi se u dva posebna odjela koje pohađa 6 učenika koji se školuju po posebnom programu po čl. 9. te u jednom kombiniranom posebnom odjelu u kojem se školuje 5 učenika po posebnom programu uz djelomičnu integraciju u redovni program prema čl. 8. st. 5. Pravilnika o školovanju učenika s teškoćama. Planirana su sredstva radi opremanje trenutnih prostorija sa svim primjerenim sredstvima.

**Školsko sportsko društvo**

Školsko sportsko društvo uključit će se u natjecanja prema vremeniku i planu Županijskog školskog sportskog društva. Sredstva su namijenjena za putne troškove učitelja, radnu odjeću učitelja, dresove i rekvizite, eventualni smještaj i prehranu učenika te za troškove učitelja koji vode učenike ili ih prate na natjecanjima. Trošak tj. visina sredstava ovisi o uspješnosti i plasmanu školskih ekipa.

**Profesionalna orijentacija učenika**

Sredstva su predviđena za predavanja za učenike 8. razreda glede upisa u 1. razred srednje škole, za profesionalnu orijentaciju učenika s teškoćama u razvoju, te eventualni prijevoz u svrhu profesionalne orijentacije.

**Permanentno (interno) usavršavanje učitelja**

Ravnatelji, učitelji i stručni suradnici imaju obvezu trajnoga profesionalnog usavršavanja. Učiteljsko vijeće je usvojilo program profesionalnog usavršavanja koji obvezuje sve odgojno obrazovne radnike. Planiraju se predavanja za učitelje za koje je potrebno osigurati financijska sredstva za honorare predavačima, za trošak puta na edukacijama te za smještaj.

**Stručna županijska vijeća**

Sredstva su planirana za realizaciju Stručnih vijeća Istarske županije za učitelje razredne nastave, predmetne nastave i drugih prema potrebi. Svaki predmet ima svoje planirane aktivnosti.

**Učeničke zadruge**

Škola ima Učeničku zadrugu kao oblik izvannastavne aktivnosti. Cilj je probuditi svijest o važnosti očuvanja starih zanata i vještina, te omogućiti učenicima stjecanje stvaralačkih i proizvodnih umijeća.

**Mentorstvo**

Sredstva su predviđena za naknadu mentorima te za uvođenje pripravnika u nastavni proces.

**Zavičajna nastava**

Cilj ove aktivnosti je istraživati, upoznati, očuvati i afirmirati zavičajne vrijednosti i osobitosti, poticati i njegovati zavičajni identitet i ljubav prema zavičaju u širem interkulturalnom i multikulturalnom kontekstu. Sredstva su namijenjena za nabavu materijala i usluga te za troškove prijevoza.

**Područna škola Žbandaj – tehničko osoblje**

Nova zgrada Područne škole veća je kvadraturom od prethodne, a zbog povećanog broja upisanih učenika u ovu školu i povećanja broja učenika u produženom boravku, povećan je broj djece koja se hrani u školskoj kuhinji. Zbog toga je Ministarstvu znanosti i obrazovanja još 2017. godine upućen zahtjev, a nakon toga i u više navrata upućene su i ponovljene molbe za odobrenje zapošljavanja još jedne spremačice i povećanje norme za postojeću kuharicu, za što još uvijek nije dobivena suglasnost. Do dobivanja suglasnosti Ministarstva, potrebno je na teret gradskog proračuna osigurati plaću za spremačicu u vrijeme trajanja nastave.

**Adaptacija i sanacija ustanova u OŠ iznad minimalnog standarda**

Sredstva su predviđena za sanaciju sanitarnih čvorova u matičnoj školi u Poreču.

**Nabava opreme za škole iznad minimalnog standarda**

Sredstva su predviđena za nabavu knjiga za školsku knjižnicu te za nabavu opreme, a ostvaruju se iz pomoći koju daje Ministarstvo znanosti i obrazovanja i naplaćenih najamnina školskih prostora.

**Nabava udžbenika**

Sredstva su planirana za nabavu udžbenika učenicima od 1. do 8. razreda, izvor financiranja je Državni proračun.

**Pomoćnici u nastavi – projekt PUN-a torba zajedništva I**

Projektom PUN-a torba zajedništva I, koji je sljednik sličnih projekata iz ranijih godina i koji se financira iz Europskog socijalnog fonda, osigurana su pomoćnici u nastavi za 17 učenika. Sredstva su namijenjena za podmirivanje troškova plaća i putnih troškova pomoćnika.

***Ministarstvo znanosti i obrazovanja***

U ovoj aktivnosti prikazuju se i sredstva za plaće zaposlenih za redovan rad, prekovremeni rad, za posebne uvjete rada, ostali rashodi za zaposlene, doprinosi za zdravstveno osiguranje, naknade za prijevoz, rad na terenu i odvojeni život, koja se osiguravaju u Državnom proračunu, odnosno u proračunu Ministarstva znanosti i obrazovanja.

**TALIJANSKA OSNOVNA ŠKOLA-SCUOLA ELEMENTARE ITALIANA „BERNARDO PARENTIN“ POREČ-PARENZO**

Talijanska osnovna škola ,,Bernardo Parentin” obavlja djelatnost osnovnog odgoja i obrazovanja učenika od 1. do 8. razreda na jeziku i pismu talijanske manjine i to je jedina takva škola koja djeluje na prostoru bivše općine Poreč. Smještena je u ulici M. Laginje 6 i zgradu dijeli s Dječjim vrtićem „Paperino“. Škola ima po jedan razredni odjel od 1. do 8. razreda. Školu pohađa ukupno 89 učenika raspoređenih u 8 razrednih odjela. Osim redovitih odjela u Školi su ustrojena 2 odjela produženog boravka za učenike od 1. do 4. razreda. Škola zapošljava ukupno 28 djelatnika -18 učitelja, od čega 2 učiteljice rade u produženom boravku, 3 osobe u upravi (ravnatelj, tajnik, računovođa), 2 stručna suradnika (knjižničar i psiholog), domara, 2 spremačice i 2 kuharice. Škola radi na temelju Godišnjeg plana i programa i Školskog kurikuluma.

***Decentralizirane funkcije (minimalni standard)***

**Odgojno-obrazovno, administrativno i tehničko osoblje**

U ovoj aktivnosti, koja se financira iz pomoći za minimalni standard decentraliziranih funkcija, odnosno iz sredstava koja se osiguravaju u Državnom proračunu odnosno u proračunu Ministarstva znanosti i obrazovanja, planirano je financiranje rashoda za tekuće izdatke škole. Glavnina rashoda služi za pokrivanje rashoda poslovanja i to rashoda: službenih putovanja i edukacija zaposlenih, nabave uredskog materijala, plaćanja energije, materijala i usluga tekućeg održavanja, usluga telefona, pošte i prijevoza, komunalnih usluga, računalnih usluga, zdravstvenih usluga i ostalih usluge, te ostalih nespomenutih rashode poslovanja, čija se visina utvrđuje godišnjom Odlukom o kriterijima, mjerilima i načinu financiranja decentraliziranih funkcija osnovnog školstva Grada Poreča, koja se donosi početkom proračunske godine i odnosi se na tekuću godinu.

**Nabava opreme - minimalni standard**

Planiranim sredstvima planira se nabaviti uredska i komunikacijska oprema za opremanje razreda, te uređaja i opreme za školsku kuhinju. Planira se zamijenit nekoliko dotrajalih škura na školskoj zgradi.

***Iznad minimalnog standarda***

**Produženi boravak**

Produženi boravak je organizirani boravak djece u školi nakon redovite, obvezne nastave i školskih aktivnosti s osiguranim toplim obrokom (ručak i užina). Produženi boravak pohađaju učenici od 1. do 4. razreda podijeljeni u 2 skupine, s učenicima rade 2 učiteljice razredne nastave. Troškove produženog dnevnog boravka snose Grad Poreč i roditelji. Učenicima koji pohađaju produženi boravak omogućava se redovitost u pisanju domaćih zadaća, ponavljanu, uvježbavanju i primjenu stečenog znanja, vrijeme za razonodu, igru i druge aktivnosti. U produženom boravku se, u skladu sa općim ciljevima osnovnog obrazovanja, radi kvalitetno u sigurnom okruženju, da bi učenike osposobili za samostalan rad i stjecanje radnih navika.

**Izborni i dodatni programi**

Ovom aktivnošću se nastoji poticati učenike na izražavanje kreativnosti, talenata i sposobnosti kroz uključivanje u slobodne aktivnosti, natjecanja i druge aktivnosti u projektima, priredbama i manifestacijama. Izvannastavne aktivnosti provode se kao sastavni dio redovitoga školskog sustava tijekom školske godine s ciljem omogućavanja iskazivanja i ostvarivanja posebnih zanimanja i sklonosti učenika, otkrivanja i njegovanja darovitosti, poticanja stvaralaštva, te stjecanja znanja i umijeća. Jedan od oblika izvannastavnih aktivnosti su organizacija i provedba natjecanja, koja se financiraju iz Proračuna Županije, te susreti i smotre učenika koji se organiziraju od školske do državne razine, kao i radionice, samostalni radovi i projekti planirani u Školskom kurikulumu. U ovoj aktivnost planirana su i sredstva za dva voditelja županijskog stručnog vijeća za organizaciju stručnih skupova za učitelje, što se financira iz državnog proračuna.

U ovoj aktivnosti planirana su sredstva za realizaciju projekta ''Povežimo se - Connettiamoci'', koji predstavlja program univerzalne prevencije Škole u sklopu Školskog preventivnog programa za školsku godinu 2023/2024. Projektom se nastoji pridonijeti zaštiti mentalnog zdravlja i stvaranju sigurnijeg virtualnog okruženja za učenike. Sadržaji projekta usmjereni su informiranju, edukaciji, razvoju kritičkog mišljenja i aktivnoj participaciji ciljanih skupina kako bi se osiguralo bolje usvajanje preventivnih poruka. Preventivne aktivnosti projekta usmjerene su na prevenciju digitalnih ovisnosti te na promicanje pro-socijalnog, preventivnog i zaštitnog djelovanja u svrhu razvijanja socijalno-emocionalnih vještina kod djece i mladih. Projekt će se ostvariti aktivnostima u kojima će sudjelovati učenici od 1. do 8. razreda, roditelji, učitelji i stručni suradnici škole. Riječ je o edukativnim predavanjima i radionicama s tematikom koja problematizira virtualno okruženje, prednosti i nedostatke upotrebe digitalnih uređaja i medija, utjecaj elektroničkog nasilja na psihosocijalno stanje djece, odnose i komunikaciju u virtualnom i realnom okruženju te načinu zaštite vlastite privatnosti.

**Sufinanciranje učenika za prehranu, izlete i dr. programe**

U ovoj aktivnosti planiraju se sredstva za prehranu učenika dok borave u školi u skladu s propisanim normativima koje donosi ministarstvo nadležno za zdravstvo.Tjedni jelovnik objavljuje se na oglasnoj ploči i na web stranici Škole. U Školi se provodi program zdrave prehrane s ciljem očuvanja zdravlja učenika, oblikovanja prehrambenih navika djece i ograničavanja unosa hrane s visokim sadržajem masti i šećera. U aktivnost spada pomoć iz Državnog Proračuna kroz koji se sufinancira obrok za svu djecu. U ovu aktivnost spadaju i donacije dobivene posredstvom Talijanske Unije, koja se koristi za financiranje različitih manifestacija, natjecanja i smotri.

**Objekti školskih zgrada i šire javne potrebe**

Pod ovom aktivnošću podrazumijevaju se razni popravci koji se ne mogu planirati, održavanje sredstava rada i opreme, troškovi za redovite propisane kontrole instalacija i postrojenja, s ciljem poboljšanje razine sigurnosti učenika i djelatnika škole te školske zgrade, rashodi za zakupnine i najamnine iz kojih će se podmiriti najam sportske dvorane i vanjskih terena za atletiku. Aktivnost obuhvaća i rashode za plaćanje električne energije, telefona, ostalih usluga i premije osiguranja školske zgrade i opreme. Planirana su sredstva za usavršavanje za rad s aplikacijom uredskog poslovanja i za računalne usluge za održavanje aplikacije, radi usklađivanja s programima Grada Poreča.

**Program škola nacionalnih manjina**

Pravo na odgoj i obrazovanje na svom jeziku i pismu pripadnici nacionalnih manjina ostvaruju u skladu s propisima RH kojima se uređuje to pravo. Nastavni plan i program odgoja i obrazovanja na jeziku i pismu nacionalne manjine, uz opći dio, obvezno sadrži dio čiji je sadržaj u vezi s posebnošću nacionalne manjine, a odnosi se na materinski jezik, književnost, povijest, geografiju, glazbenu i likovnu kulturu. Dio nastavnog plana i programa čiji je sadržaj u vezi s posebnošću nacionalne manjine, utvrđuje i donosi Ministarstvo znanosti i obrazovanja, po pribavljenom mišljenju Talijanske Unije.

**Redoviti programi odgoja i obrazovanja iznad standarda**

U ovoj aktivnosti osigurana su sredstva za isplatu plaća za nepuno radno vrijeme računovođe, nepuno radno vrijeme psihologa, te nepuno radno vrijeme kuharice za produženi boravak. Potrebno je nastavnom i nenastavnom osoblju osigurati kvalitetan rad s neophodnim sredstvima rada, te sudjelovanje na raznim stručnim usavršavanjima, stručnim skupovima i seminarima, što iziskuje izdatke za službena putovanja, te su u ovoj aktivnosti planirana sredstva za ove rashode, kao i sredstva za nabavu uredskog materijala, literature te za pokriće ostalih materijalnih rashoda.

**Prijateljstvo bez granica**

Projekt pod nazivom „Vicini anche oltre i confine” omogućuje učenicima stjecanje novih spoznaja i iskustava, socijalizaciju među vršnjacima, podizanje svijesti zajednice, solidarnost i mogućnost usvajanja trajnih vrijednosti i pozitivnih ponašanja. Isto tako učenici će spoznati, odnosno prihvatiti različite kulturne vrijednosti te povećati razinu tolerancije uz poštivanje svoje kulturne baštine. Provodi se kroz posjete školama kako bi se približile različite stvarnosti i društveni konteksti. Aktivnost želi potaknuti estetski, društveni, moralni i duhovni razvoj, kako među učenicima, tako i nastavnom i ostalom osoblju koji su direktno i indirektno povezani u svakodnevnom radu.

**Mentorstvo**

Sredstva su planirana za troškove rada mentora s pripravnikom, izvor financiranja su sredstva Ministarstva znanosti i obrazovanja, odnosno Državni proračun.

**Zavičajna nastava**

Cilj ovog projekta, koji će se školske godine 2023/2024. realizirati u svakom razrednom odjelu, je istraživati, upoznati, očuvati i afirmirati zavičajne vrijednosti i osobitosti, razvijati učeničku sposobnost i potrebu za samostalnim učenjem i cjeloživotnim obrazovanjem, njegovati ishodište zavičajnosti u širem interkulturalnom i multikulturalnom kontekstu. Projekt će obuhvatiti sve sfere života, opisati će se neke od prirodnih, ekološki, kulturnih i društvenih karakteristika istarskog stanovništva. Aktivnosti će se provesti kroz radionice, terenskom nastavom, realizacijom različitih istraživanja (jezik, glazba, obrtništvo, tradicije).

**Adaptacija i sanacija ustanova u OŠ iznad minimalnog standarda**

Planiranim sredstvima zamijenit će se dotrajale grilje na jednom prozoru.

**Nabava opreme za škole iznad minimalnog standarda**

Ovim projektom planira se nabaviti uredska oprema potrebna za svakodnevni rad i postići uvjete za kvalitetan odgojno-obrazovni rad i uspješno ostvarivanje ciljeva i zadataka u ustanovi.

**Nabava udžbenika**

Ministarstvo znanosti i obrazovanja osigurava nabavu udžbenika za sve učenike škole. Škola naručuje udžbenike i prosljeđuje račune nadležnom ministarstvu koje doznačuje sredstva Školi za podmirenje računa.

***Ministarstvo znanosti i obrazovanja***

U ovoj aktivnosti prikazuju se i sredstva za plaće zaposlenih za redovan rad, prekovremeni rad, za posebne uvjete rada, ostali rashodi za zaposlene, doprinosi za zdravstveno osiguranje, naknade za prijevoz, rad na terenu i odvojeni život, koja se osiguravaju u Državnom proračunu, odnosno u proračunu Ministarstva znanosti i obrazovanja.

**UMJETNIČKA ŠKOLA POREČ**

Umjetnička škola Poreč je javna ustanova čiji je djelokrug rada osnovno glazbeno i plesno obrazovanje koje obavlja na temelju Nastavnog plana i programa za osnovne glazbene i plesne škole. Škola pruža djeci zaokruženo obrazovanje koje obuhvaća šest razreda osnovne glazbene škole i četiri razreda osnovne škole suvremenog plesa. U Umjetničku školu Poreč u školskoj godini 2023./2024. ukupno je upisano 326 učenika, raspoređenih u 37 razrednih odjela, od toga 31 razredni odjel u Školi u Poreču i 6 razrednih odjela u Područnom odjelu u Vrsaru. U Školu u Poreču upisano je 262 učenika, a u Područni odjel u Vrsaru 39 učenika. Učenici su se upisali na sljedeća glazbala: klavir 106 učenika, violinu 31 učenika, gitaru 74 učenika, flautu 26 učenika, harmoniku 48 učenika, violončelo 9 učenika, trubu 7 učenika i plesni odjel 25 učenika.

Škola zapošljava ukupno 39 djelatnika - 31 učitelja, 3 osobe u upravi (ravnateljicu, tajnicu, voditeljicu računovodstva), pedagoginju, domara i 3 spremačice. Škola radi na temelju Godišnjeg plana i programa rada i Školskog kurikuluma. Škola uz redoviti plan i program osnovnog glazbenog i plesnog odgoja i obrazovanja, organizira koncerte, predstave, festivale i produkcije kojima prezentira rad Škole, promovira, razvija i obogaćuje kulturni život grada Poreča i šire. Učenici i učitelji redovito sudjeluju na regionalnim, državnim i međunarodnim natjecanjima u zemlji, inozemstvu, u solo disciplinama, komornim sastavima zboru i orkestru na kojima postižu izuzetne rezultate. Učenici i učitelji održavaju samostalne koncerte, sviraju zajedno na raznim kulturnim programima, skupovima, natjecanjima i smotrama na državnoj i međunarodnoj razini. Već tradicionalno za osvojene 1. nagrade i 1. mjesto na državnom natjecanju dobivaju Oskara znanja, najveće priznanje Ministra znanosti i obrazovanja. Nastupom učenika na prestižnim natjecanjima i događanjima u zemlji i inozemstvu, Škola intenzivno radi na razvoju i promicanju darovite djece, Umjetničke škole Poreč, grada Poreča-Parenzo, Istarske županije i Republike Hrvatske.

***Decentralizirane funkcije (minimalni standard)***

**Administrativno, tehničko i stručno osoblje**

U ovoj aktivnosti, koja se financira iz pomoći za minimalni standard decentraliziranih funkcija, odnosno iz sredstava koja se osiguravaju u Državnom proračunu odnosno u proračunu Ministarstva znanosti i obrazovanja, planirano je financiranje rashoda za tekuće izdatke škole. Glavnina rashoda služi za pokrivanje rashoda poslovanja i to rashoda: službenih putovanja i edukacija zaposlenih, nabave uredskog materijala, plaćanja energije, materijala i usluga tekućeg održavanja, usluga telefona, pošte i prijevoza, komunalnih usluga, računalnih usluga, ostalih usluga, te ostalih nespomenutih rashode poslovanja, čija se visina utvrđuje godišnjom Odlukom o kriterijima, mjerilima i načinu financiranja decentraliziranih funkcija osnovnog školstva Grada Poreča, koja se donosi početkom proračunske godine i odnosi se na tekuću godinu. U ovoj aktivnosti planirana su i sredstva za plaće za nepuno radno vrijeme za domara te spremačicu, koje se financiraju iz gradskog proračuna. U 2024. godini uz postojeće zaposlenike u planu je zapošljavanje učitelja zbog sve većeg interesa učenika za glazbeno i plesno obrazovanje i stručnog suradnika psihologa.

**Nabava opreme – minimalni standard**

U 2024. godini planira se nabaviti opremu za Školu: računalo, klima uređaj, ormare za arhiv, glazbeni instrumenti i oprema za nastavu i javne nastupe s ciljem što kvalitetnijeg održavanja nastave u skladu s Državnim pedagoškim standardom

***Iznad minimalnog standarda***

**Redovni programi Umjetničke škole Poreč**

S obzirom da decentralizirana sredstva nisu dovoljna za pokriće svih potreba Škole za njezinu redovitu djelatnost, ovom aktivnošću osiguravaju se sredstva za rashode poslovanja za: stručno usavršavanje zaposlenika, uredski i ostali materijal, energiju, materijal za tekuće i investicijsko održavanje, usluge telefona, pošte i prijevoza, usluge tekućeg i investicijskog održavanja, službenu, radnu i zaštitnu odjeća, komunalne usluge, računalne usluge, zdravstvene usluge, intelektualne usluge, ostale usluge, ostale nespomenute rashode poslovanja, naknade osobama izvan radnog odnosa, premije osiguranja, službena putovanja, članarine i norme. U Godišnjem nastavnom planu i programu Škole planirano je nakon održane audicije, sudjelovanje učenika i učitelja na regionalnim, državnim i međunarodnim natjecanjima u Hrvatskoj i inozemstvu.

**Adaptacija i sanacija ustanova u OŠ iznad minimalnog standarda**

Sredstva su planirana za adaptaciju i obnovu prizemlja prostora zgrade Umjetničke škole Poreč zajedno s Roxy-jem koji pripada zgradi u Kandlerovoj 2. Planirana je obnova i rekonstrukcija sanitarnih čvorova, zamjena staklene stijene za ulaz u atrij, proširenje hodnika na ulazu u zgradu, zamjena glavnih ulaznih vrata u zgradu, zamjena prozora i ulaza u Roxy, probijanje prolaza iz učionica atrija u Roxy-i, natkrivanje atrija, rješavanje odvoda slivnih voda u atriju, uređenje terase na katu, sanacija i promjena dotrajalih elektro instalacija, servis i mijenjanje električnih elemenata u razdjelnim ormarima u objektu, izmještanje glavnog sklopnika iz unutrašnjosti zgrade na vanjski dio zgrade.

**Nabava opreme za škole iznad minimalnog standarda**

U 2024. godini planira se nabava komunikacijske opreme, glazbenih instrumenata i opreme za nastavu i javne nastupe s ciljem što kvalitetnijeg održavanja nastave u skladu s Državnim pedagoškim standardom.

***Ministarstvo znanosti i obrazovanja***

U ovoj aktivnosti prikazuju se i sredstva za plaće zaposlenih za redovan rad, prekovremeni rad, za posebne uvjete rada, ostali rashodi za zaposlene, doprinosi za zdravstveno osiguranje, naknade za prijevoz, rad na terenu i odvojeni život, koja se osiguravaju u Državnom proračunu, odnosno u proračunu Ministarstva znanosti i obrazovanja.

**OSNOVNA ŠKOLA FINIDA**

Osnovna škola Finida obavlja djelatnost osnovnog odgoja i obrazovanja učenika od 1. do 8. razreda, izgrađena je u naselju Finida i započela je s radom s početkom školske godine 2018. /2019. Pohađa ju ukupno 580 učenika raspoređenih u 28 razrednih odjela u matičnoj školi (12 razredne i 16 predmetne nastave) i 4 odjela razredne nastave u Područnoj školi u Novoj Vasi. Osim redovitih odjela u Školi su ustrojena 7 odjela produženog boravka za učenike od 1. do 4. razreda i to 6 odjela u matičnoj školi i 1 odjel u Područnoj školi Nova Vas. S obzirom na Državne pedagoške standarde u obrazovanju Škola zapošljava ukupno 96 djelatnika - 58 učitelja, od čega 7 učiteljica radi u produženom boravku, 4 osobe u upravi (ravnatelj, tajnik, voditelj računovodstva i računovodstveni referent), 5 stručnih suradnika (knjižničar, pedagog, logoped, psiholog i socijalni pedagog), 7 pomoćnika u nastavi, 2 domara, 12 spremačica i 5 kuharica. Škola će raditi na temelju Godišnjeg plana i programa i Školskog kurikuluma. Tijekom školske godine planira se rad učeničke zadruge, koje danas čine dio odgojno-obrazovnog sustava. Učeničke zadruge model su praktičnog učenja i razvoja poduzetničkih vještina i demokratskih kompetencija kroz proizvodnju, timski rad, i upravljanje poslovanjem, a temelji se na vrijednostima suradnje, solidarnosti te brizi o zajednici i okolišu. Učeničke su zadruge povezane sa zadružnim sektorom na način da dijele isti način djelovanja i iste vrijednosti.

***Decentralizirane funkcije (minimalni standard)***

**Aktivnost: Odgojno-obrazovno, administrativno i tehničko osoblje**

U ovoj aktivnosti, koja se financira iz pomoći za minimalni standard decentraliziranih funkcija, odnosno iz sredstava koja se osiguravaju u Državnom proračunu odnosno u proračunu Ministarstva znanosti i obrazovanja, planirano je financiranje rashoda za tekuće izdatke škole. Glavnina rashoda služi za pokrivanje rashoda u grupi službenih putovanja i edukacije zaposlenika, nabavi uredskog materijala, plaćanju energenata u manjem dijelu, nabavi sitnog inventara, službene i radne odjeće tehničkog osoblja, materijalu i uslugama tekućeg i investicijskog održavanja, najmu printera, plaćanju komunalnih usluga, zdravstvenih pregleda zaposlenika, računalnih usluga, tehničke zaštite objekta (video nadzora), premija osiguranja, te bankarskih usluga, čija se visina utvrđuje godišnjom Odlukom o kriterijima, mjerilima i načinu financiranja decentraliziranih funkcija osnovnog školstva Grada Poreča, koja se odnosi na tekuću godinu.

**Nabava opreme - minimalni standard**

Sredstva su namijenjena nabavi nefinancijske imovine i to prema limitima koje dostavlja osnivač ustanove svake godine.

**Adaptacija i sanacija ustanova u OŠ - minimalni standard**

Sredstva su namijenjena adaptaciji škole i okoliša zgrade i to prema limitima koje dostavlja osnivač ustanove svake godine.

***Iznad minimalnog standarda***

**Produženi boravak**

Namijenjen je učenicima razredne nastave od 1. do 4. razreda, planirano je 7 odgojno obrazovnih skupina, od toga 6 u matičnoj školi i 1 u područnoj školi Nova Vas. Optimalan broj učenika u skupini je 20, dok je broj djece i do 26, što znatno otežava rad i smanjuje kvalitetu istog. Dodatna otežavajuća okolnost u tako velikim skupinama je i činjenica da su u iste uključena i djeca s poteškoćama, koja unutar produženog boravka nemaju osiguranog pomoćnika u nastavi. Troškove plaća učiteljica i jedne kuharice snose Grad Poreč i roditelji učenika, a troškove prehrane učenika snose u potpunosti roditelji. Učenicima koji pohađaju produženi boravak omogućava se redovitost u pisanju domaćih zadaća, ponavljanu, uvježbavanju i primjenu stečenog znanja, ali i vrijeme za razonodu, igru i druge aktivnosti. Učenici imaju organiziranu prehranu (2 obroka).

**Rad s nadarenim učenicima**

Škola će tijekom školske godine provoditi postupak uočavanja, praćenja i poticanja darovitih učenika prema njihovim sklonostima, sposobnostima i interesima. Upućivati će učenike na uključivanje u izvanškolske sadržaje (npr. Škola stvaralaštva, Novigradsko proljeće, Znanstveno edukacijski centar u Višnjanu, Škola tehničke kulture u Kraljevici, Mala glagoljaška akademija u Roču i sl.) u kojima bi oni mogli zadovoljiti svoje potrebe za rastom i razvojem. Učenici će se pripremati za sudjelovanje na natjecanjima i smotrama prema Katalogu natjecanja i smotri (AZOO) od školske, županijske i državne razine.

**Izborni i dodatni programi**

Osim izborne nastave (vjeronauk, strani jezici i informatika) škola za sada nije uvela druge oblike izbornih programa. Međutim, ukoliko bude mogućnosti Škola će se uključiti u provedbu programa građanskog odgoja i obrazovanja za učenike 8. razreda, što za njih predstavlja izbornost u odabiru. Od dodatnih programa škola se uključila u provedbu aktivnosti Croatian makers lige, te će učenici sudjelovati na natjecanjima od županijske/međužupanijske i državne razine. Isto tako, planirano je sudjelovanje u aktivnostima Robotika na prstenac.

**Program izvannastavne aktivnosti**

Iz područja tehničke kulture učenici će sudjelovati u županijskim aktivnostima Modelarske lige. Iz područja matematike planira se sudjelovanje učenika škole na Ljetnoj školi matematike u Roču kao i na Festivalu matematike u ekipnom natjecanju, sve u organizaciji MDI, sudoku. Ostale izvannastavne aktivnosti su: glazbeno scenska skupina, scensko recitatorska skupina, mladi biolozi, mali zbor, literarne skupina, domaćinstvo, keramička radionica, šah, humane vrednote, mali folklor, KUD.

**Sufinanciranje učenika za prehranu, izlete i dr. programe**

Škola ima organiziranu prehranu za učenike dok borave u školi u skladu s propisima, preporukama i normativima Ministarstva zdravlja. Tjedni jelovnik objavljuje se na školskoj oglasnoj ploči i na mrežnim stranicama škole. Planiranim sredstvima podmiruju se troškovi za prehranu učenika.

**Objekti školskih zgrada i šire javne potrebe**

Planirana sredstva namijenjena su održavanju škole, podmirenju troškova električne energije, usluga tekućeg i investicijskog održavanja, komunalnih usluga, računalnih usluga, usluga čuvanja imovine (video nadzor), premija osiguranja, naknada za rad članova školskog odbora, koji se ne podmiruju iz decentraliziranih sredstava (iznad minimalnog standarda).

**Školsko športsko društvo**

Školsko športsko društvo uključit će se u natjecanja prema vremeniku i planu Školskog sportskog saveza Istarske županije. Organizirat će se obuka neplivača, te natjecanje u plesu. Učenici se natječu u košarci, rukometu, krosu, nogometu, atletici i graničaru na školskoj, općinskoj, županijskoj i državnoj razini ovisno o ostvarenim rezultatima.

**Stručna županijska vijeća**

Sredstva su planirana za realizaciju Stručnih vijeća Istarske županije za učitelje razredne nastave, predmetne nastave i drugih prema potrebi. Svaki predmet ima svoje planirane aktivnosti.

**Mentorstvo**

Sredstva su predviđena za uvođenje pripravnika u nastavni proces.

**Zavičajna nastava**

Cilj ove aktivnosti je istraživati, upoznati, očuvati i afirmirati zavičajne vrijednosti i osobitosti, poticati i njegovati zavičajni identitet i ljubav prema zavičaju u širem interkulturalnom i multikulturalnom kontekstu.

**Državna natjecanja**

Škola dobiva brojne pozive za organizaciju domaćinstva raznih Državnih natjecanja u organizaciji AZOO.

**Nabava opreme za škole iznad minimalnog standarda**

Planirano je opremanje škole školskim namještajem iz vlastitih izvora škole.

**Nabava udžbenika**

Sredstva su planirana za nabavu udžbenika za sve učenike škole što financira Ministarstvo znanosti i obrazovanja. Škola naručuje udžbenike prema katalogu i prosljeđuje račune

**Pomoćnici u nastavi - PUNa torba zajedništva I**

OŠ Finida uključena je u projekt pomoćnika u nastavi - PUNa torba zajedništva I. Učenici koji su ostvarili pravo na pomoćnike u nastavi, imaju i dalje pravo na iste. Sredstva su namijenjena za plaću i putne troškove pomoćnika.

***Ministarstvo znanosti i obrazovanja***

U ovoj aktivnosti prikazuju se i sredstva za plaće zaposlenih za redovan rad, prekovremeni rad, za posebne uvjete rada, ostali rashodi za zaposlene, doprinosi za zdravstveno osiguranje, naknade za prijevoz, rad na terenu i odvojeni život, koja se osiguravaju u Državnom proračunu, odnosno u proračunu Ministarstva znanosti i obrazovanja.

**SREDNJA ŠKOLA „MATE BALOTA“**

Planiranim sredstvima financirat će se plaće profesorica za izvođenje nastave talijanskog jezika kao fakultativnog predmeta u svim odgojno obrazovnim programima, tjedno će se izvoditi 61 sat nastave raspoređenih na 4 nastavnice. Sredstva su planirana za plaće svih nastavnica, te za božićnice i dar djeci za 2 nastavnice.

Dio sredstava (3.000 eura) planiran je za realizaciju projekta Međunarodna suradnja s Gimnazijom iz Noisiela (Francuska).

**SREDNJA ŠKOLA „ANTON ŠTIFANIĆ“**

Planiranim sredstvima sufinancirat će se realizacija dodatnih projekata i programa u ovoj Školi s ciljem: unaprjeđivanja nastavnog procesa, upoznavanja učenika s osobnostima I ljepotama Grada Poreča i lokalne zajednice, povezivanja učenika i roditelja s lokalnom zajednicom i razvijanjem osjećaja pripadnosti, odgovornosti I ljubavi prema njoj, podizanja razine učeničkih kompetencija, identifikacije nadarenih učenika, povezivanja Škole sa lokalnom zajednicom I srodnim ustanovama u zemlji i inozemstvu, učenja talijanskog jezika, poticanja poduzetničkoga duha među mladima, pozitivne afirmacije i promidžbe Škole, te za promociju deficitarnih i drugih zanimanja u turizmu i ugostiteljstvu u lokalnoj zajednici.

Sredstva su planirana za realizaciju sljedećih programa i projekata:  *Godišnji susreti AEHT-a, Financiranje plaća profesora talijanskog jezika, Međunarodna strukovna natjecanja i za realizaciju projekata „Okusi Istre na tanjuru“ i „Uči i zeleno nauči“.*

Opis programa i projekata:

*Godišnji susreti AEHT-a – planirano 3.000 eura*

Godišnji susreti AEHT-aredovna su aktivnost Škole kao članice te asocijacije, broj sudionika ovisi o financijskim mogućnostima Škole. Školski tim predstavlja 1 učenik koji će se 2024. natjecati ili sudjelovati u jednoj od ugostiteljskih ili turističkih disciplina (kuharstvo, slastičarstvo, ugostiteljsko posluživanje, bar, barista ili kuharski dekatlon, predstavljanje destinacije, recepcija, turistička agencija), nastavnika mentora, po mogućnosti još 1 nastavnika koji sudjeluje u radu ocjenjivačkih povjerenstava i ravnateljice koja sudjeluje u radu AEHT-a.

*Financiranje plaće profesora talijanskog jezika – planirano 9.300 eura*

Fakultativnom nastavom talijanskoga jezika bit će obuhvaćeno 90 učenika programa za zanimanje turističko-hotelijerski komercijalist-programa u četverogodišnjem trajanju i zanimanje konobar- programa u trogodišnjem trajanju koji u svom nastavnom planu imaju dva strana jezika. U tom programu sudjeluje jedan nastavnik kojem se iz sredstava isplaćuje plaća, te dodaci kao: božićnica, dar djeci, putni trošak.

*Međunarodna strukovna natjecanja – planirano 3.000 eura*

Planira se sudjelovanje više učenika na sljedećim natjecanjima: županijsko i državno natjecanje Worldskills (bivši Gastro) gdje će učenici pokazati svoje vještine u ugostiteljskim disciplinama kao što su: priprema toplog predjela, hladnog predjela, koktela, postavljanje stolova za svečanu večeru, i sl. Učenici će se natjecati i u turističkim disciplinama kao što su: promocija destinacije i recepcijsko poslovanje. Škola će biti domaćin jednoj razini natjecanja Wordskills.

Učenici će također sudjelovati na međunarodnom natjecanju Gatus u ugostiteljskim i turističkim disciplinama, te na AEHT natjecanju u inozemstvu kao i na natjecanjima u Mađarskoj i Italiji u srodnim školama.

*Projekt „Uči i zeleno nauči“ – 4.000 eura*

Cilj projekta je učenike približiti prirodi, upoznati ih s važnošću održivog turizma u lokalnoj sredini, dobrobiti provođenja vremena na otvorenom, važnosti zdravog načina života, učenju putem iskustva i osjećaja, upoznati ih sa značajem tla za biljke, životinje i ljude, istražiti čimbenike koji djeluju na to, steći uvid u ekološko postupanje s tlom, razvijati osjećaj odgovornosti prema prirodi. Velik dio današnjih učenika radije provodi vrijeme koristeći digitalne alate bez osjećaja svijesti o važnosti racionalnog korištenja resursa, te im se ovim projektom želi dati priliku i mogućnost da sami osmisle svoju idealnu održivu eko-učionicu na otvorenom u školskom dvorištu, te da je opreme i urede. Također jedna od aktivnosti je uređivanje postojećeg vrta sa začinskim biljem tipičnim za naše podneblje, koje će učenici koristiti tijekom pripreme jela na praktičnim vježbama kuharstva u školi.

*Okusi mora Istre na tanjuru- 3.500 eura*

Cilj projekta je senzibilizirati učenike, roditelje i cijelu lokalnu zajednicu i potaknuti interes za oživljavanjem jela i načina pripreme ribe i ribljih jela koja su skoro zaboravljena, a tipična su za područje Grada Poreča. Cilj projekta je i upoznati učenike s tradicionalnim istarskim ribljim jelima tipičnima za određeno godišnje doba, upoznati ih o važnosti ribe kao namirnice, organski uzgojenih namirnica, regionalnih i sezonskih proizvoda.

**INSTITUT ZA POLJOPRIVREDU I TURIZAM POREČ**

Na temelju Sporazuma o dugoročnoj suradnji, Ugovora o financiranju znanstveno-istraživačkog rada Instituta i Ugovora o zakupu zemljišta, zaključenih između Grada Poreča i Instituta 2007. godine, Grad Poreč se obvezao da će svake godine, tijekom sljedećih 20 godina, u Proračunu Grada planirati sredstva u iznosu od 39.817 eura za financiranje Instituta za poljoprivredu i turizam. Kao naknadu za to, dobio je pravo raspolaganja područjem od cca 3 ha na kojem je izgrađeno parkiralište kod groblja s ciljem povećanja kapaciteta parkirnih mjesta na području grada prilikom velikih sahrana i tijekom turističke sezone. Grad Poreč je 2012. s Institutom zaključio ugovor o zakupu zemljišta koje se koristi za parkiralište ispred (južno) od zgrade OŠ Poreč, na temelju kojeg se obvezao plaćati zakupninu za zakupljeno zemljište na kojem je uređen pristup autobusima za učenike putnike, a ujedno su se uredili i imovinski odnosi s vlasnikom nekretnine. Zakupnina za ovo zemljište iznosi 7.207 eura godišnje.

**OSTALE POTREBE U OBRAZOVANJU**

**Studentske stipendije**

U akademskoj 2023./2024. godini Grad Poreč nastavit će s isplatama studentskih stipendija na temelju već ranije zaključenih ugovora za prosječno 39 studenata mjesečno, a dodijelit će i 19 novih stipendija, odnosno u gradskom proračunu planirana su sredstva za ukupno prosječno 58 studentskih stipendija mjesečno. Studentske stipendije isplaćuju se 9 mjeseci. Na temelju odluke Gradonačelnika, u ovoj akademskoj godini stipendije će iznositi 108 eura mjesečno (početna), a za studente čiji je prosjek ocjena veći od 4.0 (studente viših godina studija) 162 eura mjesečno (nagradna). Stipendija za deficitarna zanimanja iznosi 213 eura mjesečno i ne mijenja se tijekom svih godina studija. Odlukom Gradonačelnika određeno je da su za akademsku 2023./2024. godinu deficitarna zanimanja: profesor/ica: matematike, fizike, biologije, informatike, geografije, stručni prvostupnik predškolskog odgoja, magistar primarne edukacije, inženjer agronomije, inženjer elektrotehnike, inženjer građevinarstva, logoped, edukator-rehabilitator, socijalni radnik, magistar farmacije i doktor medicine.

**Učeničke stipendije**

U školskoj 2023./2024. godini Grad Poreč nastavit će s isplatama učeničkih stipendija na temelju ugovora zaključenih ranijih godina za prosječno 5 učenika mjesečno, a dodijelit će i 3 nove stipendije, tako da su u gradskom proračunu planirana sredstva za ukupno prosječno 8 učeničkih stipendija mjesečno. Učeničke stipendije isplaćuju se 10 mjeseci. Mjesečni iznos stipendije za ovu školsku godinu, na temelju odluke Gradonačelnika, iznosi 80 eura mjesečno, a za učenike čiji je prosjek ocjena veći od 4.5, 120 mjesečno (nagradna). Stipendija za deficitarna zanimanja iznosi 160 eura mjesečno. Odlukom Gradonačelnika određeno je da su za školsku 2023./2024. godinu deficitarna zanimanja medicinska sestra/medicinski tehničar i farmaceutski tehničar/farmaceutska tehničarka.

**Sufinanciranje prijevoza učenika srednjih škola**

Sredstva su planirana za sufinanciranje prijevoza učenika srednjih škola koji se školuju i svakodnevno putuju u srednje škole izvan Poreča (u Buje, Pazin, Rovinj, Pulu, Buzet) te za učenike koji iz prigradskih naselja putuju u srednje škole u Poreču. Na temelju Odluke Vlade RH o kriterijima i načinu financiranja troškova javnog prijevoza redovitih učenika srednjih škola za školsku 2023./2024. godinu nadležno Ministarstvo sufinancira 75% troškova međumjesnog javnog prijevoza, a ako je cijena mjesečne učeničke karte za autobus veća od mjesečne karte koju plaćaju radnici, sufinancira 75% cijene radničke karte. Planiranim sredstvima Grad Poreč sufinancirat će razliku do 75% u cijeni učeničke karte, koja je skuplja od cijene radničke karte.

**Šire javne potrebe u obrazovanju**

Sredstva su planirana za: kupnju majica za učenike i učiteljice I. razreda te pomoćnike u nastavi učenicima s teškoćama u razvoju povodom obilježavanja početka nove školske godine i Dječjeg tjedna, nagrađivanje učenika osnovnih škola koji su izvrsni svih osam godina školovanja kao i učenika koji su sudjelovali na raznim natjecanjima i postigli izvrsne rezultate, plaćanje članarina vrtićima i školama za članstvo u obitelji eko škola/vrtića, računalne usluge (e-škole tehničara za osnovne škole), obilježavanje Dana učitelja, te za druge nepredviđene rashode.

*Radi obilježavanja početka nove školske godine i Dječjeg tjedna,* Grad Poreč dariva majice s natpisima škola učenicima I. razreda osnovnih škola i njihovim učiteljicama te pomoćnicima u nastavi (za školsku 2023./2024. godinu majice je dobilo 162 učenika, 9 učiteljica i 2 pomoćnika u nastavi). Planirano 2.200 eura.

Grad nagrađuje učenike osnovnih škola koji su *izvrsni* tjekom svih osam godina školovanja prigodnim poklonom (za školsku godinu 2022./2023. poklon je bio poklon-bon u vrijednosti od 130 eura), kao i učenike koji sudjeluju na *raznim natjecanjima* na kojima postignu izvrsne rezultate (za školsku godinu 2022./2023. podijeljene su im zahvalnice uz prigodan domjenak u Villi Polesini). Planirano 4.100 eura.

*Program Eko škole* provodi se s ciljem ugradnje obrazovanja o okolišu i održivom razvoju u sve segmente odgojno obrazovnog sustava i svakodnevni život učenika, polaznika vrtića, nastavnika, odgojitelja i drugih djelatnika u odgojno obrazovnom procesu. U programu, koji se na području Poreča provodi više godina, sudjeluju SŠ „Mate Balota“ i „Antun Štifanić“, DV „101 dalmatinac“ i OŠ Poreč. Sredstva su planirana za plaćanje članarina za ove četiri ustanove, koje godišnje ili obnavljaju ili utvrđuju status eko ustanova. Članarina se plaća udruzi „Lijepa naša“ s kojom Grad Poreč zaključuje Sporazum o suradnji u provođenju međunarodnog programa Eko-škole u Republici Hrvatskoj. planirano 1.330 eura.

Sve tri osnovne škole (OŠ Poreč, OŠ Finida i OŠ „B. Parentin“) sudjeluju u projektu CARNET-a vezano za uvođenja e-dnevnika, zbog čega je potrebno školama osigurati usluge informatičkog tehničara *(e-škole tehničar*) tijekom cijele školske godine. Planirano 2.670 eura.

Za promociju upisa učenika u prvi razred porečkih srednjih škola planirano je 5.000 eura.

**Sufinanciranje prijevoza učenika OŠ „B. Parentin**“

Prijevoz određenog broja učenika putnika kojima Grad Poreč nije u mogućnosti osigurati prijevoz do i od škole s prijevoznikom koji vrši prijevoz učenika OŠ, što nam je zakonska obveza, već prijevoz vrše roditelji. Na temelju Zaključka Gradskog poglavarstva Grada Poreča o sufinanciranju putnih troškova od 26.9.2006., roditelji učenika imaju pravo na sufinanciranje ovih troškova u iznosu od 10% cijene goriva Eurosuper 95 po prijeđenom kilometru.

**Sufinanciranje kupnje udžbenika i drugih obrazovnih materijala učenicima osnovnih i srednjih škola**

Sredstva su planirana za sufinanciranje troškova kupnje *drugih obrazovnih materijala učenicima osnovnih škola* (radne bilježnice, zbirke zadataka, radni materijali, mape, geografski atlasi, drugo), te *obveznih udžbenika i drugih obrazovnih materijala učenicima srednjih škola,* koji ispunjavaju uvjete za ostvarivanje ovog prava, a koji se određuju Odlukom Gradonačelnika prije početka školske godine. Za kupnju *drugih obrazovnih materijala* pravo ostvaruju učenici osnovnih i srednjih škola iz obitelji čiji prosječni mjesečni prihod po članu obitelji u 2022. ne prelazi iznos od 406,30 eura mjesečno, osim učenika samohranih roditelja, te učenika koji su osobe s invaliditetom od 80-100% na koje se uvjet prihoda ne primjenjuje. Za kupnju *obveznih udžbenika* pravo ostvaruju učenici srednjih škola iz obitelji čiji prosječni mjesečni prihod po članu obitelji u 2022. ne prelazi iznos od 406,30 eura mjesečno, osim učenika samohranih roditelja, te učenika koji su osobe s invaliditetom od 80-100% na koje se uvjet prihoda ne primjenjuje. Osim ovih uvjeta učenici moraju ispunjavaju i sljedeće uvjete: da imaju prebivalište na području Grada Poreča (hrvatski državljani) ili stalni ili privremeni boravak na području Grada Poreča (strani državljani), da su polaznici osnovnih i srednjih škola na području Grada Poreča, susjednih Općina Poreštine (učenici OŠ) ili gradova na području Istarske županije, te iznimno na području drugih županija za programe kojih nema na području Istarske županije (učenici SŠ). Za školsku 2023./2024. godinu naknada iznosi 100 eura za učenike nižih razreda i 160 eura za učenike viših razreda osnovnih škola, te 250 eura za učenike srednjih škola.

**Produženi boravak za učenike iz Poreča u OŠ J. Rakovca u Sv. Lovreču-**

S početkom školske 2023./2024. godine deset učenika s prebivalištem na području Grada Poreča, koji pohađaju OŠ J. Rakovca, koriste program produženog boravka. Učenicima koji pohađaju produženi boravak omogućava se redovitost u pisanju domaćih zadaća, ponavljanu, uvježbavanju i primjenu stečenog znanja, ali i vrijeme za razonodu, igru i druge aktivnosti, te  imaju organiziranu i prehranu. Radno vrijeme produženog boravka je od 12,30 do 16,30 sati. Grad Poreč sufinancira u troškovima ovog programa na temelju broja učenika uključenih u program. Sredstva su planirana za plaću učiteljice, regres, božićnicu, dar djetetu za Novu godinu i prehranu učenika. Cijena po učeniku iznosi 144 eura mjesečno. Program financiraju roditelji s 50% iznosa i za porečke učenike Grad Poreč s 50% iznosa. Sredstva su planirana za drugo polugodište školske 2023./2024. godine i prvo polugodište školske 2024./2025. godine.

**Prijevoz učenika osnovnih škola**

Grad Poreč kao osnivač osnovnih škola dužan je osigurati prijevoz učenicima osnovnih škola i to za učenike nižih razreda ako je udaljenost od škole do kuće veća od 3 kilometra, a za učenike viših razreda ako je ta udaljenost veća od 5 kilometara. Sredstva su planirana za prijevoz učenika OŠ Poreč, OŠ Finida i OŠ-SEI “Bernardo Parentin”, odnosno za dovoz učenika na nastavu i odvoz kućama nakon nastave. Izvor financiranja su pomoći za minimalni standard decentraliziranih funkcija (Državni proračun/163.588 eura) i gradski proračun (101.677 eura).

**Ostale potrebe u obrazovanju**

Sredstva su planirana za pokriće raznih neplaniranih rashoda.

**Školski dani meda**

Sredstva su planirana za realizaciju projekta “Školski medni dan” koji se realizira u sve tri porečke osnovne škola. Svrha programa je podizanje svijesti djece, od rane dobi, o potrebi konzumacije lokalnih poljoprivrednih proizvoda te ukazati na ulogu i značaj pčelarstva u cjelokupnoj poljoprivrednoj proizvodnji, posebno zbog održavanja ekološke ravnoteže i biološke raznolikosti. Program se  provodi u I. razredima na dan 7.12. povodom obilježavanja Sv. Ambrozija, zaštitnika pčela i pčelara. Učenicima I. razreda dodjeljuje se med zapakiran u Nacionalnu staklenku volumena 370 ml, koja mora biti propisno označena zaštićenim znakom Med hrvatskih pčelinjaka. Ministarstvo nadležno za poljoprivredu izrađuje i u osnovne škole na području cijele Republike Hrvatske distribuira različite priručne i edukativne materijale opće vidljivosti s znakom Školski medni dan s hrvatskih pčelinjaka.

**Pomoćnici u nastavi – projekt PUNA-a torba zajedništva I.**

Sredstva su planirana za sufinanciranje troškova projekta PUN-a torba zajedništva I. koji će se realizirati u školskoj godini 2023./2024. i za nastavak realizacije ovog projekta u školskoj godini 2024./2025. godini, odnosno sredstva su planirana za cijelu kalendarsku godinu. Projektom je za ukupno 24 učenika s teškoćama u razvoju OŠ Poreč i OŠ Finida, kojima je rješenjem nadležnog tijela određeno da su im potrebni pomoćnici u nastavi, omogućeno da imaju pomoćnike u nastavi za vrijeme trajanja projekta. Grad Poreč je nositelj projekta, dok je Grad Rovinj partner u projektu. Projekt se financira sredstvima iz Europskog socijalnog fonda i Proračuna gradova partnera. Ukupna vrijednost projekta procijenjena je na iznos od 334.282,80 eura (prihvatljivi troškovi), dodijeljena bespovratna sredstva iznose 260.000,00 eura (77,78%), preostali iznos do pune vrijednosti projekta podmiruju Grad Poreč i Grad Rovinj. U ovim sredstvima planirani su i rashodi za: povećanje naknade za rad i božićnice za pomoćnike u nastavi, naknadu za vođenje projekta, štampanje plakata i druge neplanirane rashode, dok se sredstva za plaće i ostala materijalna prava pomoćnika (regres, dar djeci, troškovi dolaska na posao) planiraju u financijskim planovima osnovnih škola. U ovim sredstvima planirana su i sredstva za financiranje troškova pomoćnika u nastavi za jednog učenika OŠ Poreč koji nije obuhvaćen projektom, već se rashodi u cijelosti podmiruju iz gradskog proračuna.

**KAPITALNI PROJEKTI**

**Rekonstrukcija OŠ Poreč**

Sredstva su planirana za izradu Programskog rješenja rekonstrukcije OŠ Poreč. Izradit će se analiza postojećeg stanja OŠ Poreč s prijedlogom rekonstrukcije i procjenom troškova rekonstrukcije objekta, koja će uslijediti u narednim godinama.

**Rekonstrukcija PŠ Nova Vas**

Sredstva su planirana za sanaciju krova, elektroinstalacija i napuklog zida u zgradi.

**Rekonstrukcija PŠ Žbandaj**

Sredstva su planirana za izvođenje radova na natkrivanju atrija koji se nalazi u središnjem dijelu škole. Zbog povećanih prostornih potreba Škole potrebno je natkriti i zatvoriti atrij koji bi funkcionirao kao zasebna prostorija odnosno kao nova učionica.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO****CITTA DI POREČ-PARENZO** |
| **Gradsko vijeće****KLASA:** **URBROJ:** **Poreč-Parenzo, ……….2023**.  |

Na temelju članka 19. stavak 1. i članka 35. stavak 1. točka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćen tekst, 137/15 ispravak, 123/17, 98/19 i 144/20), članka 5. Zakona o kulturnim vijećima i financiranju javnih potreba u kulturi (,,Narodne novine“ br. 83/22), članka 32. stavak 1. Zakona o udrugama („Narodne novine“ br. 74/14, 70/17, 98/19 i 151/22) i članka 41. Statuta Grada Poreča-Parenzo (,,Službeni glasnik Grada Poreča-Parenzo“ br. 2/13, 10/18 i 2/21), Gradsko vijeće Grada Poreča-Parenzo na sjednici održanoj …………....2023. godine donijelo je

**Program javnih potreba u kulturi**

 **Grada Poreča-Parenzo za 2024. godinu**

**Članak 1.**

Programom javnih potreba u kulturi utvrđuju se djelatnosti i poslovi, programi, projekti, akcije i manifestacije u kulturi koji su od interesa za Grad Poreč-Parenzo, a osobito: djelatnost i poslovi ustanova u kulturi i drugih organizacija u kulturi; pomaganje i poticanje umjetničkog i kulturnog stvaralaštva; akcije i manifestacije koje doprinose razvitku i promicanju kulturnog života; investicijsko održavanje, adaptacije i zahvati na objektima kulture.

**Članak 2.**

U 2024. godini Grad Poreč-Parenzo sufinancirat će sljedeće javne potrebe u kulturi:

1. redovnu djelatnost i programe ustanova u kulturi kojih je osnivač i kapitalnih ulaganja u objekte u kojima se odvija njihova djelatnost,
2. programe i projekte udruga s područja Grada Poreča-Parenzo i Istarske županije koje djeluju na području Grada Poreča-Parenzo i imaju korisnike s područja Grada Poreča-Parenzo,
3. troškove ostalih programa i projekata koji su od interesa za Grad Poreč-Parenzo.

**Članak 3.**

Financijska sredstva za ostvarivanje javnih potreba iz članka 2. ovog Programa osiguravaju se u Proračunu Grada Poreča-Parenzo za 2024. godinu.

Raspodjelu financijskih sredstava iz stavka 1. ovog članka obavlja Upravni odjel za društvene djelatnosti (u daljnjem tekstu: Upravni odjel), sukladno Planu raspodjele sredstava koji je sastavni dio ovog Programa i Odluci o izvršavanju proračuna Grada Poreča-Parenzo za 2024. godinu.

**Članak 4.**

Sredstva za realizaciju javnih potreba iz ovoga Programa ostvarivat će se do visine sredstava planiranih u Proračunu Grada Poreča-Parenzo za 2024. godinu, prema priljevu sredstava u Proračun.

**Članak 5.**

Sredstva za realizaciju javnih potreba iz ovog Programa isplaćivat će se ustanovama u kulturi kojima je osnivač Grad Poreč-Parenzo na temelju zahtjeva i priloženih računa, a ostalim korisnicima sredstava na temelju ugovora kojima se utvrđuju programi/projekti/aktivnosti/manifestacije koje se su/financiraju, te međusobna prava i obveze davatelja i primatelja financijskih sredstava.

**Članak 6.**

Korisnici sredstava Proračuna s kojima se zaključuju ugovori o izvođenju projekata obvezni su Upravnom odjelu dostaviti izvješće o ostvarenju projekta najkasnije do 30. ožujka 2024. godine.

Ukoliko korisnici sredstava Proračuna ne postupe kako je određeno prethodnim stavkom, može im se obustaviti isplata sredstava.

Po prispjelim izvješćima, Upravni odjel podnosi izvješće o ostvarivanju njihovih projekata gradonačelniku Grada Poreča-Parenzo.

**Članak 7.**

Ustanove u kulturi kojima je osnivač Grad Poreč - Parenzo (Pučko otvoreno učilište, Gradska knjižnica Poreč i Zavičajni muzej Poreštine - Museo dell teritorio parentino) podnose izvješća o ostvarenju programa i utrošku sredstava za prethodnu godinu na temelju i u skladu s odredbama Odluke o izvršavanju proračuna Grada Poreča-Parenzo za 2024. godinu.

**Članak 8.**

Upravni odjel prati namjensko korištenje sredstava iz članka 3. ovog Programa.

Ukoliko Upravni odjel ocijeni da se sredstva ne koriste u skladu s odobrenom namjenom, može obustaviti ili ne izvršiti isplatu sredstava.

**Članak 9.**

 Izvješće o ostvarenju ovog Programa podnosi se Gradskom vijeću do 30. lipnja 2024. godine.

 **Članak 10.**

Ovaj Program objavit će se u „Službenom glasniku Grada Poreča-Parenzo“, a stupa na snagu 1. siječnja 2024. godine.

**PREDSJEDNIK**

**GRADSKOG VIJEĆA**

**Zoran Rabar**

**DOSTAVITI:**

1. Gradonačelnik, ovdje,
2. Upravni odjel za društvene djelatnosti, ovdje,
3. Pismohrana, ovdje.

**PLAN RASPODJELE SREDSTAVA**

|  |  |  |
| --- | --- | --- |
| **Red.broj** | **KORISNIK****PROGRAM/PROJEKT/AKTIVNOST** | **IZNOS EUR** |
| **1.** | **USTANOVE – OSNIVAČ GRAD POREČ-PARENZO** |
| 1.1. | ***Pučko otvoreno učilište***  |  |
|  | Administrativno, tehničko i stručno osoblje - uprava | 438.361,00 |
|  | Administrativno, tehničko i stručno osoblje - kulturna djelatnost | 187.180,00 |
|  | Manifestacije, predstave, izložbe i obrazovanje u kulturi  | 473.987,00 |
|  | Nabava opreme za upravu  | 4.000,00 |
|  | Nabava opreme u kulturi | 3.540,00 |
|  | EU projekt: ESF-EDUCOSI.TURIZAM | 99.300,00 |
|  | EU projekt: ERASMUS K1 MOBILNOST | 13.800,00 |
|  | EU projekt: STAGE INTERREG IT - CRO | 145.800,00 |
|  | Ukupno 1.1. | **1.365.968,00** |
| 1.2. | ***Gradska knjižnica Poreč*** |  |
|  | Administrativno, tehničko i stručno osoblje - knjižnica | 192.320,00 |
|  | Književni susreti, nagrade i sajmovi | 44.340,00 |
|  | Nabavka knjižne i neknjižne građe | 28.200,00 |
|  | Nabava opreme za knjižnice | 3.200,00 |
|  | Ukupno 1.2. | **268.060,00** |
| 1.3.  | ***Zavičajni muzej Poreštine - Museo dell teritorio parentino*** |  |
|  | Administrativno, tehničko i stručno osoblje - muzej | 322.085,00 |
|  | Restauracije, izložbe i istraživanja muzejske građe | 197.391,00 |
|  | Nabava opreme, knjiga i muzejskih predmeta | 23.020,00 |
|  | Obnova Palače Sinčić | 554.500,00 |
|  | Obnova zgrada u vlasništvu Zavičajnog muzeja Poreštine | 146.600,00 |
|  | Centar za posjetitelje LA MULA | 9.300,00 |
|  | Ukupno 1.3. | **1.252.896,00** |
|  | **Ukupno 1.** | **2.886.924,00** |
| **2.** | **UDRUGE** |  |
|  | Sufinanciranje programa i projekata udruga u kulturi  | 28.450,00 |
|  | **Ukupno 2.** | **28.450,00** |
| **3.** | **OSTALI PROGRAMI**  |  |
|  | Centar za mlade  | 1.600,00 |
|  | Ostale potrebe u kulturi | 35.600,00 |
|  | **Ukupno 3.** | **37.200,00** |
| **4.**  | **KAPITALNI PROJEKT**  |  |
|  |  „La mula de Parenzo“ | 79.700,00 |
|  | **Ukupno 4.** | **79.700,00** |
|  | **UKUPNO od 1. do 4.**  | **3.032.274,00** |

**OPIS PROGRAMA**

**PUČKO OTVORENO UČILIŠTE POREČ**

Pučko otvoreno učilište Poreč javna je ustanova u obrazovanju odraslih i kulturi osnovana 1960. godine, čiji je jedini osnivač Grad Poreč. Ustanova ima 20 stalno zaposlenih djelatnika, a svoju djelatnost ostvaruje i uz značajnu pomoć vanjskih suradnika.

Učilište realizira i promovira raznolike edukativne i kulturne programe kojima se razvija kulturni život i potiče stvaralaštvo, kreativno korištenje slobodnog vremena i cjeloživotno učenje s ciljem unaprjeđenja kvalitete življenja te sudjeluje u pripremi i realizaciji raznih kulturnih događanja u gradu Poreču. Glavne su aktivnosti edukacija i kulturna animacija, planiranje i realiziranje obrazovnih i kulturnih programa: formalni, neformalni i informalni programi obrazovanja odraslih, koncerti, izložbe, predstave, festivali, projekcije filmova i rad s amaterima. Učilište intenzivno radi na promicanju svih oblika cjeloživotnog učenja i kulturnih programa s osobitim programskim ciljem edukativno-kulturološkog djelovanja, njegujući temeljne obrazovne i kulturne potrebe kod svih dobnih skupina građana. U svojim svakodnevnim programima ostvaruje suradnju i djelovanje profesionalaca i amatera, s ciljem razvijanja kreativnog i zdravog života, smislenog korištenja slobodnog vremena, te u svrhu baštinskog i kulturnog osvještavanja.

Obrazovna djelatnost organizira raznolike verificirane i neverificirane programe, tečajeve, radionice, akcije i manifestacije koje su svakodnevno na raspolaganju korisnicima. Kontinuirano radi na osmišljavanju i certificiranju novih formalnih, obrazovnih programa u skladu s potrebama građana. Likovna djelatnost građanima i gostima Poreča predstavlja izložbe istaknutih hrvatskih i međunarodnih autora. Publici se predstavljaju istaknuta imena suvremene likovne scene, koja predvode postmodernistička avangardna kretanja i diktiraju suvremene tendencije, kao i klasike modernističke umjetnosti. Glazbeno-scenska djelatnost u pripremi i organizaciji programa nastoji njegovati vrijednosti od klasične do suvremene umjetnosti, zadovoljiti raznoliku lepezu porečke i inozemne publike te na taj način, neposredno, razvijati publiku. Posebno potiče i promiče kulturne izričaje kroz nove tehnologije i nove oblike komunikacija. Veći broj programa koje Učilište provodi postali su već tradicionalni i prepoznatljivi na nivou grada i regije.

U djelovanju je naglašena potreba za suradnjom s ostalim gradskim ustanovama i udrugama što podiže svijest o ulozi, značenju i važnosti Ustanove u lokalnoj zajednici. Suvremeni pristup kulturi življenja nameće neminovnu potrebu stalnog jačanja i osvježavanja postojećih programa, čemu pridonose i nastupi u medijima u svrhu promicanja rada i aktivnosti Učilišta. Sustavno se planira financijsko i programsko osnaživanje postojećih programa, stvarajući tako platformu za njihov daljnji razvoj.

Financijsko planiranje za 2024. godinu prepuno je očekivanih realnih izazova, jer će i 2024. obilovati stalnim prilagodbama i promjenama, a potreban je pojačan fokus na područja oslabljena pandemijom I postpandemijskim razdobljem. Fokus je i dalje na edukaciji i razvoju publike, osobito vezane uz koncerte klasične glazbe za što se pojačano pripremaju Otvorene probe istaknutih glazbenika izvan ljetne koncertne sezone. Podjednako se njeguje i stvara publika koja prati likovnu umjetnost kroz pojačanu organizaciju raznolikih likovnih radionica za sve dobne skupine. Međutim, Ustanova će odgovorno i dalje voditi sve ostale dugogodišnje programe, primjereno iznosu kojim se financira svaki od programa. Kao ustanovi koja vodi kulturni život grada izuzetno je važno njegovati stečeno povjerenje sugrađana, razvijati publiku te kroz postojeće programe održati dugogodišnju vrijednu tradiciju kulturnog života našega grada - razvijati nove kanale kojima kulturna ponuda i cjeloživotno učenje bivaju dostupni svima.

**Odgojno i administrativno tehničko osoblje-Uprava**

Planirana sredstva namijenjena su isplati plaća i materijalnih prava za zaposlenike za 10 osoba koje su zaposlene u Odjelu za kadrovske i opće poslove i Odjelu za financije i računovodstvo, kao i podmirivanje svih materijalnih rashoda kojima se omogućava redovno funkcioniranje ustanove, poštujući načelo ekonomičnosti, namjenskog i svrhovitog korištenja sredstava. Redovna djelatnost Učilišta obuhvaća sljedeće materijalne rashode: službena putovanja, naknade za prijevoz, za rad na terenu i odvojeni život, stručno usavršavanje zaposlenika, za uredski materijal i ostale materijalne rashode, energiju, usluge telefona, pošte i prijevoza, usluge tekućeg i investicijskog održavanja zgrade i opreme, usluge promidžbe i informiranja, komunalne usluge, računalne usluge, ostale usluge, premije osiguranja za osobe i imovinu, zdravstvene usluge, reprezentaciju, članarine, ostale nespomenute rashode poslovanja, bankarske usluge i usluge platnog prometa. Planirana je i naknada za rad članova Upravnog vijeća. Ova aktivnost podrazumijeva realiziranje osnovne aktivnosti Učilišta obavljanjem organizacijskih, pravnih, računovodstvenih, stručno-administrativnih, općih i tehničkih poslova za potrebe svih odjela, što podrazumijeva logističku i operativnu pomoć u pripremi i izvedbi programa.

**Administrativno, tehničko i stručno osoblje – Kulturna djelatnost**

Planirana sredstva namijenjena su isplati plaća i materijalnih prava za zaposlenike za deset (10) osoba koje su zaposlene u likovnom, glazbeno-scenskom, obrazovnom odjelu i odjelu posebnih i EU fondova.Unutar ove aktivnosti obavljaju se administrativni, opći i tehnički poslovi te osigurava logistička i operativna pomoć u pripremi i izvedbi manifestacija, predstava, izložbi i obrazovanja u kulturu, obogaćuje se i razvija kulturna ponuda grada, uz njegovanje i čuvanje bogatog kulturnog nasljeđa. Potiče se umjetničko i kulturno stvaralaštvo, unaprjeđuju se standardi kulturne djelatnosti i podiže kvaliteta, razvija se amaterizam, organiziraju se programi, razna predavanja i radionice za sve životne dobi, potiče se i motivira pojedinac na učenje i promovira cjeloživotno obrazovanje. Kulturne i obrazovne aktivnosti provode se kroz cijelu godinu.

**Manifestacije, predstave, izložbe i obrazovanje u kulturi**

Planirana je provedba i dostupnost programa te mobilnost umjetnika i profesionalaca u području kulture sukladna specifičnosti svakoga programskog područja. Također se, kroz sve aktivnosti, nastavlja praksa angažiranja lokanih, gradskih i regionalnih, umjetnika i kulturnih radnika, čime se osnažuje razvojnu liniju stalnog povećanja kvalitete kulturne ponude.

***Glazbeno-scenska djelatnost***

*Aktivnost: 63. Koncerti u Eufrazijani*

Utemeljen 1961., festival klasične glazbe Koncerti u Eufrazijani održava se u Eufrazijevoj bazilici svake godine tijekom srpnja, kolovoza i početkom rujna. Od 2019. godine u svibnju se izvodi i najavni koncert sezone, a uveden je i koncept otvorenih proba u kazalištu u predsezoni i postsezoni. Jedan od najstarijih festivala klasične glazbe u Hrvatskoj ističe se zbog kvalitete i vrsnosti glazbenika te zbog vrijednog i akustično iznimnog koncertnog prostora Eufrazijeve bazilike – UNESCO-om zaštićenog porečkog spomenika kulture. Na Koncertima se izvode praizvedbe hrvatskih i stranih skladatelja, festival je značajan za čuvanje i razvoj hrvatske kulturne baštine i omogućava vrijedan kontakt s drugim ostvarenjima u sferi klasične glazbe. Opći cilj je promocija Eufrazijeve bazilike kao glavne porečke atrakcije kroz sadržaj kvalitetne klasične glazbe i stvaranje kulturno-turističke ponude. Zatim promocija renomiranih glazbenika, hrvatske glazbe i praizvedbi, nastojanje na vrhunskoj izvedbi. Promocija samog festivala i klasične glazbe, edukacija o klasičnoj glazbi i afirmacija regionalnih budućih profesionalaca. Obrazovanje publike kroz sve bolju vidljivost festivala i povećavanje specifične publike.

*Aktivnost: 29. Jazz u lapidariju, džez-festival*

Jazz u lapidariju je jedan od najstarijih hrvatskih džez-festivala, utemeljen 1996. godine. Održava se u lapidariju Zavičajnog muzeja Poreštine svake srijede tijekom srpnja i kolovoza, uz najavni koncert sezone koji se od svibnja 2019. godine izvodi u kazališnoj dvorani. Jazz u lapidariju nudi bogatu paletu izričaja iz cijeloga svijeta, od komornog džeza do džeza u spoju s drugim glazbenim žanrovima. Festival obilježava i izražen element likovnosti. Program sadrži plesne koncerte na glavnom trgu nasuprot komornim izvedbama u intimnom okruženju lapidarija, autohtone glazbene izričaje istraživane kroz džez i improvizacije vrhunskih instrumentalista iz Hrvatske i ostatka svijeta. Opći cilj je predstavljanje i promocija hrvatske i međunarodne džez-scene, kao i obogaćivanje kulturno-umjetničke ponude uz doprinos turističkoj ponudi grada Poreča.

*Aktivnost: Redovan kazališni program, 17. Zlatni zub, koncerti u kazalištu*

Redovan kazališni program podrazumijeva kazališnu sezonu od listopada do svibnja. U redovnom se programu organiziraju gostovanja (dramske, plesne i dječje predstave), vlastita produkcija, suorganizacija i koprodukcija. Kazališni program privlači sve širu publiku, od 2021. broj posjetitelja i odigranih kazališnih predstava ponovno i konstantno raste. Zlatni zub, festival komedije i smijeha, žanrovski je jedinstven festival komedije u Istri, pokrenut 2008. godine. U okviru festivala tijekom ožujka prikazuju se komedije te se, prema izboru publike, proglašavaju pobjednici s nagrađenom prvoplasiranom i drugoplasiranom najboljom predstavom kojima se uručuju nagrade Zlatni i Srebrni zub. U porečkom kazalištu organiziraju se i različiti koncerti, poput tradicionalnog i najposjećenijeg božićnog koncerta, koncerata klasične glazbe i sl. Opći cilj je obogatiti kazališnu scenu Poreštine i Istre. Kroz razvoj kazališta, kazališne sezone i festivala Zlatni zub građanima pružiti uvid u kazališnu i izvedbenu umjetnost, potaknuti na promišljanje, zabaviti i educirati. Proširenje publike na cijelu Istru.

*Aktivnost: 24. Street art Poreč*

Street art Poreč osnovan je 2001. godine kao festival ulične umjetnosti koji svakog kolovoza okuplja umjetnike i izvođače. Festival je otvorene forme i uključuje sve oblike umjetničkog izraza, od glazbeno-scenskih nastupa i likovnih projekata do uličnih akrobacija i performansa. Street art promišlja grad te održava svoj program na različitim lokacijama, zadržavajući one poznate poput Trga slobode za velike spektakle, ali i uvijek otkrivajući nove kutke grada za intimnije performanse. Posljednjih se godina posebice potiče i razvija model suradnje s domaćim autorima. Street art Poreč najrazigraniji je i najotvoreniji festival u organizaciji glazbeno-scenske djelatnosti te zadovoljava potrebe najšire publike. Opći cilj je promišljanje i tematiziranje grada kroz umjetnost i kvalitetnu zabavu za građane i turiste.

*Aktivnost: Dramski studio „Čin, čin“*

U okviru POU amaterska dramska aktivnost ima tradiciju od gotovo 20 godina. U 2018. godini osnovan je dramski studio „Čin, čin“ u suradnji s Centrom za mlade Poreč, u kojemu glumce-amatere voditelji podučavaju vještinama scenskog pokreta i umijeću scenskog govora kroz improvizacije i igre u scenskom prostoru. Polaznici imaju priliku učiti o svim fazama nastajanja kazališne predstave. Rezultat rada studija upriličen je kroz produkciju ukupno triju predstava (2019., 2021. i 2023.) s ukupno 14 izvedbi, uključujući dva gostovanja. Opći cilj je razvijanje kazališnog amaterizma i educiranje o dramskoj i izvedbenoj umjetnosti, te stvaranje minimalnih uvjeta za produkciju kazališne predstave.

*Aktivnost: 52. Susret pjevačkih zborova Naš kanat je lip, 17. zbirka skladbi Naš kanat*

*je lip*

Naš kanat je lip susret je zborova koji je osnovan 1972. godine. Održava se početkom mjeseca lipnja i okuplja zborove i skladatelje kojima su UNESCO-om zaštićena istarska glazbena ljestvica i čakavska riječ temelj stvaralaštva. Tijekom tri večeri produciraju se nastupi zborova uz skladbe, od kojih i praizvedbe. Mjesta održavanja su Istarska sabornica, Eufrazijeva bazilika i porečka kazališna dvorana. Planiranje ove manifestacije u 2024. zahtijeva i alternativni model organizacije kojim bi se ispoštovale sve vrijednosti što ih je Kanat njegovao od samih početaka. Važno je, prije svega, sačuvati i razvijati ovu manifestaciju, jedinstvenu u našoj zemlji. U okviru Susreta svake druge godine, bienalno, raspisuje se natječaj za izbor novih skladbi i tiska se Zbirka, koja se predstavlja na početku programa Susreta. Nakon objavljenog natječaja za nove skladbe na istarskoj glazbenoj ljestvici i čakavskome narječju te izbora najboljih ostvarenja, tiska se 8 skladbi. Dvije najbolje skladbe nagrađuju se novčanom nagradom i diplomom. Opći cilj je čuvanje nematerijalne i materijalne istarske kulturne baštine, upoznavanje lokalnog i regionalnog identiteta, sustvaralaštvo i približavanje kulturne baštine istarske glazbe javnosti.

*Aktivnost: Redovite kino projekcije, 14. Porečdox, Kinoklub*

Redovan rad kina svakoga tjedna prikazuje projekcije najaktualnijih filmova u porečkoj kinodvorani, dok ljetno kino Roxy omogućava gledanje filmova pod vedrim nebom u ljetnim mjesecima. Prikazuju se svjetski i europski filmovi uz hrvatske premijere u skladu s normama HAVC-a. Organiziraju se matineje za djecu vrtića i učenike škola Poreča i šire okolice. U veljači se organizira Revija oskarovaca koja prikazuje filmove koji su u tekućoj godini dobili više nominacija za filmsku nagradu Oscar. Program obuhvaća i Kultni ponedjeljak koji prikazuje stare kultne filmove. Porečdox svake godine prikazuje najnovije dokumentarne filmove iz regije i svijeta. U okviru festivala održavaju se edukativne školske matineje, izložbe dokumentarističkih fotografija, radionice videomontaže i produkcije filma, okrugli stolovi, gostovanja autora, projekcije iznenađenja, afterpartiji i koncerti renomiranih bendova. Kinoklub Poreč osnovan u travnju 2023. godine okuplja krug ljubitelja filma i zainteresiranih za bavljenje filmom i fotografijom, temelji se na radioničkom radu. Opći cilj je poticanje građana na dolazak u kino, upoznavanje što većeg broja građanstva s filmskom kulturom, filmskim klasicima i počecima filma te s aktualnim filmskim ostvarenjima i premijerama, inače nedostupnim putem televizije, videoteka i klasičnog filmskog programa. Promoviranje dokumentarnog filma s naglaskom na domaće i regionalne nagrađivane autore i filmove. Poticanje i edukacija mladih filmskih stvaratelja iz regije.

*Aktivnost: 6. Ekolo*

Ekolo (Tjedan kulture življenja) prvi je put održan 2019. godine u okviru projekta EU-a I-Archeo.S. Festival kroz širok spektar događaja, aktivnosti i ponude slavi kulturu ovoga područja, otkriva i vrednuje uvjetovanost identiteta Poreštine kroz povijest, umjetnost, turizam, urbanu kulturu, prirodne ljepote te kulturu sporta i rekreacije. Nastoji se motivirati i promovirati nove kreativne kulturno-turističke proizvode i razvijati sustav usluga u kulturi. To je stvaralački kulturno-obrazovni festival s velikim turističkim potencijalom, koji pridonosi produkciji i prezentaciji porečke i istarske kulture te otkriva što naš grad čini točno i upravo onakvim kakav jest. Opći cilj je istraživanje i prepoznavanje materijalne i nematerijalne baštine područja. Ponuda svih programa Učilišta građanima Poreča i Istre u njima povoljnijem razdoblju posjećivanja, te ponuda sadržaja za građane turistima kako bi na neposredniji način doživjeli grad i regiju, odnosno bili dio nje.

*Aktivnost: Razvoj publike*

Projekt razvoja publike podrazumijeva oblikovanje i očvršćivanje porečke publike koja prati i konzumira kulturne sadržaje u neprestanom informiranju i edukaciji. Samim time održava se društveni i kulturni život grada tijekom cijele godine, neovisno o posjetiteljima i tijekovima turističke sezone. Projekt se provodi kroz raznovrsne aktivnosti podijeljene u tri potprograma: Predavanje u gostima/Gosti na predavanju, Radionice i Otvorene probe, s kojima se sudionike i posjetitelje uključuje u program kroz predavanja i predstavljanja, neposrednim uključivanjem u učenje, promatranje i stvaranje te blizak susret s umjetnicima, izvođačima i drugim istaknutim osobama u svom području i njihovim radom. Opći cilj je stvaranje angažirane publike, uključujući ulaganje u buduću publiku kroz angažman djece i mladih. Neposredno i interaktivno sudjelovanje građana u umjetničkim i kulturnim događanjima u formalnome i neformalnome okruženju.

*Aktivnost: Tornaj se doma – Torna casa*

Kroz ovaj projekt Učilište već nekoliko godina u Poreču okuplja umjetnike koji su vezani za Poreč, no svoje karijere stvaraju izvan Poreča, da se s radošću i posebnim osjećajem prema sredini, koja je jedna od stanica njihovog umjetničkog putovanja, vrate i pokažu što su novo napravili. U vremenima kada je mobilnost umjetnika na najvišoj razini, živjeti na jednom mjestu, stvarati na drugom, a predstavljati se na nekom trećem postaje dijelom novog ritma življenja. U novim okolnostima, ritmu življenja, potrebno je stvoriti uvjete da se povremeno ta umjetnost i umjetnici „tornaju doma“. Ovim projektom Učilište kreće prema drugim porečkim institucijama, nevladinim organizacijama i pojedincima dajući priliku da grad i građani grade i progovaraju kulturu sami i na način na koji im najviše odgovara, stvarajući platformu za razvoj urbane kulture grada (GRADiTI Poreč), pokrećući sadržaje koji neće biti komercijalni, promovirajući svoje vrijednosti. U sklopu aktivnosti 2020. izdana je knjiga razgovora s petoricom umjetnika, a 2023. objavljuje se druga knjiga razgovora. Opći cilj aktivnosti je prezentacija i afirmacija porečkih umjetnika i autora, organizacija događaja povezanih s promocijom umjetnika i upoznavanjem sugrađana s njihovim stvaralaštvom, te publikacija knjiga o umjetnicima.

***Likovna djelatnost***

*Aktivnost: Izložbe u galeriji Zuccato*

Djelatnost galerije Zuccato prezentacija je najpriznatijih i najrelevantnijih domaćih i stranih likovnih umjetnika, čime se omogućuje estetska edukacija građana i izdavaštvo pratećih materijala. Likovna djelatnost Učilišta za 2024. godinu planira organizirati dvije skupne izložbe 39. slikarsku koloniju Riviera, te izložbu iz ciklusa europske avangarde, talijanskih umjetnika Giovannia Pizza, Lucia di Luciana, Paola Patellia, izložbu Sklad nesklada – Nesklad sklada, Tomislava Buntaka te samostalnu izložbu zagrebačkog akademskog slikara Triumf vrila Pavla Pavlovića. Opći cilj je širenje visoke vizualne kulture kroz podizanje svjesnosti o značenju i vrijednosti urbanog prostora i višestoljetnom kontinuitetu njegove arhitekture. Raznolikim oblicima edukacije, s naglaskom na školske i predškolske uzraste, stvara se buduća kulturna publika koja je ujedno i glavni korisnik usluge. Kroz aktivnu suradnju sa školskim ustanovama osnovni je cilj povećanje posjeta galerijama djece školskog i predškolskog uzrasta. U skladu s mehanizmima sukladnim mjerama koje provodi većina europskih zemlja u svrhu privlačenja međunarodnih produkcija, kroz osiguranje normativnih, financijskih i drugih uvjeta te poticanja kulturne raznolikosti i raznovrsnosti, osiguravaju se uvjeti za razvitak umjetničkog stvaralaštva i kulturnog turizma, čime se lokalnoj ekonomiji posredno omogućuje rast, kulturni napredak i zarada.

*Aktivnost: Izložbe u Maloj galeriji i Istarskoj sabornici*

U Maloj galeriji tendencija je da se predstavljaju i promoviraju likovni projekti suvremene produkcije mlađih i neafirmiranih autora, najčešće novih medija i fotografa te izložbe priznatih autora manjeg opsega. Uz aktivnu promociju domaće likovne scene i niz međunarodnih suradnji, ističu se i projekti s ciljem popularizacije likovne umjetnosti za šire društvene skupine, što se posebno odnosi na 7. bijenale slikarstva i gostujuća izložba irskih umjetnika: Floating

identity: between a recognisable image and abstraction, Sabina Damiani / From River to Sea, Mia Kešelj / Izuzeto iz prirode te Davor Kliman / Bez naziva.

*Aktivnost: Bienalna izložba*

Izložba talijanskog umjetnika Andrea Crespia / Over the lines

*Aktivnost: Annale suvremene umjetnosti*

Izložba 64. Annale, Jerica Ziherl i Suzana Marjanić kustosice su izložbe s naslovom «Živjele životinje ili što bi životinje rekle o nama ». Izložba dokumentira suvremenu umjetničku praksu o životinjama, našim najbližim Drugima, kako životinje (ne-ljude) određuju primatolozi, koje se nalaze u trajnoj vrtešci između simbolizacije i eksploatacije, kako njihov životni put u našoj dominantnoj kulturi označava zooetičar Nikola Visković. U sklopu Annala organizirat će se radionica za djecu i mlade u kontekstu razvoja publike, odnosa mladih i vizualne umjetnosti. Cilj je zainteresirati više od 1300 posjetitelja. Vrijeme održavanja: lipanj, srpanj, kolovoz, rujan 2024. Opći cilj je predstavljanje presjeka suvremene likovne scene, obogaćivanje kulturne likovne scene grada i regije te obogaćivanje kulturno – turističke ponude Poreča, Istre i Hrvatske.

*Aktivnost: 34. Montraker, međunarodna studentska kiparska škola*

Međunarodna studentska kiparska škola Montraker ljetna je škola za polaznike likovnih akademija koja se održava od 1991. godine. 2024. g. u Montrakeru će sudjelovati akademije iz Zagreba, Rijeke, Splita i Ljubljane. Skulpture nastale tijekom Škole postavljaju se u javni prostor Općine Vrsar. Tijekom Škole organizira se foto natječaj s temom Kiparske škole te prateća izložba najboljih fotografija. Planira se, u narednim godinama, organizirati izložbe svih mentora. U suradnji s lokalnom zajednicom označit će se sve skulpture na njihovim pozicijama i na online karti. Rad učesnika mogu pratiti svi zainteresirani. Montraker posjećuju i skupine djece iz lokalne osnovne škole i vrtića. Vrijeme održavanja rujan 2024. godine. Opći cilj Škole je predstavljanje suvremenih mladih autora i procesa njihova rada, promocija kiparskih tehnika, povećanje vidljivosti grada Vrsara koji tako postaje jedinstveni grad skulptura, i cijele regije, te predstavljanje inovativne turističke i kulturne ponude.

*Aktivnost: Ostale priredbe*

Obuhvaća aktivnosti vezane uz primjereno obilježavanje državnih blagdana i značajnih tradicionalnih godišnjih manifestacija i datuma iz povijesti grada poput Dana grada Poreča-Parenza, dodjele Nagrade sv. Maura, obilježavanje Rušnjaka, Dječjeg tjedna, Adventa Poreč i druge manifestacije. U sadržaj ovih aktivnosti ulazi logistička i operativna pomoć u pripremi i izvedbi različitih programa te izradi grafičkih priprema pratećeg tiskovnog materijala, prvenstveno za programe i aktivnosti Grada, a pored toga i različitih programa i aktivnosti gradskih ustanova, udruga i društava.Opći cilj aktivnosti je predstavljanje i promocija osoba koje svojim djelovanjem obogaćuju i doprinose vrijednostima svoje životne zajednice, grada i okolice, suradnja i afirmacija programa i aktivnosti gradskih ustanova, udruga i društava, te povezivanje zajednice.

***Obrazovna djelatnost***

*Aktivnost: Obrazovni program*

Obrazovna djelatnost Učilišta angažirana je na stvaranju inspirativnog okruženja u kojem odrasli imaju priliku neprestano učiti, razvijati svoje vještine i ostvariti svoj puni potencijal.

U 2024. godini među spektrom programa koji odgovaraju interesima, potrebama i različitim razinama obrazovanja odraslih cilj je održati sljedeće programe: mikro kvalifikacije i djelomične kvalifikacije (Asistent za upravljanje projektima, Društveno odgovorno poslovanje, Knjigovođa, Internetski marketing i brendiranje), kreativne i dječje radionice (pripremni glazbeni razred, dječji glazbeni vrtić, likovne radionice, radionice animacije, krojenje i šivanje, radionice izrade ukrasa za torte, radionice digitalnog marketinga), programe učenja stranih jezika prema CEF-u (opći engleski, njemački i talijanski jezik).

U povođenju programa obrazovanja poseban je naglasak na inkluzivnosti, raznolikosti i poštovanju svih polaznika. Obrazovni programi provode se od siječnja do lipnja te od rujna do prosinca. Djelatnost se samofinancira kroz uplate polaznika ili njihovih poslodavaca te ovisno o ishodima natječaja, iz institucija Hrvatskog zavoda za zapošljavanje, Ministarstva znanosti i obrazovanja, Istarske županije-Regione Istriana te Europskih fondova. Korisnici su građani Poreča i šire okolice, svih dobnih skupina. Opći cilj je edukacija u formalnim i neformalnim programima što većeg broja korisnika čime se jača društveni razvoj i osobni napredak pojedinca.

*Aktivnost: Mješoviti pjevački zbor Joakim Rakovac*

Mješoviti pjevački zbor Joakim Rakovac koji od 1979. godine obogaćuje glazbenu kulturu našeg grada, teži ostati glazbena konstanta u našoj zajednici. S ciljem održavanja glazbenog kolektiva koji inspirira, povezuje i obogaćuje živote ljudi svih generacija, Zbor ostaje istinski predan izvrsnosti i umjetničkom izražavanju. Opći cilj je promocija zborskog pjevanja i istarskog glazbenog izričaja, a korisnici/pjevači su građani Poreča. Zbor se je u proteklom razdoblju suočio s odlaskom dijela članstva zbog odmakle životne dobi, stoga s posebnim naglaskom na pomlađivanju članstva, u 2024. godini cilj je novim članovima dati priliku da se izraze u zborskom pjevanju te poticati zajedništvo među generacijama članova i stvarati inkluzivno okruženje u kojem se svaki član osjeća dobrodošlim i cijenjenim. Ciljevi u 2024. godini su nastupiti na Susretu pjevačkih zborova Naš kanat je lip, na Adventu Poreč, na manifestacijama i svečanostima obilježavanja važnih datuma za Grad Poreč, te na susretu zborova u Piranu (Slovenija).

 *Aktivnost: Dječji puhački orkestar Porečki delfini*

Dječji puhački orkestar Porečki delfini okuplja djecu od 5. do 8. razreda koja uče svirati puhačke instrumente u orkestru. U 2024. godini Orkestar će nastaviti stvarati inspirirajuće glazbeno okruženje koje potiče razvoj mladih glazbenika i promovira ljubav prema glazbi. Zbog odlaska dijela članova orkestra u srednju školu vidljiv je pad članova pa je u 2024. godini cilj upis novih članova. Kroz suradnju, stručnost i predanost s mladim glazbenicima razvijat će se glazbene talente, poticati timski duh i kreativnost te promicati vrijednosti kao što su odgovornost, strpljenje i poštovanje. Ciljevi u 2024. godini su redovitim skupnim i individualnim probama poboljšati tehničku vještinu i glazbenu izvedbu s ciljem nastupanja na lokalnim manifestacijama i obilježavanja važnih datuma i obljetnica (Dana grada Poreča – Parenza, proslava 1. svibnja, Porečki delfin, Advent Poreč).

**Nabava opreme za upravu**

Sredstva su planirana za nabavu opreme neophodne za rad Ustanove i to: vanjskih hard-diskova za pohranu podataka i dva računala.

**Nabava opreme u kulturi**

Sredstva su planirana za nabavu reflektora, te za nabavu alata i oruđa za obradu kamena u sklopu Međunarodne kiparske škole Montraker.

**EU projekt: EDUKOSI.TURIZAM - edukacije osoba s invaliditetom za poslove u turizmu**

Projekt je financiran u 100% iznosu iz Europskog socijalnog fonda. Projekt u potpunosti podupire Strategiju Europa 2020., jer provodi programe obrazovanja u skladu s potrebama tržišta rada, čime ranjive skupine povećavaju svoju zapošljivost i socijalnu integraciju, te doprinosi i mjerama za reformu tržišta rada prema Sporazumu o partnerstvu između RH i Evropske komisije za korištenje ESI fondova 2014.-2020. Ukupna vrijednost projekta 164.634.88 eura. Planirano trajanje projekta od 11.3.2022. do 11.11.2023.

Partneri: Društvo invalida Poreč, Dante - ustanova za obrazovanje Rijeka, Društvo za istraživanje i razvoj Rijeka i Mini Karavan servis d.o.o. Polidor kamp.

Opći cilj: Razvoj i stjecanje stručnih znanja osoba s invaliditetom (OSI) potrebnih za rad u sektoru turizma i ugostiteljstva kroz razvoj i provedbu programa osposobljavanja te organiziranu praktičnu nastavu na radnom mjestu kod poslodavca.

Sukladno dosadašnjoj dinamici kojom HZZ kao PT2 odobrava i isplaćuje Zahtjeve za nadoknadu sredstava, u 2024. godini planirani su troškovi potrebni za financijsko usklađivanje i zatvaranje projekta.

Svi pokazatelji rezultata po projektu ostvareni su u 2023. godini prema zadanim ciljevima Ugovora o dodjeli bespovratnih sredstava.

**EU projekt: ERASMUS + KA1 MOBILNOST**

Učilište je podnijelo prijedlog za dodjelu Erasmus akreditacije koja je svojevrsna članska iskaznica i omogućuje jednostavnije sudjelovanje i trajni pristup financiranju temeljen na višegodišnjem Erasmus planu ustanove (organizacije) i Erasmusovim standardima kvalitete. Kao akreditirana ustanova Učilište stječe prepoznatljivost na području Europske unije kao pouzdan partner u međunarodnim projektima. Jer, obrazovanje odraslih ključna je komponenta politike cjeloživotnog učenja Europske komisije, a sukladno Nacionalnoj razvojnoj strategiji Republike Hrvatske do 2030. godine, posebno je istaknuto područje obrazovne politike te je jedan od glavnih ciljeva poboljšanje kvalitete i relevantnosti programa za obrazovanje odraslih radi povećanja udjela odraslog stanovništva u procesima cjeloživotnog učenja. Dobivanje akreditacije očekuje se do veljače 2024.

Projektne aktivnosti traju od 1.2.2024. do 1.2.2027.

Opći cilj: Osnažiti internacionalizaciju kroz međunarodne aktivnosti čime se pridonosi izvrsnosti, vidljivosti te prepoznatljivost na lokalnoj i međunarodnoj razini.

Posebni ciljevi: Profesionalno usavršiti osoblje, stručne suradnike i polaznike kroz mobilnost na području Europske unije. Unaprijediti suradnju s međunarodnim ustanovama čime će se omogućiti stjecanje najnovijih znanja i vještina u području obrazovanja odraslih, umjetnosti i kulture te međunarodnih suradničkih praksi radi unaprjeđenja svih djelatnosti.

**EU projekt: SAGE – INTERREG IT-CRO**

U suradnji s partnerima prijavljen je projekt u sklopu poziva Interreg IT-CRO 2021-2027. Projekt je financiran 80% ERDF i 20% vlastita sredstva partnera. Projekt u potpunosti podupire Europske strategije u financijskom razdoblju 2021.-2027. Usklađen je sa prioritetnom osi Europskog fonda za regionalni razvoj, 4.1. Kultura i turizam za održiv razvoj, čime se povećava uloga kulture i održivog turizma u ekonomskom razvoju, socijalnoj inkluziji i društvenim inovacijama.

Ukupna vrijednost projekta: 2,7 milijuna eura / POU Poreč 291.600 eura.

Planirano trajanje projekta od 1.2.2024. do 1.2.2026.

Partneri: Factory Compagnia Transadriatica (ITA), Teatro Pubblico Pugliese (ITA), Marche Teatro (ITA), Venetian Cluster (ITA), Drugo More (HR), POU Poreč (HR), HNK Šibenik (HR)

Opći cilj: Osnaživanje uloge kulure i održivog turizma u ekonomskom razvoju, socijalnoj inkluziji te društvenim inovacijama.

Posebni cilj: Prijenos znanja dionika iz kulture na dionike iz turizma. Znanja iz područja kazališta i izvedbene umjetnosti s fokusom na prepričavanje (story telling) kulturnog identiteta iz partnerskih područja, a u cilju implementacije i povezivanje iskustvenog turizma s materijalnom i nematerijalnom baštinom na području gdje se provodi također oslanjajući se na mitove, narodne priče i različite oblike umjetnosti u kojima su one izražene: glazbu, ples, kazalište i pripovijedanje.

**GRADSKA KNJIŽNICA POREČ**

U skladu sa Statutom i Pravilnicima Gradske knjižnice razvijat će se obrazovna, kulturna i informacijska uloga narodne knjižnice koja je definirana nizom nacionalnih i međunarodnih dokumenata i smjernica.U svom poslovanju, osim poštivanja zakonskih odredbi, nastojat će se dosegnuti minimum propisanih uvjeta glede broja djelatnika, veličine prostora, opreme, knjižničnih zbirki i korištenja građe.

*Misija:*Gradska knjižnica Poreč je kulturno-informacijski centar grada Poreča, opće prepoznatljivo mjesto doživotnog učenja i susretište članova lokalne zajednice koji omogućava svim građanima dostup do relevantne informacije neovisno o njihovoj dobi, spolu, društvenom statusu, naciji, vjeri i rasi te u skladu s potrebama građana utemeljuje nove službe i usluge bogateći kulturni život svakog pojedinca i zajednice u cjelini.

*Vizija:* Gradska knjižnica Poreč, kao vodeći gradski kulturno-informacijski centar, treba biti:

* ustanova koja će sustavno promicati pisanu riječ i doživotno učenje;
* ustanova kojoj je u središtu pozornosti korisnik i njegove kulturne potrebe;
* institucija otvorena za suradnju s drugim institucijama i za građane svih dobnih skupina;
* inovativna institucija koja posluje u skladu s nacionalnim standardima za narodne knjižnice;
* ustanova u kojoj su osnovne usluge besplatne za sve građane.

Knjižnicu zastupa i predstavlja ravnatelj, koji je ujedno i poslovni i stručni voditelj Knjižnice. Stručno vijeće čini stručno osoblje Knjižnice od 6 djelatnika. U dugoročnom planiranju potrebno je predvidjeti zapošljavanje domara na nepuno radno vrijeme te stručnog djelatnika s obzirom na broj korisnika koje opslužuje ova Ustanova. Usluge domara, tehničara i računovodstveno-knjigovodstveni poslovi obavljat će se i dalje, dogovorno, u suradnji s Pučkim otvorenim učilištem Poreč i Zavičajnim muzejom Poreštine.

**Administrativno, tehničko i stručno osoblje**

Aktivnosti kojima se osiguravaju plaće za redovan rad, ostali rashodi za zaposlene, doprinosi za zdravstveno osiguranje, doprinosi za zapošljavanje. U 2024. godini planirana je zaposlenost od 7 osoba i to za 6 stručnih djelatnika (od čega 1 stručni djelatnik na nepuno radno vrijeme) te 1 spremačice na nepuno radno vrijeme. Povećanje plaće se odnosi na planiranu plaću za 1 djelatnika (knjižničara-vozača bibliokombija) na nepuno radno vrijeme za potrebe rada pokretne knjižnice. Usluge domara, tehničara i računovodstveno-knjigovodstveni poslovi obavljat će se i dalje, dogovorno sa Zavičajnim muzejom Poreštine i Pučkim otvorenim učilištem Poreč dok se ne riješi zapošljavanje pri samoj ustanovi. Planirana je isplata božićnica za 7 zaposlenika i sredstva za dar za 2 djece. U ovoj aktivnosti planirane su naknade za prijevoz, energiju, usluge telefona, pošte i prijevoza, usluge tekućeg i investicijskog održavanja, komunalne usluge, premije osiguranja, časopise i dnevni tisak za čitaonicu, računalne usluge za računovodstvenu aplikaciju Libussoft Cicoma i za knjižničnu aplikaciju VIVA info.

**Književni susreti, nagrade i sajmovi**

Sredstva su namijenjena kulturno-animacijskim i edukacijskim programima za odrasle (gostovanja književnika i umjetnika, predstavljanja i promocije knjiga, stručna predavanja, Mjesec hrvatske knjige, projekt „Sretne priče“, kampanja „Čita(j)mo da ne oguglamo!“) i programima za djecu i mlade (ciklus radionica i igraonica za djecu „Petkom u pet“ i „Prije mora do Marafora“), koji su otvoreni i besplatni za sve zainteresirane građane. Povećanje izdataka se odnosi na održavanje redovitog poslovanja bibliobusne službe. Cilj ove kreativnosti je popularizacija knjige i čitanja, poticanje međunarodne suradnje, širenja knjižnične mreže izvan matičnog odjela Knjižnice, održavanje i poboljšanje odnosa s drugim zemljama na temelju umjetnosti i kulture, doprinos razvoju kulturnog turizma na našem području. Osnovna misao vodilja planiranih aktivnosti je popularizacija knjige i čitanja, pružanje novih mogućnosti edukacije u sadržajima koji su vezani uz djelovanje Gradske knjižnice.

Od tradicionalnih manifestacija posebno se ističu:

1. *XXVIII. Laurus nobilis*, dodjela literarne nagrade za dvojezično pisano (hrvatski i talijanski jezik) stvaralaštvo učenika viših razreda osnovnih škola i srednjoškolaca s područja Poreča i okolice, za izvorno prozno djelo. Gradska knjižnica Poreč izdavač je zbirke PoZiCa 2024.

2. *XXXI. Verši na šterni*, godišnji susret čakavskih pjesnika na Batistelinoj šterni u Vižinadi. Nakon objavljenog natječaja, svake godine novi izbornik odabire najuspješnija ostvarenja koja njihovi autori kazuju na susretu. Gradska knjižnica Poreč izdavač je istoimene zbirke pjesama Verši na šterni.

3. *XVII. BOOKtiga*, međunarodni festival pročitanih knjiga koji obuhvaća ponudu međunarodnih i domaćih antikvarijata, knjižni sajam BOOKtižin te dodjelu Nagrade BOOKtiga. Planira se raznovrstan program za sve dobne skupine od predstavljanja knjiga do radionica za djecu i odrasle.

4. *Kampanja „Čita(j)mo da ne oguglamo“* - Grad Poreč i općine Vrsar, Sveti Lovreč, Vižinada, Višnjan, Kaštelir-Labinci, Tar-Vabriga i Funtana, koji su se s velikom podrškom odazvali pozivu Gradske knjižnice Poreč i prepoznali važnost čitanja, zajedno provode kampanju „Čita(j)mo da ne oguglamo!“, s ciljem da se omogući besplatna godišnja članarina za svu djecu do 15-e godine života na području cijele Poreštine.

5. *Bibliokombi – „Na istoj stranici“* - Postprojektne aktivnosti europskog projekta „Na istoj strani(ci)“ ostvarit će se kroz aktivnost Bibliokombi koja je odobrena te u potpunosti financirana od Europskog socijalnog fonda – operativni program Učinkoviti ljudski potencijali 2014. – 2020. Predviđeno trajanje postprojektnih aktivnosti je 36 mjeseca, a s aktivnostima se započelo u listopadu 2021. godine. Predviđena sredstva namijenjena su troškovima: održavanja redovitog poslovanja bibliobusne službe i to: gorivo, godišnji tehnički pregled, osiguranje, godišnji servis vozila i čišćenje.

**Nabavka knjižne i neknjižne građe**

Predviđena sredstva namijenjena su nabavi knjižnične građe kako bi se u što većoj mjeri osigurala dostupnost potrebne literature zainteresiranim korisnicima. Knjižnične zbirke će se i dalje izgrađivati primjerno potrebama lokalne zajednice, a trenutno nedostupna, a potrebna građa dobavljat će se putem međuknjižnične posudbe. Pri nabavci knjižnične građe vodit će se računa o preporukama Standarda za narodne knjižnice, ali s posebnom pažnjom prema razvoju stručnih i znanstvenih knjižničnih baza iz područja turizma, ekonomije i poljoprivrede koji su vodeći interesi i društveno-gospodarske specifičnosti našeg područja. Planirani broj novih jedinica je 2850 svezaka knjižne te 270 svezaka AV građe. Osnovna ideja i cilj programa jest obogaćivanje knjižničnog fonda te posredovanje u dostupnosti informacija i publikacija. Nabavkom knjižne i neknjižne građe osigurava se odgovarajuća razina u pristupu informacijama zainteresiranim korisnicima. U tom će se cilju nabavljati, čuvati i učiniti dostupnom građa kupljena u skladu s planom nabave.

**Nabava opreme za knjižnicu**

Predviđena sredstva za nabavu opreme namijenjena su nabavi višenamjenskog fotokopirnog uređaja sa ispisom u boji te stolnog računala. Nabavkom navedene opreme održat ćemo razinu kvalitete izvođenja programa, aktivnosti i kulturno-edukativnih sadržaja. Osiguranje odgovarajuće opreme preduvjet je za izvedbu planiranih aktivnosti: radionica, književnih susreta i drugih aktivnosti. Ponudom novih sadržaja, osim njegovanja kulture knjige, potiče se i njeguje, danas vrlo važna, digitalna pismenost i provodi se pravo na doživotno učenje svih potencijalnih korisnika knjižnice.

**ZAVIČAJNI MUZEJ POREŠTINE - MUSEO DEL TERRITORIO PARENTINO**

Sukladno Statutu djelatnost Muzeja je sakupljanje, čuvanje i istraživanje civilizacijskih i kulturnih dobara, te njihova stručna i znanstvena obrada i sistematizacija u zbirke predmeta iz povijesti grada Poreča i njegove okolice, kulturne povijesti, političke i gospodarske povijesti, te znanosti i tehnologije, trajna zaštita muzejske građe, muzejske dokumentacije, muzejskih lokaliteta i nalazišta, te njihovo neposredno i posredno predstavljanje javnosti putem stalnih i povremenih izložba, objavljivanje podataka i spoznaja o muzejskoj građi i muzejskoj dokumentaciji putem stručnih, znanstvenih i drugih obavijesnih sustava, pripremanje i organiziranje izložba iz drugih dijelova nacionalne i opće kulturne baštine, organiziranje predavanja, tribina, seminara, znanstvenih skupova, tečajeva, izdavanje monografija, kataloga i ostalih stručnih publikacija

*Misija:*Poslanje Zavičajnog muzeja Poreštine je poticati ljubav i interes za naš grad i njegovu okolicu, te motivirati na učenje, istraživanje i dublje razumijevanje baštine i kulture koju su baštinili njegovi stanovnici, kako oni koji ovdje danas žive, tako i oni raseljeni. Svoje poslanje ostvaruje kroz rad na projektu novog stalnog postava u proces izrade kojega je uključen veliki broj Porečana iz zemlje i izvan, kroz kontinuirano jačanje njihove ekspertize i stručnosti te kroz strukovno umrežavanje na lokalnoj, regionalnoj, nacionalnoj i internacionalnoj razini.

*Vizija:* Vizija Zavičajnog muzeja Poreštine je stvoriti inovativno i suvremeno muzejsko, baštinsko i edukacijsko sjedište grada i svih njegovih građana i posjetitelja, koje je duboko privrženo zajednici u kojoj djeluje. Muzej svojim kreativnim interpretacijskim i prezentacijskim umijećima aktivno djeluje na zaštiti i očuvanju baštine grada i okolice za generacije koje dolaze. Djeluje na principima održivosti, jednakosti i kreativnosti. Muzej želi biti prepoznat kroz svoje suvremene muzeološke, kulturne, socijalne i gospodarske doprinose razvoju našega grada i županije te biti aktivni čimbenik uspostavljanja kontinuiteta kulturnih i civilizacijskih vrijednosti grada i svih njegovih stanovnika u zemlji i izvan nje.

Muzej zastupa i predstavlja ravnateljica. Upravno vijeće muzeja čini 5 članova, 3 člana su predstavnici osnivača, dok 2 člana dolaze iz redova zaposlenika. Stručno vijeće čini stručno osoblje Muzeja i sastoji se od 7 članova. Računovodstveno-knjigovodstveni poslovi obavljaju se u suradnji s Pučkim otvorenim učilištem Poreč.

**Administrativno, tehničko i stručno osoblje**

U ovoj aktivnosti planiraju se sredstva kojima se podmiruju rashodi za zaposlene prema važećem Pravilniku o radu, te rashodi za materijalne troškove vezane za službena putovanja i druge rashode koji proizlaze iz prava zaposlenika. U 2024. godini planirana je zaposlenost od 12 osoba (ravnateljica, 5 kustosa, dokumentarist-kustos, kustos u Centru za posjetitelje „La mula“, spremačica i 3 domara od kojih 1 domar u Muzeju i 2 u Parku skulptura Dušana Džamonje u Vrsaru). Računovodstveno-knjigovodstveni poslovi obavljat će se i dalje, dogovorno sa Pučkim otvorenim učilištem Poreč. Planirana je isplata božićnica, sredstva za dar djeci te isplata jubilarnih nagrada. Planiranim sredstvima podmiruju se svi materijalni rashodi kojima se omogućava redovno funkcioniranje ustanove, poštujući načelo ekonomičnosti, namjenskog i svrhovitog korištenja sredstava, tako da su u ovoj aktivnosti planirane naknade za prijevoz, energiju, usluge telefona, pošte i prijevoza, usluge tekućeg i investicijskog održavanja, komunalne usluge, premije osiguranja, računalne usluge za računovodstvenu aplikaciju Libussoft Cicoma i za muzejsku aplikaciju M++.

**Restauracije, izložbe i istraživanja muzejske građe**

Ova aktivnost obuhvaća 14 podaktivnosti kojima se ostvaruje temeljna funkcija Muzeja kroz sakupljanje, istraživanje i prezentiranje muzejske građe i to: *Digitalizacija građe „Dostupna prošlost“, Izložba „Lica porečkog muzeja“, Restauracija muzejske građe na papiru, Restauracija knjiga Spomeničke knjižnice (16. st.), Restauracija rimskog šivanog broda Porečanka, Restauracija keramike i metala, Restauracija stakla, Preventivna zaštita muzejske građe, Muzejske manifestacije, Održavanje Parka skulptura Dušana Džamonja, Međunarodno arheološko istraživanje lokaliteta Lorun, Arheološko istraživanje Stancija Blek*, *Pedagoško edukativni program „La mula“, Centar za posjetitelje „La mula“, tekući projekt Postav Memorijalne kuće Joakima Rakovca*.

*Digitalizacija građe „Dostupna prošlost“*

Portal digitalizirane baštine je mrežna usluga kojom Muzej predstavlja izbor digitalizirane građe u okviru projekta digitalizacije. Zahvaljujući sredstvima Ministarstva kulture RH 2011. i 2012. započeta je digitalizacija izabrane građe iz Zbirke razglednica i Zbirke fotografija Povijesnog odjela, koja je nastavljena u trogodišnjem razdoblju od 2014. do 2016, a od 2017. do 2022. izvršeno je programiranje i implementacija digitalne zbirke (prva i druga faza). Program digitalizacije se planira nastaviti i tijekom 2024. Izabrana građa predstavlja značajne kulturne vrijednosti zavičajne baštine našega kraja čijim će se prijenosom u elektronički oblik omogućiti najširoj javnosti trajni dostup nastalih sadržaja u digitalnom obliku.

*Izložba „Lica porečkog muzeja“*

Izložbe su najkarakterističniji oblik interpretiranja i komuniciranja baštine, simbol javnog djelovanja muzejskih ustanova. U 2024. g. bit će realizirana tematika izložba pod nazivom „Lica porečkog muzeja“. Izložbom će se prezentirati izabrani predmeti iz muzejskog fundusa (predmeti od metala, kamena, drva, keramike, slike na platnu i dr.) vezani uz lice od prapovijesti do suvremenog doba. Izložbu će pratiti stručni katalog. Cilj izložbe je potaknuti aktivniju muzejsku djelatnost, a time i pridonijeti valorizaciji, kategorizaciji i prezentaciji građe koju Muzej prikuplja i čuva.

*Restauracija muzejske građe na papiru*

Papirna građa čuva se u više muzejskih zbirki, a predstavlja osjetljiv dio fundusa Muzeja. Zaštita papirne građe jedan je od najvažnijih aspekata očuvanja kulturne baštine za buduće naraštaje. Osim prirodnog procesa starenja, postoje brojni uzročnici i vrste oštećenja papira, a mogu se podijeliti na fizikalne, kemijske te biološke. Tijekom 2023. ostvarena je restauracija dijela posebno oštećene i ugrožene papirne građe s ciljem zaštite od propadanja te buduće prezentacije građe. Restauratorsko-konzervatorski postupci koji će uključivati pregled stanja predmeta, provođenje preventivne konzervacije te konzervatorsko-restauratorske zahvate nastavit će se u 2024. godini.

*Restauracija knjiga Spomeničke knjižnice (16. st.)*

Spomenička knjižnica Muzeja broji 5878 svezaka od kojih se svojom starošću i vrijednošću ističu inkunabula tiskana 1489. te 56 naslova u 62 sveska tiskanih u 16. stoljeću (tzv. cinquecentine) te kao takva spada u najdragocjeniju knjižničnu baštinu Istre i Republike Hrvatske. Knjige su tijekom stoljeća bile pohranjene u lošim mikroklimatskim uvjetima zbog čega je došlo do velikih oštećenja. Zahvaljujući značajnoj donaciji Regije Veneto te sredstvima Ministarstva kulture RH i Grada Poreča do sada je restaurirano 47 knjiga od kojih 44 cinquecentine. Tijekom 2024. godine planiramo restauraciju knjige Decretum Gratiani, Venecija 1595., ZMP16337. Cilj programa je zaštita od daljnjega propadanja svih knjiga tiskanih u 16. stoljeću iz zbirke Spomenička knjižnica Muzeja te stvaranje uvjeta za njihovo izlaganje i upoznavanje javnosti s tom vrijednom Porečkom baštinom.

*Restauracija rimskog šivanog broda Porečanka*

Rimski šivani brod „Poreč“ otkriven je 20. veljače 2020. godine na križanju ulica Obala Maršala Tita i Cardo Maximus, na položaju poznatom kao „Porta de mar“, tijekom parternog uređenja gradske rive. Ostaci broda nalazili su se na dubini od -1,55 metara n/m, prekriveni sedimentom sačinjenim od manjeg neobrađenog kamenja i krhotina keramike, kao i masivnijim kamenjem polegnutim direktno na korito broda. Iznimnost nalaza je i u samom kontekstu u kojem je pronađen, a to su ostaci rimske operativne obale izgrađene od masivnih kamenih blokova sačuvanom u tri reda. Brodska konstrukcija je očuvana u dužini od 5,7 m i širini od 1,4 m. Uzdužni presjek bio je uglavnom ravan, iako je dio zakrivljenosti sačuvana u presjeku što bi kasnije omogućilo i precizniju rekonstrukciju broda. Ostaci su se sastojali od kobilice, ukupno 13 platica (sedam na sjevernoj i šest na južnoj strani), 8 rebara i temeljnice jarbola koja je najzanimljiviji element broad, jer je rijetkost na drugim pronađenim brodskim olupinama. Nakon što je iskopan i dokumentiran *in situ*, brod „Poreč“ je izvađen. Tijekom 2020./2021. godine u depou Muzeja vršena je desalinizacija broda i ostalih sitnih drvenih nalaza u posebno izrađenom bazenu. U rujnu 2021. transportiran je u laboratorij Arc – Nucleart u Grenoblu, Francuska, jedan od najcjenjenijih laboratorija za konzervaciju mokrog drva gdje se kroz narednu godinu vrši konzervacija uranjanjem broda u otopinu polietilenglikol i liofilizaija – sušenje smrzavanjem. Cilj aktivnosti je restauracija rimskog šivanog broda i osiguranje uvjeta za prezentaciju istoga. Tijekom 2024. planira se doprema restauriranog broda iz Grenoblea u Poreč.

*Restauracija keramike i metala*

Tijekom 2023. godine Zavičajni muzej Poreštine proveo je nekoliko značajnih arheoloških istraživanja prilikom kojih su pronađeni iznimno važni prapovijesni nalazi koji se mogu datirati u željezno doba. Riječ je o predmetima izrađenim od bronce i keramike za koje je potrebno poduzeti hitne mjere zaštite, a potom i opsežne konzervatorsko-restauratorske radove. Zatečeno stanje građe zahtjeva primjenu cjelovitih postupaka konzervacije i restauracije. Brončani će predmeti biti očišćeni, stabilizirani i premazani zaštitnim patinama, dok će se keramički predmeti očistiti, konsolidirati i nadograditi. Restauracija ima cilj zaštititi predmete od daljnjeg propadanja, produljiti njihov životni vijek, te pripremiti građu za buduću prezentaciju.

*Restauracija stakla*

Zavičajni muzej Poreštine u svom arheološkom odjelu čuva predmete od različitih materijala, no onaj naoko najkrhkiji materijal zasigurno je staklo. Ono se u većini slučajeva na lokalitetima nalazi izrazito fragmentirano i teško se mogu raditi rekonstrukcije cjelovitog predmeta zbog manjeg broja sačuvanih ulomaka. Ipak, nekada je moguće provesti restauraciju, konzervaciju i rekonstrukciju oblika zbog sačuvanih karakterističnih dijelova i većeg broja fragmenata. Ove se godine izdvojilo sedam predmeta od stakla u arheološkom odjelu koji se mogu datirati u doba ranog Rimskog carstva (1. i 2. st), doba kasne antike i ranog srednjeg vijeka (5. do 7. st.) te doba razvijenog srednjeg vijeka (12. i 13. st.). Svi od reda su pronađeni u arheološkim istraživanjima i kao takvi svrstavaju se u takozvane posebne nalaze. Posebno su važni oni koje datiramo u srednji vijek jer su tada stakleni predmeti relativno raritetni. Čišćenjem i konsolidacijom fragmenti bi se zaštitili od takozvane staklene kuge ili irizacije te bi se pokušalo spriječiti proces devetrifikacije predmeta. Potpunom obradom stakla spojili bi se fragmenti te bi se nadogradili dijelovi koji nedostaju. Sve bi to bilo odrađeno od stručnjaka restauratora s posebnim afinitetom prema staklu kao materijalu te kako je postupak zaista delikatan detaljno bi se dokumentirao cijeli proces.

*Preventivna zaštita muzejske građe*

Muzeji su dužni provoditi preventivnu zaštitu muzejske građe, konzervaciju i restauraciju ugrožene građe, kroz poduzimanje mjera i radova nužnih za njezinu zaštitu i očuvanje. Čuvanje i zaštita muzejske građe i muzejske dokumentacije niz je postupaka kojima se zaustavlja ili usporava prirodno propadanje muzejske građe i muzejske dokumentacije te umanjuju štetne posljedice prirodnih nepogoda ili štetnog djelovanja ljudi. U 2024. godini Muzej će nastaviti s planom i programom preventivne zaštite, konzervacije i restauracije fundusa svih muzejskih zbirki, a posebno jedinica građe koje će biti dijelom novog stalnog postava.

*Muzejske manifestacije*

Muzej već godinama njeguje pedagoško-edukativnu djelatnost kojom na razne načine i u različitim oblicima dodatnim muzejskim programima i projektima publici približava muzejsku građu i muzejske projekte. U 2024. godini se planiraju dva veća pedagoško-edukativna programa u sklopu muzejskih manifestacija: *Noć muzeja (siječanj) i Međunarodni dan muzeja (svibanj)*. U sklopu obilježavanja bit će organizirani pedagoško-edukativni programi: radionice i igraonice za djecu, predavanja, stručna vođenja (posebne rute povezane s temom), izložbe, kvizovi, predstave i dr.

*Održavanje Parka skulptura Dušana Džamonje*

Umjetnik svjetskog glasa Dušan Džamonja poklonio je u trajnu ostavštinu općini Vrsar i svom građanstvu skulpture koje su postavljene u Parku Dušana Džamonje u Vrsaru. Brigu o njegovom održavanju preuzeo je Zavičajni muzej Poreštine. Ovaj je Park značajan u smislu kulturno-turističke ponude istarskog poluotoka obzirom da sadrži dio opusa poznatog skulptora. U njemu posjetitelj može uživati među oblicima moderne skulpture smještene u pitomom krajoliku vrsarske prirode. Ugovorom sklopljenim 25. veljače 1997. (KLASA: 612-05/96-01/09, URBROJ: 5030104-97-1) Ministarstvo kulture Republike Hrvatske, Istarska županija, Grad Poreč i Općina Vrsar sporazumno su utvrdili da će novčano osigurati održavanje Parka skulptura Dušana Džamonje i redovite prihode djelatnika.

*Međunarodno arheološko istraživanje lokaliteta Lorun*

Od 1994. godine Muzej je nositelj projekta međunarodnog arheološkog istraživanja u kojem su uz Muzej zastupljene sljedeće institucije: Aix-Marseille Université, Centre Camille Jullian, École française de Rome. Već se dugi niz godina na poluotoku Loron istražuje proizvodnja antičke figline na rimskoj ladanjskoj vili. Radi se o vrlo značajnom arheološkom lokalitetu koji je u rimsko doba bio jedan od glavnih centara proizvodnje keramike (posebno amfora tipa Dressel 6B) na sjevernom Jadranu. Sam lokalitet smješten je blizu Červara kod Poreča na području prepunom arheoloških nalazišta. Osim zbog povijesne važnosti samog lokaliteta, arheološka su istraživanja važna jer se na njima svake godine izravno educiraju hrvatski i strani studenti arheologije. Dosadašnja istraživanja donijela su niz novih spoznaja koje su važne kako za lokalnu i regionalnu povijest, tako i za širi sjevernojadranski kontekst. Od 2014. godine arheološka kampanja fokusirana je na istraživanje struktura na sjevernom dijelu loronskog poluotoka, na području Loron – Santa Marina, gdje su pronađeni ostaci velike maritimne vile s cisternom, uljarom i veličanstvenim stubištem. Osim njih, tijekom posljednjih osam godina istraživanja otkrivene su brojne nove arheološke strukture. Posebno zanimljiv je sistem vodoopskrbe koji se sastojao od velike cisterne, manjeg bazena, kanala i odvodnih cijevi kojima se voda prenosila u različite dijelove rimske vile, te monumentalno stubište koje je vodilo prema rezidencijalnom najluksuznijem dijelu ovog kompleksa. Istraživanjima 2022. godine otkrivena je rampa, popločena s dobro sačuvanim i kvalitetno isklesanim kamenim pločama, što je dokaz visokog nivoa gradnje. S južne strane vile otvorena je sonda u kojoj je pronađen sustav kanala za odvodnju, s naznakom da se ovdje nalazila *pars fructuraria*, gdje se možda prerađivalo grožđe, no tek buduća istraživanja omogućit će određivanje točne funkcije ovih prostora kao i funkcije kanala. Sa sjeverne strane rampe otvorena je veća sonda u prostoriji servisnog dijela vile. Naišlo se na bogat kasnoantički sloj s materijalom iz IV. stoljeća. Treba naglasiti da su figlina i vila bili u upotrebi do kraja III. i početka IV. stoljeća, a nakon toga počinje njihovo propadanje. U kasnoj antici (IV. i početak V. stoljeća) u prostorijama vile žive manje zajednice koje se bave ribarstvom, recikliranjem metala i ostalih elemenata iz nekadašnje raskošne vile. Nova arheološka istraživanja planiraju se u lipnju i srpnju 2024. godine. Na temelju ne destruktivnih metoda istraživanja procjenjuje se da je do danas otkriveno manje od pola sveukupnih sačuvanih arheoloških struktura, stoga sam lokalitet spada među veće komplekse takvog tipa na Jadranu. Potencijalno najzanimljiviji i najatraktivniji dio, luksuzna *pars urbana* - rezidencijalni dio kompleksa, istražit će tijekom budućih arheoloških kampanja

*Arheološko istraživanje Stancija Blek*

Na Stanciji Blek u Općini Tar-Vabriga identificiran je višeslojni lokalitet s arhitektonskim ostacima kompleksne strukture. Središnje i najbolje sačuvano zdanje tvori pravokutni tlocrt (kula 11x7 m), dok su uz njega dozidani brojni aneksi ili zasebne strukture. Vidljiva je arhitektura mahom srednjovjekovna, uz iznimku antičke cisterne, no istraživanjima na ovoj i susjednim k.č. identificirani su ostaci rimskog ruralnog naselja (*villa rustica*). Uz kulu nalazi se manje crkvica ranosrednjovjekovne datacije, uz koju je identificirana srednjovjekovna funerarna zona. Na lokalitetu Stancija Blek u Taru Muzej i Institut za arheologiju iz Zagreba od 2008. godine provode arheološka istraživanja kojima su definirani odnosi danas vidljive arhitekture i ranijih faza kompleksa koje je bilo moguće naslutiti zbog pojave velikog broja spolija i slučajnih nalaza. Sve faze života na lokalitetu karakterizira očuvanost zidnih struktura u elevaciji, a stanje pojedinih struktura posebno je kritično s obzirom na prolongirani boravak pod utjecajem atmosferilija. Stoga su konzervatorsko-restauratorski radovi na zidnim strukturama nužni nakon svake kampanje istraživanja kako ne bi došlo do njihova urušavanja ili nepovratnih oštećenja. Konzervatorsko-restauratorski radovi predviđeni su u razdoblju svibnja i lipnja 2024., a uslijedit će nakon arheoloških istraživanja.

*Pedagoško-edukativni program “La mula”*

Pedagoško – edukativni program “La mula” planira se realizirati u III. kvartalu 2024. Sastoji se od tri dijela, umjetničkog, edukacijskog i prezentacijskog. Umjetnički dio: prezentacija 2 umjetnička rada (tekstilni i novomedijski) i jednog performansa. Realizacija tog dijela podrazumijeva aktivnu suradnju s umjetnicima/ama (uključujući i sudjelovanje u produkciji radova). Edukativni dio: radionica za odrasle uz angažiranje vanjskog voditelja i radionica za djecu u organizaciji ZMP-a. Prezentacijski dio: predstavljanje uspješnih priča odnosno primjera dobre prakse na temu žena u društvenom poduzetništvu.

*Postav Memorijalne kuće Joakima Rakovca*

Građevinska sanacija Memorijalne kuće Joakima Rakovca planira se završiti do kraja 2023. godine te bi se tijekom 2024. godine realizirao postav Memorijalne kuće Joakima Rakovca.

**Nabava opreme, knjiga i muzejskih predmeta**

Planira se nabava osobnog računala s operacijskim sustavom Windows Professional i paketom programskih aplikacija Microsoft Office, te nabava knjiga za muzejsku knjižnicu otvorenu studentima i znanstvenicima i nabava muzejskih predmeta koji se nude na tržištu a predstavljanju dragocjenosti neophodne za upotpunjavanje muzejskih zbirki. Planira se nabavka metalnih polica za opremanje depoa. Cilj kapitalnog je pravilno čuvanje muzejskih predmeta, kao i opreme, potrebne muzejskim djelatnicima za obavljanje njihova posla, upotpunjavanje fonda muzejske knjižnice kupnjom, razmjenom ili darovanjem knjiga i stručnih časopisa te upotpunjavanje zbirki muzejskih predmeta kupnjom ili darovanjem istih.

**Obnova zgrade Palače Sinčić**

Zavičajni muzej Poreštine započeo je 2008. godine s projektom obnove palače Sinčić i izrade novog muzejskog postava čiji je koncept pod nazivom „Poreč – grad mnogostrukih identiteta“ zgotovljen i za koji je izrađen izvedbeni projekt. Tijekom 2023. godine dovršena je izrada fasada. Tijekom 2024. planira se ugradnja nove vanjske stolarije i izrada instalacija. Osnovni cilj kapitalnog projekta je građevinska sanacije kompleksa palače Sinčić sjedišta Zavičajnog muzeja i otvorenje stalnog postava muzeja.

**Obnova zgrada u vlasništvu ZMP-a**

Tijekom 2022. godine Zavičajni muzej Poreštine je započeo s kapitalnim projektom građevinske sanacije zgrada u vlasništvu Muzeja: Memorijalne kuće Joakima Rakovca i Romaničke kuće. Tijekom 2024. godine planira se završetak građevinske sanacije Romaničke kuće te nabava opreme nužne za realizaciju postava u Memorijalnoj kući Joakima Rakovca. Naposljetku se planira otvoriti stalni postav. Osnovni cilj kapitalnog projekta je građevinska sanacije Memorijalne kuće Joakima Rakovca i Romaničke kuće kako bi u njima bili realizirani stalni postavi

**Centar za posjetitelje “La mula”**

Djelatnost Centra će se odvijati kroz redovnu djelatnost odnosno kroz stalnu izložbu “La mula de Parenzo - Priča o pjesmi”, prodajnu djelatnost (souvenir shop) te programske blokove ili programsku djelatnost. Programska djelatnost se sastoji od različitih formata edukativnih aktivnosti (razgovori, prezentacije, stručna vodstva, kreativne i likovne radionice), a uključuje populaciju svih uzrasta. Planira se suradnja sa odgojno - obrazovnim ustanovama i organizacijama koje se bave edukacijom, posebice djece i mladih. U prvoj polovici godine planirani su Mini-Labovi, radionice za predškolce i njihove roditelje, povremena događanja poput izlagačkih i performativnih praksi, suradnja s umjetnicima/ama i eventi.

**UDRUGE**

**Sufinanciranje programa i projekata udruga u kulturi**

Ova aktivnost odnosi se na financiranje programa i projekata udruga. Upravni odjel će po donošenju Proračuna za 2024. objaviti Javni natječaj za financiranje programa i projekata udruga nakon što prethodno odredi prioritetna područja financiranja. Financirat će se projekti i programi koji će se odnositi na aktivnosti u području glazbe i glazbeno scenske umjetnosti, suvremenog plesa i pokreta, poticanje kulturno umjetničkog amaterizma, razvijanje kulture nacionalnih manjina i zaštitu i očuvanje nematerijalnih kulturnih dobara.

**OSTALI PROGRAMI**

**Centar za mlade Poreč**

U prostorima Centra za mlade planirana je provedba aktivnosti i prigodnih događanja za mlade Poreča, te su sredstva planirana za podmirivanje troškova tih aktivnosti. Tijekom godine održavaju se turniri koje organizira udruga mladih, kao i druge aktivnosti (radionice, kvizovi, susreti, drugo) kojima se mladima omogućava da se druže i zabave.

**Ostale potrebe u kulturi**

Sredstva su planirana za sljedeće namjene: *Zakupnine i najamnine, Ostale nespomenute rashode poslovanja* i za *Pomoć za književnu nagradu K.S. Gjalski.*

*Zakupnine i najamnine*

Sredstva su planirana za plaćanje troškova zakupnine za prostorije u privatnom vlasništvu koje koriste dvije udruge za svoje djelovanje i to za Studio za izvedbene umjetnosti MOT 08 i za udrugu Urbana subkulturna baza-USB. Planirano 32.390 eura.

*Ostali nespomenuti rashodi poslovanja*

Sredstva su planirana za provođenje aktivnosti povodom obilježavanja Dječjeg tjedna koji je u prvom tjednu mjeseca listopada, za kazališne i/ili kino predstave za djecu, troškove prijevoza djece iz područnih vrtića na predstave i druge aktivnosti. Planirano 2.660 eura.

*Književna nagrada K.S. Gjalski*

Grad Poreč-Parenzo već godinama sudjeluje u kulturnoj manifestaciji „Dani K.Š. Gjalskog“ koja se održava u prijateljskom Gradu Zaboku krajem listopada i snosi dio troškova organizacije ove kulturne manifestacije. Plaćanje se vrši na temelju Ugovora o učešću u realizaciji kulturne manifestacije „Dani K.Š. Gjalskog“, koji se svake godine zaključuje između Grada Zaboka, Grada Crikvenice (koji također sudjeluje u snošenju dijela troškova) i Grada Poreča. Planirano 550 eura.

**KAPITALNI PROJEKT „La mula de Parenzo“**

Grad Poreč je 2021. započeo s realizacijom projekta “La mula de Parenzo”. Riječ je o projektu koji ima za cilj, osim realizacije Centra za posjetitelje “La mula de Parenzo”, koji je svečano otvoren krajem studenog 2022. godine na Trgu slobode u Poreču, postaviti skulpturu djevojke-La mula de Parenzo u neposrednoj blizini Centra.Centar, na temeljima i motivima istoimene pjesme, globalno poznate i vrlo bliske našim građanima, ima cilj prikazati razvoj porečkog gospodarstva i ribarstva u desetljećima oko nastanka pjesme, kao i društveno-političke prilike. Posebna pozornost dana je obradi tematike porečke Peškere, ribarstva i marikulture, a sve na način koji povijesno zanimljive činjenice interpretira na suvremen način svojstven modernom konzumentu. Centar je kroz glazbu, moderne tehnologije, proizvode i opremu ispričao priču i o djevojci-La muli de Parenzo, o opjevanoj legendi Poreča, simbolu poduzetništva. Idući korak je izrada i postavljanje skulpture djevojke, koju će birati struka, ali i Porečanke i Porečani, u dogovoru s konzervatorima, čime se realizira želja naših sugrađana o postavljanju skulpture. Sredstva su planirana za izradu odljeva skulpture i ostale troškove vezane uz izradu i postavljanje skulpture.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO****CITTA DI POREČ-PARENZO** |
| **Gradsko vijeće****KLASA:** **URBROJ:** **Poreč-Parenzo, ……….2023.** |
|  |

Na temelju članka 19. stavak 1. i članka 35. stavak 2. točka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćen tekst, 137/15 ispravak, 123/17, 98/19 i 144/20), članka 11. Zakona o zdravstvenoj zaštiti (,,Narodne novine” broj 100/18, 125/19, 147/20, 119/22, 156/22, 33/23) i članka 41. Statuta Grada Poreča-Parenzo (,,Službeni glasnik Grada Poreča-Parenzo“ br. 2/13, 10/18 i 2/21), Gradsko vijeće Grada Poreča-Parenzo na sjednici održanoj …..2023. godine donosi

**Program javnih potreba u zaštiti, očuvanju i unapređenju zdravlja**

 **Grada Poreča-Parenzo za 2024. godinu**

**Članak 1.**

Programom javnih potreba u zaštiti, očuvanju i unapređenju zdravlja utvrđuju se djelatnosti i poslovi koji su od interesa za Grad Poreč-Parenzo, a odnose se na unapređenje i očuvanje zdravlja, prevenciju bolesti, edukacije građana za zdrave životne izbore, ispitivanje i praćenje čimbenika okoliša štetnih za ljudsko zdravlje u svrhu kreiranja i provođenja ekološko zdravstvenih programa, te podizanja kvalitete zdravlja i života svih dobnih skupina.

**Članak 2.**

U 2024. godini Grad Poreč-Parenzo sufinancirat će sljedeće javne potrebe u zdravstvenoj zaštiti:

1. programe, projekte i aktivnosti u zdravstvenim ustanovama,
2. programe, projekte i aktivnosti koji imaju svrhu unaprijediti i očuvati zdravlje, prevenirati bolesti i educirati građane za zdrave životne izbore,
3. kreditnu obvezu za adaptaciju i opremanje Specijalne bolnice „Martin Horvat“ Rovinj.

**Članak 3.**

Financijska sredstva za ostvarivanje javnih potreba iz članka 2. ovog Programa osiguravaju se u Proračunu Grada Poreča-Parenzo za 2024. godinu.

Raspodjelu financijskih sredstava iz stavka 1. ovog članka obavlja Upravni odjel za društvene djelatnosti (u daljnjem tekstu: Upravni odjel), sukladno Planu koji je sastavni dio ovog Programa i Odluci o izvršavanju Proračuna Grada Poreča-Parenzo za 2024. godinu.

**Članak 4.**

Sredstva za realizaciju javnih potreba iz ovoga Programa ostvarivat će se do visine sredstava planiranih u proračunu Grada Poreča-Parenzo za 2024. godinu, prema priljevu sredstava u proračun.

**Članak 5.**

Sredstva za realizaciju javnih potreba iz ovog Programa isplaćivat će se korisnicima na temelju ugovora kojima se utvrđuju međusobna prava i obveze davatelja i primatelja financijskih potpora, zahtjeva i priloženih računa ili izdanih računa, ovisno o korisniku i namjeni planiranih sredstava.

**Članak 6.**

Korisnici sredstava Proračuna s kojima se zaključuje ugovor o izvođenju programa/projekta/aktivnosti obvezni su Upravnom odjelu dostaviti izvješće o ostvarenju projekta najkasnije do 30. ožujka 2024. godine.

Ukoliko korisnici sredstava Proračuna ne postupe kako je određeno prethodnim stavkom, može im se obustaviti isplata sredstava.

Po prispjelim izvješćima, Upravni odjel podnosi izvješće o ostvarivanju njihovih projekata gradonačelniku Grada Poreča-Parenzo.

**Članak 7.**

Upravni odjel prati namjensko korištenje sredstava iz članka 3. ovog Programa.

Ukoliko Upravni odjel ocjeni da se sredstva ne koriste u skladu s odobrenom namjenom, može obustaviti ili ne izvršiti isplatu sredstava.

**Članak 8.**

 Izvješće o ostvarenju ovog Programa podnosi se Gradskom vijeću do 30. lipnja 2024. godine.

 **Članak 9.**

Ovaj Program objavit će se u „Službenom glasniku Grada Poreča-Parenzo“, a stupa na snagu 1. siječnja 2024. godine.

**PREDSJEDNIK**

**GRADSKOG VIJEĆA**

 **Zoran Rabar**

**DOSTAVITI:**

1. Gradonačelnik, ovdje,

2. Upravni odjel za društvene djelatnosti, ovdje,

3. Pismohrana, ovdje.

**PLAN RASPODJELE SREDSTAVA**

|  |  |  |
| --- | --- | --- |
| **Red. broj** | **KORISNIK****PROGRAM/PROJEKT/AKTIVNOST** | **IZNOS** **EUR** |
| **1.** | **SUFINANCIRANJE PROGRAMA I PROJEKATA U USTANOVAMA**  |
|  | *Nastavni zavod za hitnu medicinu Istarske županije**Istarski domovi zdravlja, Ispostava Poreč* Najam stana za zdravstvene djelatnike  | 12.000,00 |
| 1.2. | *Istarski domovi zdravlja, Ispostava Poreč* Projekt „Prevencija kardiovaskularnih bolesti u gradu Poreču“ | 7.000,00 |
| 1.3. | *Opća bolnica Pula**Istarski domovi zdravlja**Nastavni zavod za hitnu medicinu Istarske županije*Sufinanciranje nadstandarda hitne medicine i zdravstvene zaštite  | 234.200,00 |
|  | Ukupno 1. | **253.200,00** |
| **2.** | **SUFINANCIRANJE PROGRAMA U PODRUČJU ZDRAVLJA I EKOLOGIJE** |
| 2.1. | *Institut za poljoprivredu i turizam Poreč*Sufinanciranje projekta  | 13.300,00 |
| 2.2. | *Veterinarska bolnica Poreč*Sufinanciranje programa | 8.270,00 |
|  | Ukupno 2. | **21.570,00** |
| **3.**  | **OSTALE POTREBE U PODRUČJU ZAŠTITE, OČUVANJA I UNAPREĐENJA ZDRAVLJA** |
|  |  | **1.000,00** |
| **4.** | **KAPITALNI PROJEKTI** |  |
| 4.1. | *Specijalna bolnica "Martin Horvat" Rovinj*Sufinanciranje kreditne obveze za adaptaciju i opremanje  | 1.510,00 |
| 4.2. | *Nastavni zavod za hitnu medicinu Istarske županije*Nabava defibrilatora za HMS u Poreču | 24.300,00 |
|  | Ukupno 4. | **25.810,00** |
| **5.** | **OSTALE AKTIVNOSTI** |  |
|  | Projekt „Hoditi i zdravi biti“ | **8.150,00** |
| **6.** | **SAVJETOVALIŠTA** |  |
| 6.1. | *Nastavni zavod za javno zdravstvo Istarske županije*Savjetovalište za prehranuSavjetovalište za spolno i reproduktivno zdravlje mladih | 3.500,003.500,00 |
| 6.2. | *Istarski domovi zdravlja*Savjetovalište za žene oboljele od raka dojke | 6.650,00 |
|  | Ukupno 6. | 13.650,00 |
|  | **UKUPNO od 1. do 6.**  | **323.380,00** |

**OPIS PROGRAMA**

**SUFINANCIRANJE PROGRAMA I PROJEKATA U USTANOVAMA**

Sredstva su planira za financiranje *najma stana za liječnike* (12.000,00 eura), za sufinanciranje *projekta „Prevencija kardiovaskularnih bolesti u gradu Poreču“* (7.000,00 eura)i za s*ufinanciranje nadstandarda hitne medicine i zdravstvene zaštite* (234.200,00 eura).

**Najam stana za zdravstvene djelatnike**

Sredstva su planirana za plaćanje najma stana za cijelu godinu za liječnike koji rade u Hitnoj medicinskoj pomoći u Poreču i ginekologa zaposlenog u Istarskim domovima zdravlja, Ispostavi Poreč.

**Prevencija kardiovaskularnih bolesti**

Program se provodi u Ispostavi Istarskih domova zdravlja u Poreču (Domu zdravlja Poreč) od 2007. godine, s ciljem prevencije bolesti srca i krvožilnog sustava, smanjivanja pobola i smrtnosti od ovih bolesti, poboljšanja kvalitete života osoba srednje i starije životne dobi i poticanja svjesnosti građana o visokom riziku od ovih bolesti u zajednici. Ciljevi programa su: prevencija KV bolesti, smanjiti pobol i smrtnost od KV bolesti, te poboljšati kvalitetu života osoba srednje i starije životne dobi. U Domu zdravlja Poreč provodi se sekundarna i tercijalna prevencija. Sekundarna prevencija obuhvaća rad s rizičnim skupinama: hipertoničari, pretili, dijabetičari i pušači. S pretilima stručnjaci rade u grupnom i individualnom radu. Svaka tri mjeseca formira se nova grupa s oko 15-ak osoba, ali se nastavlja rad i s ranije formiranim grupama koje su prošle edukaciju. Od 2009. provodi se i „nordijsko hodanje“ i tjelovježba tri puta tjedno po 60 minuta. Tercijalna prevencija provodi se od 2008. godine i obuhvaća rad s pacijentima koji su preboljeli infarkt ili su imali intervencije na srcu. S takvim pacijentima se provodi 3. faza rehabilitacije, trajna rehabilitacija koja uključuje nordijsko hodanje i tjelovježbe pod kontrolom kineziterapeuta. Od 2020. provodi se i 2.faza - post akutna rehabilitacija u sklopu projekta „Prevencija i rehabilitacija KV bolesti u Istarskoj županiji“. U 2024. bi se program posebno usmjerio na rizičnu populaciju, a to su muškarci u dobi od 45-65 godina, dijabetičari, pretili, pušači. Organizirat će se radionice za osobe s KV rizicima i edukativne radionice za osobe oboljele od KV bolesti: stanja nakon infarkta, ugradnje premosnica i stenta, te provoditi „nordijsko hodanje“ pod kontrolom kineziologa tri puta tjedno. Osim oboljelih, u program se uključuju i članovi njihovih obitelji te građani. Sredstva su planirana za naknade izvoditeljima programa.

**Sufinanciranje nadstandarda hitne medicine i zdravstvene zaštite**

Sredstva su planirana za organiziranje i financiranje provođenja mjera zdravstvene zaštite za povećani broj korisnika zdravstvene zaštite koje se pružaju turistima *u Općoj bolnici Pula* i *Istarskim domovima zdravlja* te za povećan broj timova hitne medicinske službe u *Nastavnom zavodu za hitnu medicinu Istarske županije.*

*Opća bolnica Pula* i *Istarski domovi zdravlja*

Uslijed povećanog broja korisnika zdravstvene zaštite koja se pruža turistima u *Općoj bolnici Pula* u razdoblju od 1.6 do 30.9. nužno je povećati broj zaposlenika i pojačano organizirati rad na Objedinjenom hitnom prijemu i Odjelu pedijatrije, a kako bi se osigurala pravovremena zdravstvena zaštita turistima, odnosno kako se uslijed preopterećenosti velikim brojem pacijenata, koji nisu uračunati u mrežu zdravstvene zaštite, ne bi umanjila zdravstvena usluga stanovnicima Istarske županije (osiguranicima HZZO).

Nadstandard za navedene potrebe u Općoj bolnici Pula obuhvaća 1,5 doktora medicine, 3 medicinske sestre/tehničara i 3 administratora. Ukupni rashodi (rashodi za zaposlene i materijalni rashodi) iznose 191.000,00 eura.

Uslijed povećanog broja korisnika zdravstvene zaštite koja se pruža turistima u *Istarskim domovima zdravlja* u razdoblju od 1.6 do 31.8. nužno je otvoriti dodatne turističke ambulante, odnosno povećati broj zaposlenika i pojačano organizirati rad u najmanje 5 gradova- Umag, Poreč, Rovinj, Pula i Labin, a kako bi se osigurala pravovremena zdravstvena zaštita turistima, odnosno kako bi turisti i sezonski radnici u turizmu dobili odgovarajuću zdravstvenu zaštitu na lokalitetima gdje se u tim mjesecima nalaze u velikom broju i kako ne bi bilo nepotrebnih neželjenih događaja uslijed odgođene zdravstvene zaštite turista, odnosno kako se zbog preopterećenosti velikim brojem pacijenata, koji nisu uračunati u mrežu zdravstvene zaštite, ne bi umanjila zdravstvena usluga stanovnicima Istarske županije (osiguranicima HZZO).

Nadstandard za navedene potrebe u Istarskim domovima zdravlja obuhvaća 5 doktora medicine, 5 medicinskih sestara/tehničara i 5 administratora. Ukupni rashodi (rashodi za zaposlene i materijalni rashodi) iznose 167.001,00 eura.

Izvor financiranja za obje ustanove su jedinice lokalne samouprave (dalje: JLS) iz prihoda od turističke pristojbe (30%) namijenjenih za poboljšanje uvjeta boravka turista, način raspodjele po JLS je broj turističkih noćenja.

*Nastavni zavod za hitnu medicinu Istarske županije*

Na području na kojem je zbog tranzita i/ili boravka turista povećan broj korisnika zdravstvene zaštite potrebno je osigurati povećani broj timova hitne medicinske službe u *Nastavnom zavodu za hitnu medicinu Istarske županije* (dalje: NZHMIŽ)u odnosu na broj timova određenih mrežom hitne medicinske službe za razdoblje od 1.4 do 30.9 kalendarske godine. U tom se razdoblju u Istarskoj županiji zbog boravka velikog broja turista značajno povećava broj stanovnika odnosno korisnika zdravstvene zaštite. Vrijeme početnog zbrinjavanja često je presudno za ishod liječenja te je uslijed boravka velikog broja turista nužno osigurati veći broj timova hitne medicinske službe od onoga dobivenog u Mreži hitne medicine. NZHMIŽ je županijska ustanova i za postizanje najboljih rezultata nema podjele terena već djeluje širom Županije po principu prvi raspoloživi tim dolazi do pacijenta. Radi se o minimalnom dodatnom broju timova hitne medicinske službe kako ne bi došlo do nepotrebne ugroze života i zdravlja zbog odgođene zdravstvene zaštite uslijed nedostupnosti tima hitne medicinske službe. Zakonom o turističkoj pristojbi („Narodne novine“ broj 52/19, 32/20 i 42/20) definirano je da se 30% raspoređene turističke pristojbe lokalne turističke zajednice doznačuje općini ili gradu na području kojih je osnovana Turistička zajednica za poboljšanje uvjeta boravka turista.

Nadstandard za dodatne timove hitne medicine u NZHMIŽ u razdoblju od 1.4 do 30.9.2023. obuhvaća 11 doktora, 15 medicinskih sestara/tehničara,15 vozača, 24 satna pripravnost tim T1 plus medicinske sestre/tehničari.

Ukupni rashodi (rashodi za zaposlene, materijalni rashodi i rashodi za nabavu nefinancijske imovine) iznose 1.641.999,00 eura.

Izvor financiranja za obje ustanove su jedinice lokalne samouprave (dalje: JLS) iz prihoda od turističke pristojbe (30%) namijenjenih za poboljšanje uvjeta boravka turista, način raspodjele po JLS je broj turističkih noćenja.

**SUFINANCIRANJE PROGRAMA U PODRUČJU ZDRAVLJA I EKOLOGIJE**

Sredstva su planirana za financiranje projekta koji se realizira u *Institutu za poljoprivredu i turizam u Poreču* (13.300,00 eura) i programa koje realizira *Vetrinarska bolnica Poreč* (8.270,00 eura).

**Institut za poljoprivredu i turizam**

Institut zapoljoprivredu i turizamće u 2024. realizirati projekt pod nazivom “*Praćenje promjena u okolišu i promocija ekološke pismenosti”.* Posebno zastupljen problemu okviru projekta je problem invazivnih vrsta. To jedan je od najvažnijih ekoloških i zdravstvenih problema današnjice i povezan je s globalnim klimatskim promjenama i ljudskim djelovanjem. Grad Poreč već godinama pokazuje osjetljivost na probleme koje uzrokuju invazivne vrste (ambrozija, pajasen, grozdasta kaulerpa, nutrije, tigrasti komarac, rebraši…) i daje podršku projektima s temom praćenja i upravljanja invazivnim vrstama, kao i promicanju svijesti o različitim ekološkim temama, te će i u 2024. godini sufinancirati projekt Instituta za poljoprivredu i turizam u Poreču. Predloženi projekt nadovezuje se na rezultate aktivnosti iz proteklih šest godina koje su obuhvaćale znanstvena istraživanja na invazivnim vrstama, kartiranje i izradu detaljnih interaktivnih karata rasprostranjenosti invazivnih vrsta te edukaciju građana, djece i šire javnosti.

Ciljevi ovog projekta su nastavak znanstvenog monitoringa i kartiranja invazivnih vrsta na području Poreča, suradnja s drugim dionicima (Zavod za javno zdravstvo IŽ, Udruga Zona, Udruga pčelara Nektar i drugi), objedinjavanje projekata s istom tematikom na području grada Poreča, educiranje javnosti na problematiku invazivnih vrsta, biti na raspolaganju građanima za sve upite i dojave vezane uz invazivne vrste te popularizacija biologije i ekologije. Cilj je i aktivno uključiti djecu (vrtiće i škole) te građane u očuvanje naše jedinstvene i iznimno vrijedne prirodne baštine kroz kampanje na društvenim mrežama i provedbom navedenih aktivnosti na području Poreča i šire.

U 2024. projekt će obuhvaćati slijedeće aktivnosti: ažuriranje popisa i baze podataka prisutnih stranih i domaćih invazivnih vrsta; izlazak na teren, identifikacije te kartiranje prisutnih invazivnih stranih vrsta; organiziranje info punktova o invazivnim vrstama za turiste i građane u ljetnim mjesecima; provođenje kontinuirane edukacije šire javnosti o invazivnim vrstama; izrada materijala za širenje informacija o aktualnostima vezanim uz invazivne vrste; stalni kontakt i pružanje informacija građanima i svim zainteresiranim; komunikacija sa svim interesnim grupacijama (poljoprivreda, turizam, ribarstvo, udruge, ustanove, mediji…); ostale aktivnosti vezane uz tematiku invazivnih vrsta i općenito ekologije i održivog razvoja; popularizacija vanjske učionice i poučne staze u šumi Sv. Marka kraj Instituta, izrada edukativnih ploča o meduzama, rebrašima i drugim morskim vrstama koje bi se montirale na najposjećenijim gradskim plažama; pisanje eko članaka za posebnu rubriku na web stranici Grada Poreča-Parenzo; suradnja s Centrom za mlade (organizacija predavanja, radionica, volontiranja); revitalizacija lokvi na području Grada Poreča-Parenzo i šire.

Svi sakupljeni podaci bit će dostupni javnosti, a kroz kampanje popularizacije i jače vidljivosti omogućit će se veći utjecaj na građane, turiste i naročito mlađu populaciju. Komunikacija prema javnosti odvija se putem interaktivne web stranice o invazivnim vrstama čiji je link dostupan na stranicama Grada Poreča i Instituta, predstavljanjem na radio i TV emisijama te putem objava na društvenim mrežama Facebook i Instagram.

Sve predviđene aktivnosti odradit će stručnjaci s iskustvom u području biologije te jedna zaposlena osoba koja će omogućiti kontinuirani rad sa širom populacijom građana i djece. Sredstva su planirana za plaću zaposlene djelatnice, promotivni materijal i administrativne troškove provedbe aktivnosti.

**Veterinarska bolnica Poreč**

Planiranim sredstvima sufinancirat će se izvođenje aktivnosti vezanih uz realizaciju tri projekta koje Grad Poreč realizira već duži niz godina u suradnji s Veterinarskom bolnicom Poreč i to: projekt “*Kontrola i suzbijanje populacije galebova klaukavca i procjena rizika prekomjerne populacije za zdravlje ljudi*” s iznosom od 2.522 eura, projekt “*Psi kao rezervoari i indikatori opasnih zoonoza*” s iznosom od 930 eura i projekt “*Sterilizacija i kastracija mačaka lutalica“* s iznosom od 4.813 eura.

*Projekt “Kontrola i suzbijanje populacije galebova klaukavca i procjena rizika prekomjerne populacije za zdravlje ljudi”*

Prema zapažanjima stručnjaka u Poreču i Istri te epidemioloških pokazatelja rizika prijenosa bolesti na ljude u našoj regiji, identificiran je problem uzrokovan povećanjem populacije galeba klaukavca (Larus cachinans), koji pripada skupini velikih galebova i najveći je galeb juga Europe. Galeb klaukavac se prirodno hrani vrlo različitom hranom, ribom, raznim morskim beskralješnjacima, malim sisavcima (glodavci), jajima ptica i sl., a u zadnje vrijeme, u urbanim zajednicama, otpacima na odlagalištima otpada, te se bilježe napadi galebova na djecu, građane i turiste. Stručnjaci su utvrdili da su Poreč i druga turistička mjesta izrazita meta galebova zbog velikih hotelskih kompleksa i velike količine otpada, što za galebove znači veliku količinu hrane. Od 2010. godine u Poreču je započela provedba pilot projekta, a od 2011. projekta usmjerenog kontroli i suzbijanju populacije galebova zbog mogućih značajnih zdravstvenih rizika i šteta za ljude. Humanom metodom suzbijanja populacije galebova na Poreštini i u drugim gradovima u kojima se provodi ovaj projekt (Rovinj, Pula, Novigrad), postavljanjem lažnih jaja broj galebova se značajno smanjio, a smanjio se i broj gnijezda u urbanim područjima. U proteklih 14 godina na području Poreča, Rovinja, Pule i Novigrad postavljeno je 27.498 lažnih jaja, a nadziranjem ležanja ptica na lažnim jajima utvrđeno je da je za toliko smanjen i broj ptića.

Dugoročni cilj projekta je uspostaviti sustav praćenja, kontrole i smanjenja populacije galeba kalukavca. Kratkoročni ciljevi projekta su: monitoring populacije galebova te razrada optimalnih mjera i aktivnosti koje će utjecati na smanjivanje populacije; onemogućavanje dodatnog hranjenja galebovima (putem deponija, neadekvatnog zbrinjavanja otpada); edukacija i informiranje građana i gostiju putem edukativno-informativnih materijala za područje Poreča i Istarske županije na temu adekvatnog odlaganja otpada i ponašanja u odnosu na galebove.

Nositelj projekta je Veterinarska bolnica Poreč dok su dionici projekta: Veterinarski fakultet Zagreb, Zdravi grad Poreč, Gradovi: Poreč, Novigrad, Rovinj i Pula, Općine: Vrsar, Funtana i Tar-Vabriga, turističke tvrtke (Valamar-Riviera, Plava laguna, Maistra, Laguna Novigrad, Arena Hospitality group, BMV group), Turistička zajednica Istarske županije i Turističke zajednice Grada Poreča, Novigrada, Rovinja i Pule te Općina Vrsar, Funtana i Tar-Vabriga .

U 2024. projekt će obuhvatiti sljedeće aktivnosti: monitoring galebova; poduzimanje mjera za smanjenje populacije galeba klaukavca, uzorkovanje izmeta i perja ptica i laboratorijske pretrage, kontrola rekreacijskih voda; prosvjećivanje građana i turista, medijska prezentacija projekta. Sve predviđene aktivnosti odraditi će stručni timovi Veterinarske bolnice Poreč, Veterinarskog fakulteta Zagreb, Zavod za javno zdravstvo IŽ te posebne grupe (ribolovna društva, lovci). Sredstva su planirana za sufinanciranje troškova plaća voditelja projekta, naknada stručnog suradnika, naknada tehničkog osoblja te drugih troškova provedbe aktivnosti (prijevoza, izrada edukativnih letaka i plakatiranje, opreme za monitoring i praćenje populacije galebova, nabavu umjetnih jaja i ostale potrebne opreme).

*Projekt „Psi kao rezervoari i indikatori opasnih zoonoza“*

Emergentne zoonoze su problem koji trenutno zabrinjava svjetsko zdravstvo, a među njima osobito one koje se prenose vektorima, kao i one za koje su rezervoari kućni ljubimci. Trend porasta broja kućnih ljubimaca bilježi se i u Poreču, pa je važno naglasiti da i njihovim porastom zbog vrlo tijesne kohabitacije rastu i potencijalne opasnosti zaraze ljudi, osobito djece. Kontaminiranost javnih površina jajima parazita – temeljem dosadašnjeg montoringa parkova i objekata za dječju igru na području Poreča, može se zaključiti da je uočen rizik i od kontaminacije parazitskim stadijima podrijetlom iz izmeta pasa. Posebno je zabrinjavajući nalaz istih u pješčanicima u kojima tijekom ljetnih mjeseci borave djeca. Pas kao rezervoar i indikator emergentnih zoonoza - psi mogu biti izvrsni indikatori jer, premda ne obolijevaju vidljivim znakovima, svakako pokazuju razinu prokuženosti kao i razinu rizika za ljude.

Dugoročni ciljevi projekta jesu: određivanje rizika kontaminacije javnih površina, parkova, zelenih površina, šetališta, dječjih igrališta i objekta za zabavu djece na području Poreča temeljem nalaza parazitskih razvojnih oblika u izmetu pasa kao i kontaminiranost tla; rano otkrivanje razvojnih stadija parazita na kontaminiranim površinama i rano otkrivanje razvojnih stadija parazita i prevencija kod kućnih ljubimaca s ciljem sprječavanja prenošenja i suzbijanja parazitarnih bolesti. Kratkoročni ciljevi projekta: rano otkrivanje razvojnih stadija parazita na kontaminiranim površinama i sprečavanje mogućeg širenja parazitarnih bolesti; rano otkrivanje razvojnih stadija parazita te prevencija kod kućnih ljubimaca; određivanje zaraženosti pasa i mačaka za čovjeka opasnim crijevnim parazitima; onemogućavanje pristupa pasa i mačaka pješčanicima u dječjim vrtićima i dječjim igralištima i organiziranje sustava prosvjećivanja vlasnika pasa kao i ostalih građana kako bi se smanjio rizik zaraze.

U 2024. godini projekt će obuhvatiti sljedeće aktivnosti: izbor mikrolokacija temeljem zahtjeva naručitelja kao procjene gdje je najveći rizik zaraze za građanstvo i djecu; uzimanja uzoraka tla i pijeska; sakupljanja izmeta na području mikropopulacije; pretrage uzoraka tla, pijeska i izmeta; određivanja razine zaraženosti pasa i mačaka trakavicom odgovornom za pojavu ehinokokoze; određivanja zaraženosti pasa za čovjeka opasnim crijevnim parazitima; organiziranje sustava prosvjećivanja vlasnika pasa kao i ostalih građana kako bi se smanjio rizik zaraze, izradu edukativnih letaka za građane, te edukativna predavanja za građane i stručnjake. Sve predviđene aktivnosti odraditi će veterinarski tehničari, volonteri, doktori veterinarske medicine te profesori Veterinarskog fakulteta. Nositelj projekta je Veterinarska bolnica Poreč, dok su dionici projekta Veterinarski fakultet Zagreb i Zdravi grad Poreč. Sredstva su planirana za troškove plaća voditelja projekta i veterinarskog tehničara, naknada stručnim suradnicima

*Projekt „Sterilizacija i kastracija mačaka lutalica“*

Na području grada Poreča nekoliko je rizik lokacija na kojima se nalazi veći broj slobodno živućih mačaka. Ovakvi prostori i životinje bez veterinarskog nadzora i kontrole povećanja populacije predstavljaju rizik za zdravlje građana i turista. Prema ranije prikupljenim pokazateljima na više gradskih lokacija, analizom prikupljenog izmeta na javnim površinama pronađeni su članci trakavice, koja je odgovorna za pojavu ehinokokoze, što zahtijeva suzbijanje i prevenciju pojave i širenja parazita na druge lokacije, životinje i ljude. Posebne skupine koje su u riziku su djeca predškolskog uzrasta i osobe s intelektualnim poteškoćama.

Dugoročni cilj projekta jest smanjenje rizika prijenosa zaraznih bolesti sa slobodno živućih mačaka na ljude (zoonoze) i druge životinje na području Poreča. Kratkoročni ciljevi jesu: smanjenje populacije slobodno živućih mačaka na javnim površinama na određenim gradskim lokacijama;, senzibilizacija građana za odgovorno postupanje i udomljavanje ovakvih životinja; edukacija djece i osoba s intelektualnim poteškoćama o pravilnom postupanju s napuštenim životinjama; brendiranje Grada Poreča kao jedinice lokalne samouprave koja prepoznaje i humano rješava problem prekomjernog broja napuštenih mačaka, te time ujedno skrbi o zdravstvenoj sigurnosti građana i turista. Nositelj projekta je Veterinarska bolnica Poreč.

U 2024. godini projekt će obuhvatiti sljedeće aktivnosti: hvatanje napuštenih mačaka na javnim površinama Grada Poreča; sterilizacija/kastracija, označavanje, dehelmintizacija, cijepljenje protiv bjesnoće uhvaćenih mačaka; udomljavanje ili vraćanje u njihovo stanište i upoznavanje i edukacija o vrstama i veličini rizika za zdravlje, te pokazivanje postupanja s napuštenim životinjama. Sve predviđene aktivnosti odraditi će veterinarski tehničari, veterinarski bolničar i volonteri. Sredstva su planirana za podmirivanje troškova kastracija i sterilizacija, cijepljenje protiv zaraznih bolesti, tretiranje protiv vanjskih parazita, dehelmintizaciju i stacionarno liječenje.

**OSTALE POTREBE U PODRUČJU ZAŠTITE, OČUVANJA I UNAPREĐENJA ZDRAVLJA**

Sredstva su planirana za pokriće neplaniranih rashoda.

**KAPITALNI PROJEKTI**

Sredstva su planirana za sufinanciranje kreditne obveze za adaptaciju i opremanje *Specijalna bolnice "Martin Horvat" Rovinj* (1.510,00 eura)i za *nabavu defibrilatora za Hitnu medicinsku službu Poreču* (24.300,00 eura).

**Specijalna bolnica za ortopediju i rehabilitaciju „Martin Horvat“ Rovinj**

Specijalna bolnica, Istarska županija i gradovi i općine u Istarskoj županiji su u svibnju 2022. godine potpisali Pismo namjere o ostvarivanju suradnje na realizaciji projekta rekonstrukcije i opremanja Odjela za dječju rehabilitaciju u Secijalnoj bolnici. Zajednički cilj suradnje koji je utvrđen Pismom namjere, jest osigurati adekvatne uvjete za pružanje usluga zdravstvene zaštite pacijentima, prvenstveno djeci s neurorizicima i njihovim roditeljima s područja cijele Istarske županije. Skupština Istarske županije je na sjednici održanoj 3.11.2022. godine prihvatila prijedlog Sporazuma o sufinanciranju kreditne obveze za adaptaciju i opremanje Odjela za dječju rehabilitaciju u Specijalnoj bolnici u visini od 2.322.649,15 eura. Navedeni iznos predstavlja procijenjenu vrijednost, s time da će se konačni iznos utvrditi nakon provedbe svih postupaka nabave te dovršetka adaptacije i opremanja Odjela za dječju rehabilitaciju,, a temeljem okončanih obračuna za radove i opremanje. Gradsko vijeće Grada Poreča je na sjednici održanoj 20.4.2023. donijelo Odluku o prihvaćanju Sporazuma o sufinanciranju kreditne obveze za adaptaciju i opremanje Odjela za dječju rehabilitaciju u Specijalnoj bolnici. Temeljem ovog akta Grad Poreč preuzima obvezu sufinancirati dio kreditne obveze u ukupnom iznosu od 203.110,16 eura u razdoblju od 2023. do 2034. godine i u istom razdoblju u proračunu Grada Poreča planirati potrebna sredstva. Dinamika i rokovi otplate te obveza dostave zadužnica će se detaljnije urediti posebnim ugovorima koje će sklopiti Specijalna bolnica i Istarska županija s gradovima i općinama, a nakon zaključivanja ugovora o kreditu Specijalne bolnice i banke. U 2024. obveza Grada Poreča iznosi 1.510,00 eura.

**Nabava defibrilatora za HMS u Poreču**

Kako bi se osigurala oprema potrebna za rad Hitne medicinske službe u Poreču planiraju se sredstva za nabavu defibrilatora.

**OSTALE AKTIVNOSTI**

**Projekt „Hoditi i zdravi biti“**

Sredstva su planirana za sufinanciranje troškova manifestacije koja se održava u mjesecu travnju povodom obilježavanja Svjetskog dana zdravlja. Sredstva su planirana za nabavu majica koje sudionici dobiju na početku pješačenja, te vode i toplog obroka koje dobiju na kraju pješačenja. Prijašnjih godina pješačilo se od zgrade Suda do ski-lifta u Zelenoj laguni. Nositelj projekta je Zdravi grad Poreč, partneri su Nastavni zavod za javno zdravstvo Istarske županije i Grad Poreč-Parenzo. Projekt se provodi s ciljem promocije kretanja i tjelesnih aktivnosti te zdravih životnih izbora. U projektu sudjeluju građani, učenici osnovnih škola i njihovi učitelji, te djeca dječjih vrtića i njihovi odgojitelji.

**SAVJETOVALIŠTA**

**Savjetovalište za prehranu IŽ u Poreču**

U suradnji Zdravog grada, Grada Poreča-Parenzo i Nastavnog Zavoda za javno zdravstvo Istarske županije (dalje: Zavod) u prostorima Zdravog grada Poreč je tijekom 2019. godine po prvi puta uspostavljena usluga Savjetovališta za prehranu odnosno nutricionističkog savjetovališta. Nutricionističko savjetovalište s nutricionisticom Zavoda je usmjereno stanovnicima Poreča i Poreštine i besplatno je za sve korisnike. Nutricionistica Zavoda radi u prostorima Zdravog grada s klijentima koji su unaprijed dogovorili termin, dva puta mjesečno, 9 mjeseci u godini, u poslijepodnevnim satima od 13 do 19 sati. Nutricionistica savjetuje o principima zdrave prehrane, s posebnom pažnjom u odnosu na osobe sa specifičnim problemima (šećerna bolest, visok krvni tlak, hormonalni poremećaji, pretilost i sl.). Cilj je pružiti građanima uslugu individualnog nutricionionističkog savjetovanja te redovito praćenje korisnika u promjeni navika i poboljšanju zdravlja. U Savjetovalištu se obavljaju sljedeće aktivnosti: uzimanje nutritivne anamneze; rad s korisnicima svake životne dobi; medijska aktivnost; održavanje i organizacija radionica, stručnih predavanja, tribina i manifestacija; izrada raznih promotivnih materijala, javnozdravstvenih programa i izvješća o radu; e-savjetovanje i održavanje društvenih mreža (Facebook i Instagram). Sredstva su planirana za: redovni i prekovremeni rad nutricinista, prezentacije epidemiologa, troškove korištenja službenog vozila, tiskanje letaka i troškove ostalog potrošnog radnog materijala.

**Savjetovalište za spolno i reproduktivno zdravlje mladih u IŽ**

Nositelj projekta je Nastavni zavod za javno zdravstvo IŽ (dalje: Zavod). Ključna svrha Savjetovališta je primarna prevencija radi poboljšanja spolnog zdravlja mladih, koja će se provoditi kroz multidisciplinarna Savjetovališta Zavoda u IŽ. Projekt se u Poreču počeo razvijati 2020. godine otvaranjem i organiziranjem rada Savjetovališta u prostorijama ambulante za školsku i adolescentnu medicinu. U Savjetovalištu radi specijalistica školske medicine s potrebnom edukacijom i dugogodišnjim iskustvom za rad s mladima, koja u svom radu po potrebi surađuje s psiholozima i epidemiolozima Zavoda, obrazovnim ustanovama, jedinicama lokalne samouprave i drugima. Savjetovalište će u 2024. provoditi edukacije ciljanih skupina i to učenika 5. i 8. razreda osnovnih škola i 3. razreda srednjih škola, ukupno oko 780 učenika. Teme će biti: ravnopravnost spolova, nenasilje u vezama, pravo na različitost spolne orijentacije, ugodno i sigurno spolno iskustvo bez prisile, kontracepcija, spolno prenosive infekcije, sexting i zaštita od cyberbullynga. Promovirat će se i provoditi cijepljenje protiv infekcije humanim papilloma virusom (HIV) koje je od ove školske godine omogućeno besplatno učenicama i učenicima svih viših razreda osnovne škola, kao i mladima do navršene 24. godine života. Planiraju se i 2 edukativna predavanja obrazovnih radnika iz tema bliskih spolnom zdravlju (spolne orijentacije, spolno prenosivih bolesti, psihoseksualni razvoj mladih), koje će provoditi stručnjaci iz tih područja. Savjetovalište će pružati uslugu savjetovanja pojedinaca i parova, te će ih po potrebi uputiti da se jave u Centar za savjetovanje i testiranje na HIV Nastavnog zavoda za javno zdravstvo IŽ, da zakažu ginekološki, urološki pregled i slično. Pristup Savjetovalištu je slobodan za učenike i studente, ali i druge osobe te dobi koje nisu u sustavu redovnog školovanja. Dolazak je potrebno najaviti telefonom ili mailom.

Broj korisnika se od otvaranja Savjetovališta stidljivo povećava (2020. godine 4 korisnika, 2021. godine 8 korisnika, 2022. godine 22 korisnika s 26 savjetovanja). Planirani troškovi odnose se na rad liječnika školske medicine i podmirivanje dijela režijskih troškova u Savjetovalištu u Poreču.

**Savjetovalište za žene oboljele od raka dojke**

U proteklom razdoblju u okviru grupnog savjetovanja za osobe oboljele od malignih bolesti na području Poreča, koja su se provodila 6-9 puta na godinu, istaknuta je potreba za dodatnim češćim susretima koji omogućuju stručnu psihološku podršku navedenoj ciljnoj skupini. Zahvaljujući ostvarenoj suradnji s Istarskim domovima zdravlja Ispostave Poreč i dr. spec. medicine, psihijatrom Tomislavom Pehardom Grad Poreč će financirati projekt kojem je cilj psihološka podrška ženama oboljelim od raka dojke na području Poreča, te jačanje kapaciteta liječnika obiteljske medicine u Ispostavi Poreč za pružanje pomoći oboljelim pacijentima. Aktivnosti kroz koje će se projekt provoditi su: grupna savjetovanja, individualna savjetovanja i edukativna predavanja (važnost psihološke podrške u fazi suočavanja s malignim oboljenjima, tijekom procesa liječenja i nakon liječenja (podizanje svijesti građana), upoznavanje oboljelih, članova obitelji i liječnika obiteljske medicine o održavanju grupnih i individualnih savjetovanja.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO****CITTA DI POREČ-PARENZO** |
| **Gradsko vijeće****KLASA:** **URBROJ:** **Poreč-Parenzo, ……….2023.** |

Na temelju članka 19. stavak 1. i članka 35. stavak 2. točka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćen tekst, 137/15 ispravak, 123/17,98/19 i 144/20), članka 75. stavak 3. Zakona o sportu (,,Narodne novine“ br. 141/22) i članka 41. Statuta Grada Poreča-Parenzo (,,Službeni glasnik Grada Poreča-Parenzo“ br. 2/13, 10/18 i 2/21), Gradsko vijeće Grada Poreča-Parenzo na sjednici održanoj …….…2024. godine donijelo je

**Program javnih potreba u sportu i rekreaciji**

**Grada Poreča-Parenzo za 2024. godinu**

**Članak 1.**

Programom javnih potreba u sportu i rekreaciji utvrđuju se aktivnosti, poslovi i djelatnosti od značaja za Grad Poreč-Parenzo koji se odnose na: poticanje i promicanje sporta; provođenje sportskih aktivnosti djece i mladih; djelovanje sportskih udruga, sportskih zajednica i saveza; sportsku pripremu, domaća i međunarodna natjecanja, te opću i posebnu zdravstvenu zaštitu sportaša; zapošljavanje osoba za obavljanje stručnih poslova u sportu; sportsko-rekreacijske aktivnosti građana; sportske aktivnosti osoba s teškoćama u razvoju i osoba s invaliditetom te održavanje i korištenje sportskih građevina.

**Članak 2.**

U 2024. godini Grad Poreč-Parenzo su/financirat će rashode za sljedeće programe, projekte i aktivnosti:

1. dugoročni zakup sportske dvorane Žatika,
2. stručne službe i aktivnosti Sportske zajednice Grada Poreča,
3. programe i projekte udruga u sportu,
4. održavanje sportskih dvorana i rekreacijskih objekata,
5. izgradnju nogometnih igrališta na Nogometnom kampusu i
6. članstvo u Hrvatskoj olimpijskoj obitelji.

**Članak 3.**

Financijska sredstva za ostvarivanje javnih potreba u sportu i rekreaciji osiguravaju se u Proračunu Grada Poreča-Parenzo za 2024. godinu.

Raspodjelu financijskih sredstava iz stavka 1. ovog članka obavlja Upravni odjel za društvene djelatnosti (u daljnjem tekstu: Upravni odjel), sukladno Planu raspodjele sredstava, koji je sastavni dio ovog Programa i Odluci o izvršavanju proračuna Grada Poreča-Parenzo za 2024. godinu.

**Članak 4.**

Sredstva za realizaciju javnih potreba iz ovoga Programa ostvarivat će se do visine sredstava planiranih u Proračunu Grada Poreča-Parenzo za 2024. godinu, prema priljevu sredstava u Proračun.

**Članak 5.**

Sredstva za realizaciju javnih potreba iz ovog Programa isplaćivat će se korisnicima na temelju ugovora kojima se utvrđuju programi/projekti/aktivnosti koji se su/financiraju te međusobna prava i obveze davatelja i primatelja financijskih potpora, zahtjeva i priloženih računa ili izdanih računa, ovisno o korisniku i namjeni planiranih sredstava.

**Članak 6.**

Sportska zajednica Grada Poreča obvezna je dostaviti izvješće o ostvarenju programa i utrošku sredstava za proteklu godinu na temelju i u skladu s odredbama Odluke o izvršavanju Proračuna Grada Poreča-Parenzo za 2024. godinu.

**Članak 7.**

Korisnici sredstava Proračuna s kojima se zaključuju ugovori o izvođenju projekata obvezni su Upravnom odjelu dostaviti izvješće o ostvarenju projekta najkasnije do 30. ožujka 2024. godine.

Ukoliko korisnici sredstava Proračuna ne postupe kako je određeno prethodnim stavkom, može im se obustaviti isplata sredstava.

Po prispjelim izvješćima, Upravni odjel podnosi izvješće o ostvarivanju njihovih projekata gradonačelniku Grada Poreča-Parenzo.

**Članak 8.**

Upravni odjel prati namjensko korištenje sredstava iz članka 3. ovog Programa.

Ukoliko Upravni odjel ocjeni da se sredstva ne koriste u skladu s odobrenom namjenom, može obustaviti ili ne izvršiti isplatu sredstava.

**Članak 9.**

 Izvješće o ostvarenju ovog Programa podnosi se Gradskom vijeću do 30. lipnja 2024. godine.

**Članak 10.**

Ovaj Program objavit će se u „Službenom glasniku Grada Poreča-Parenzo“, a stupa na snagu 1. siječnja 2024. godine.

**PREDSJEDNIK**

**GRADSKOG VIJEĆA**

**Zoran Rabar**

**DOSTAVITI:**

1.Gradonačelnik, ovdje,

2. Upravni odjel za društvene djelatnosti, ovdje,

3. Pismohrana, ovdje.

**PLAN RASPODJELE SREDSTAVA**

|  |  |  |
| --- | --- | --- |
|  **Red.****broj** | **KORISNIK****PROGRAM/PROJEKT/AKTIVNOST** | **IZNOS** **EUR** |
| **1.** | **DUGOROČNI ZAKUP SPORTSKE DVORANE „ŽATIKA“** | **694.700,00** |
| **2.** | **SPORTSKA ZAJEDNICA GRADA POREČA** |  |
|  | Korištenje sportske dvorane Žatika za gradske manifestacije | 33.200,00 |
|  | Troškovi za EU natjecanja sportskih klubova | 26.550,00 |
|  | Stručne službe za organizaciju rekreacije i sportskih aktivnosti | 419.130,00 |
|  | Redovna djelatnost sportskih klubova | 345.080,00 |
|  | Zajedničke potrebe sportskih klubova | 246.210,00 |
|  | Održavanje sportskih objekata | 205.480,00 |
|  | Redovno održavanje sportske dvorane Žatika | 190.940,00 |
|  | Fond izvrsnosti | 39.820,00 |
|  | Ukupno 2. | **1.506.410,00** |
| **3.** | **FINANCIRANJE PROGRAMA I PROJEKATA UDRUGA** | **10.650,00** |
| **4.**  | **ODRŽAVANJE SPORTSKIH DVORANA I REKREACIJSKIH OBJEKATA** | **403.000,00** |
| **5.**  | **OSTALE POTREBE U SPORTU I REKREACIJI** | **1.000,00** |
| **6.**  | **IZGRADNJA NOGOMETNIH IGRALIŠTA**  | **2.000.000,00** |
| **7.** | **HRVATSKI OLIMPIJSKI ODBOR** |  |
|  | Članstvo u Hrvatskoj olimpijskoj obitelji | 15.930,00 |
|  | Ukupno 7. | **15.930,00** |
|  | **UKUPNO od 1. do 7.**  | **4.631.690,00** |

**OPIS PROGRAMA**

**DUGOROČNI ZAKUP SPORTSKE DVORANE ŽATIKA**

Planiran sredstva namijenjena su za plaćanje zakupnine temeljem Ugovora o zakupu Višenamjenske sportske dvorane Žatika, sklopljenog između Grada Poreča i trgovačkog društva Parentium d.o.o. Ugovorom je definirano da  je visina zakupnine jednaka iznosima, rokovima i uvjetima otplate ugovorene redovne kamatne stope temeljem Ugovora o kreditu sklopljenih s bankom. Glavnice kredita planirane su i utvrđene Ugovorom o davanju kapitalnih pomoći za otplatu kredita, sklopljenog također između Grada i trgovačkog društva Parentium d.o.o. (dalje: TD Parentium), a sukladno ugovorenim kreditnim uvjetima s bankom usklađenim s prijedlogom Odluke o davanju suglasnosti na zaduživanje TD Parentium, radi refinanciranja postojećih kreditnih zaduženja TD Parentium s ciljem zatvaranja obveza po partijama kredita 5010240707 i 5010307475 ugovorenih kod Privredne banke Zagreb d.d.

**OSNOVNA DJELATNOST SPORTSKE ZAJEDNICE GRADA POREČA**

Sportska zajednica Grada Poreča, sukladno odredbama Zakona o sportu, provodi aktivnosti na ostvarivanju zajedničkih ciljeva i interesa u sportu na području Grada Poreča. Zadaće Sportske zajednice su sljedeće: usklađivanje aktivnosti svojih članova; poticanje i promicanje sporta u skladu s aktima strateškog planiranja na nacionalnoj, regionalnoj i lokalnoj razini, a osobito sporta djece, mladeži i studenata, osoba s invaliditetom te zdravstveno usmjerenog tjelesnog vježbanja i zdravstveno usmjerene tjelesne aktivnosti; objedinjavanje i usklađivanje sportskih programa, predlaganje programa javnih potreba u sportu i njegovo provođenje; skrb o kategorizacijama sportaša; utvrđivanje načina ostvarivanja prava sportaša; sudjelovanje u stvaranju uvjeta za pripremu sportaša za olimpijske igre, paraolimpijske igre, olimpijske igre gluhih, svjetska i europska prvenstva te druga velika međunarodna natjecanja; suradnja u ostvarivanju programa Hrvatskog olimpijskog odbora, Hrvatskog paraolimpijskog odbora i Hrvatskog sportskog saveza gluhih; promicanje stručnog rada u sportu; edukacija, informiranje i savjetovanje sportaša, sportskih djelatnika, građana i ostalih sudionika u sportu o pitanjima bitnim za bavljenje sportskim aktivnostima i djelatnostima; edukacija sportaša o anti dopingu; sprječavanje negativnih pojava u sportu; skrb o javnim sportskim građevinama koje su joj povjerene na upravljanje; ostali poslovi propisani općim aktima.

Za potrebe izvršenja programa Sportske zajednice u 2024. planirana su sredstva za sljedeće aktivnosti:

**Korištenje sportske dvorane Žatika za gradske manifestacije**

Planirana sredstva namijenjena su za podmirivanje troškova zamjenskog korištenja drugih sportskih objekata zbog zauzetosti dvorane Žatika u vrijeme održavanja raznih sportskih i drugih manifestacija pod pokroviteljstvom Grada (Promohotela, Vinistre, maturalnih zabava, svjetskih/evropskih/drugih sportskih natjecanja i drugih manifestacija), kao i troškova električne energije, vode, čišćenja i prekovremenog rada zaposlenih u vrijeme održavanja navedenih manifestacija.

**Troškovi za EU natjecanja sportskih klubova**

Planirana sredstva namijenjena su za podmirivanje troškova porečkih sportskih klubova zbog sudjelovanja na evropskim natjecanjima (putnih troškova i troškova smještaja).

**Stručne službe za organizaciju rekreacije i sportskih aktivnosti**

Odlukom o unutarnjem ustroju Sportske zajednice Grada Poreča (dalje: SZ Poreč) SZ Poreč čine slijedeće organizacijske jedinice: tajnik, služba računovodstvo, tehnička služba i služba tekućih poslova i održavanja. Pravilnikom o unutarnjem redu SZ Poreč utvrđena je slijedeća sistematizacija radnih mjesta: 8 domara-radnika na održavanju, 7 čistačica, po 1 osoba na radnom mjestu tajnik, stručni suradnik za razvoj i unapređenje sporta, voditelj računovodstva, računovodstveni referent, računovodstveni administrator, voditelj tehničke službe, stručni suradnik za zaštitu od požara, stručni radnik za rad s opasnim kemikalijama, stručni suradnik za energetska postrojenja i automatiku te voditelj službe tekućih poslova i održavanja. Ukupno je zaposleno 25 osoba. Sredstva su planirana za plaće djelatnika i njihova ostala materijalna prava (putne troškove, jubilarne nagrade i dar djeci) te su povećana u odnosu na 2023. zbog povećanja osnovice za obračun plaća temeljem odluke iz srpnja 2023. godine.

**Redovna djelatnost sportskih klubova**

Sredstva su namijenjena za redovnu djelatnost sportskih klubova. U sustavu financiranja Sportske zajednice nalazi se ukupno 30 klubova i Zajednica boćarskih klubova (12 klubova) koji su u sustavu natjecanja. Iz ovih sredstava klubovi podmiruju troškove službenih natjecanja (kotizacije i delegatske troškove, članarina, sudačke troškove, izdatke za sportsku opremu i rekvizite, konzumaciju pića i hrane na putu i režijske troškove, naknade sportašima do visine neoporezivog iznosa, potrošni materijal, fiksne i mobilne telefonske mreže i druge troškove). U ta su sredstva uključene i naknade za rad trenera i tajnika pojedinih klubova.

**Zajedničke potrebe sportskih klubova**

Aktivnost podrazumijeva rashode za zajedničke troškove klubova, koji se jednako primjenjuju na sve klubove. To su troškovi organiziranog prijevoza na službena natjecanja, troškovi redarskih i zaštitarskih službi prilikom održavanja natjecanja, troškovi liječničkih pregleda, troškovi najma sportskih objekata i školovanja trenera. Kako su se NK Jadran i Ženski rukometni klub Poreč plasirali u višu ligu, potrebno je u skladu sa odredbama koje propisuje MUP osigurati veći broj zaštitara, odnosno redara na službenim natjecanjima. S obzirom da su gore navedeni klubovi prešli iz regionalne u državne lige porasli su i troškovi prijevoza na službena takmičenja, a i s obzirom na povećane aktivnosti svih udruga nakon završetka pandemije Covid 19 potrebno je osigurati dodatna sredstva u odnosu na 2023. godinu. Kako se svake godine povećava broj članova (49 klubova/udruga), povećavaju se i troškovi obaveznih sistematskih pregleda za sportaše koji se po novom Zakonu o sportu i dodatno proširuju na dodatne pretrage. Iz navedenih razloga povećana su sredstva za zajedničke potrebe klubova za 35.404 eura.

**Održavanje sportskih objekata**

U ovu stavku su uključeni svi režijski troškovi: troškovi električne energije, utroška vode, odvoza komunalnog otpada, troškovi redovitog održavanja objekata (ličenje, razni sitni i drugi popravci), košnja trave, nabava i popravci sitnog inventara i opreme, troškovi fiksne i mobilne telefonije, nabava i potrošnja kancelarijskog materijala, potrošnog materijala za održavanje čistoće i higijene, ptt troškovi, nabava i održavanje informatičke opreme i programa, pričuva, komunalna naknada i slično. U ovu stavku uključeni su svi sportski objekti, osim sportske dvorane Žatika. Izgradnjom nove škole na Finidi, osnovne i srednje škole koriste sportsku dvoranu Veli Jože isključivo u jutarnjoj smijeni, a klubovi u popodnevnim i večernjim satima, uslijed čega se koristi veća količina energenta za grijanje dvorane i boćališta. U 2024. godini planira se u dvorani Veli Jože napraviti bočni ulaz u zajedničke sanitarne čvorove kako bi se omogućio pristup s vanjskih igrališta, te tako stvorili uvjeti za korištenje kada je dvorana zatvorena. U sklopu poboljšanja uvjeta rada na tenis terenima planira se priprema prostora za ugradnju kontejnera za potrebe tenis kluba. Planira se sufinancirati nabavku kapitalne opreme za klubove koja je neophodno potrebna za nesmetani rad sa djecom i mladima.

**Redovno održavanje sportske dvorane Žatika**

Sportska dvorana Žatika vodi se i prati kao posebno troškovno mjesto. U tu stavku su uključeni troškovi: električne energije, energenata (lož ulja), vode, servisiranja i popravaka sustava za vatrodojavu, protuprovalnog sustava, video nadzora, redovnog tekućeg održavanja, materijala za održavanje čistoće i higijene, održavanja ispravnosti sustava liftova, fizičke i tehničke zaštite objekta, redovitih servisa sustava grijanja i hlađenja, odvoza smeća, fiksne i mobilne telefonije i drugi troškovi. U ovoj aktivnosti planirana su i sredstva za podmirenje police osiguranja objekta. Za održavanje i servisiranje limenog krova dvorane. Od otvorenja multifunkcionalne polivalentne dvorane održavaju se razne manifestacije i sajmovi, a u 2024. godini i početkom 2025. planirana su Svjetska prvenstva u rukometu, boksu, judu, hrvanju i futsalu. Kako bi se dvorana na vrijeme pripremila za navedene manifestacije potrebno je tijekom godine uložiti dodatna sredstva u renoviranja prostora dvorane na etaži -2, -1 i O. Isto tako potrebno je zamijeniti i renovirati dio sanitarne opreme koja se s godinama pohabala i oštetila te ne zadovoljava standarde krovnih organizacija za odvijanje navedenih manifestacija

**Fond izvrsnosti**

Pod izvrsnosti u sportu podrazumijeva se postizanje izuzetnih rezultata i uspjeha u ekipnom i pojedinačnom natjecanju na svjetskim i europskim prvenstvima, u svjetskim i europskim ligama i kupovima, olimpijskim i mediteranskim igrama, univerzijadi, domaćem ligaškom i kup natjecanju. Odlukom o načinu prikupljanja i raspodjele sredstava namijenjenih sportskim klubovima-članovima Sportske zajednice Grada Poreča, koju Gradonačelnik donosi za kalendarsku godinu, utvrđuju se kriteriji za raspodjelu prikupljenih novčanih sredstava. Korištenje novčanih sredstava uređuje se Odlukom Gradonačelnika Grada Poreča i aktima Izvršnog odbora Sportske zajednice Grada Poreča.

**FINANCIRANJE PROGRAMA I PROJEKATA UDRUGA**

Ova aktivnost odnosi se na financiranje programa i projekata udruga. Upravni odjel će po donošenju Proračuna za 2024. objaviti Javni natječaj za financiranje programa i projekata koji će se odnositi na organizaciju sportskih aktivnosti za osobe s invaliditetom u teretani na spravama koje odgovaraju njihovim mogućnostima i potrebama, a s ciljem povećanja njihove socijalne uključenosti i stvaranja navike svakodnevnog bavljenja tjelesnom aktivnošću.

**ODRŽAVANJE SPORTSKIH DVORANA I REKREACIJSKIH OBJEKATA**

Sredstva su planirana za tekuće i investicijsko održavanje sportskih objekata u vlasništvu ili u posjedu Grada Poreča, koji su dani na upravljanje Sportskoj zajednici Grada Poreča. Sredstva se planiraju za ulaganja u SRC Veli Jože i sportsku dvoranu Žatika. Planiraju se sljedeća ulaganja:

SRC V. JOŽE :

1. krovišta dvorane V. Jože/boćališta

- rekonstrukcija (sanacija) krovišta 53.410 eura

- glavni ulaz u boćalište

2.tenis centar – postaviti klupske kućice/kontejner, stepenište za prelazak na tvrdi teren -pripremni radovi i nabavka kontejnera 15.000 eura

3. vanjski prostor ulaza u boćalište /stepenište amfiteatar/sanacija potporni zid 28.000 eura

4. sanacija -zamjena rasvjetnih tijela i stupova na pristupnoj stazi, nabava i zamjena stupova i rasvj. tijela 5.000, postavljanje novih stupova s rasvj. tijelima 11.000, uk. 16.000 eura

5. rekonstrukcija svlačionica i prostora ureda dvorane Veli Jože 233.600 eura

6. zamjena rasvjete /reflektora/, rasvjetna tijela 21.290 eura.

SPORSKA DVORANA ŽATIKA

Uređenje-sanacija vanjskog popločenog prostora /betonske kocke koji je uništen 35.000 eura

**OSTALE POTREBE U SPORTU I REKREACIJI**

Sredstva su planirana za pokriće raznih neplaniranih rashoda.

**IZGRADNJA NOGOMETNIH IGRALIŠA**

Sredstva su planirana za izgradnju dva nogometna igrališta s pravom travom na Nogometnom kampusu.

**ČLANSTVO U HRVATSKOJ OLIMPIJSKOG OBITELJI**

Sredstva su planirana za plaćanje članarine za članstvo u Hrvatskoj olimpijskog obitelji(dalje: HOO). Između Hrvatskog olimpijskog odbora, Grada Poreča, Turističke zajednice Poreč i Plave lagune d.d. zaključen je ugovor kojim su određena prava koja se stječu članstvom u HOOkao što su: korištenje naziva „Poreč-grad partner hrvatskih olimpijaca“ ili drugi slogan, pravo da grb Grada i logotipovi TZ Poreč i Plave lagune budu istaknuti na memorandumu HOO, pravo na posebnu tiskovnu konferenciju na kojoj će biti istaknut njihov doprinos ukupnom razvoju hrvatskog sporta, pravo da se grb Grada i logotipovi TZ Poreč i Plave lagune istaknu na panou HOO u prostorijama gdje se održavaju sjednice i prijemi, a koje redovito prate radio i TV postaje, pravo na sudjelovanje u sastavu delegacije i o trošku HOO-a naših predstavnika na Olimpijskim, Mediteranskim i Europskim igrama, upućivanje na korištenje, za potrebe priprema i natjecanja nacionalnih selekcija i sportaša za velika svjetska natjecanja i odgovarajuće sportske manifestacije, hotelske objekte na području Poreča i sportsku infrastrukturu, ukoliko za tu vrstu priprema i manifestacija postoji adekvatna sportska infrastruktura.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO****CITTÀ DI POREČ-PARENZO** |
| **Gradsko vijeće****KLASA:** **URBROJ:** **Poreč-Parenzo, ……….2023.** |

Na temelju članka članka 19. stavak 1. i članka 35. stavak 2. točka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćen tekst, 137/15 ispravak, 123/17, 98/19 i 144/20), članka 289. Zakona o socijalnoj skrbi (,,Narodne novine“ br. 18/22 i 46/22, 119/22 i 71/23), članka 32. stavak 1. Zakona o udrugama („Narodne novine“ br. 74/14, 70/17, 98/19 i 151/22) i članka 41. Statuta Grada Poreča-Parenzo (,,Službeni glasnik Grada Poreča-Parenzo“ br. 2/13, 10/18 i 2/21), Gradsko vijeće Grada Poreča-Parenzo na sjednici održanoj …………..2024. godine donijelo je

**Program javnih potreba u socijalnoj skrbi**

 **Grada Poreča-Parenzo za 2024. godinu**

**Članak 1.**

Programom javnih potreba u socijalnoj skrbi utvrđuju se djelatnosti, poslovi i aktivnosti koji su od interesa za Grad Poreč-Parenzo, a odnose se na programe koji se ostvaruju u ustanovama socijalne skrbi kojih je osnivač ili suosnivač Grad Poreč-Parenzo, djelatnosti i poslove za ostvarivanje naknada i pomoći za podmirenje osnovnih životnih potreba osoba i obitelji u socijalnoj potrebi, bolesnih, nemoćnih i starijih te drugih osoba, koje one same ili uz pomoć članova obitelji ne mogu zadovoljiti zbog nepovoljnih osobnih, gospodarskih, socijalnih ili drugih okolnosti, kao i na ostale djelatnosti i poslove kojima je cilj poboljšanje kvalitete života osoba starije životne dobi, ali i ostalih građana, ublažavanje socijalnih nejednakosti i zadovoljavanje potreba posebnih društvenih skupina u zajednici.

**Članak 2.**

U 2024. godini Grad Poreč-Parenzo sufinancirat će sljedeće javne potrebe u socijalnoj skrbi:

1. redovnu djelatnost i programe ustanova socijalne skrbi kojih je osnivač ili suosnivač i to: Doma za starije i nemoćne osobe Poreč, Centra za pružanje usluga u zajednici Zdravi grad Poreč-Parenzo i Dnevnog centra za rehabilitaciju Veruda-Pula,
2. programe naknada i pomoći osobama/obiteljima u socijalnoj potrebi, temeljem gradskih akata (Odluka),
3. programe i projekte udruga,
4. programe namijenjene posebnim društvenim skupinama (djeci i roditeljima, umirovljenicima, braniteljima, nezaposlenima, u teškoj socio-ekonomskoj situaciji),
5. obveze iz ranije realiziranih programa (obveze iz ugovora zaključenih ranijih godina).
6. kapitalni projekt Dogradnja Doma za starije i nemoćne osobe Poreč.

**Članak 3.**

Financijska sredstva za ostvarivanje javnih potreba iz članka 2. ovog Programa osiguravaju se u Proračunu Grada Poreča-Parenzo za 2024. godinu.

Raspodjelu financijskih sredstava iz stavka 1. ovog članka obavlja Upravni odjel za društvene djelatnosti (u daljnjem tekstu: Upravni odjel), sukladno Planu raspodjele sredstava koji je sastavni dio ovog Programa i Odluci o izvršavanju Proračuna Grada Poreča-Parenzo za 2024. godinu.

**Članak 4.**

Sredstva za realizaciju javnih potreba iz ovoga Programa ostvarivat će se do visine sredstava planiranih u Proračunu Grada Poreča-Parenzo za 2024. godinu, prema priljevu sredstava u proračun.

**Članak 5.**

Sredstva za realizaciju javnih potreba iz ovog Programa isplaćivat će se korisnicima na temelju ugovora kojim se utvrđuju programi/projekti/aktivnosti koji se sufinanciraju i međusobna prava i obveze davatelja i primatelja financijskih sredstava, rješenja, zahtjeva, zahtjeva i priloženih računa ili izdanih računa, ovisno o korisniku i namjeni planiranih sredstava.

**Članak 6.**

Dom za starije i nemoćne osobe Poreč i Centar za pružanje usluga u zajednici Zdravi Grad Poreč-Parenzo podnose izvješća na temelju i u skladu s odredbama Odluke o izvršavanju Proračuna Grada Poreča-Parenzo za 2024. godinu.

**Članak 7.**

Korisnici sredstava Proračuna s kojima se zaključuje ugovor o izvođenju projekata obvezni su Upravnom odjelu dostaviti izvješće o ostvarenju projekta najkasnije do 30. ožujka 2024. godine.

Ukoliko korisnici sredstava Proračuna ne postupe kako je određeno prethodnim stavkom, može im se obustaviti isplata sredstava.

Po prispjelim izvješćima, Upravni odjel podnosi izvješće o ostvarivanju njihovih projekata gradonačelniku Grada Poreča-Parenzo.

**Članak 8.**

Upravni odjel prati namjensko korištenje sredstava iz članka 3. ovog Programa.

Ukoliko Upravni odjel ocjeni da se sredstva ne koriste u skladu s odobrenom namjenom, može obustaviti ili ne izvršiti isplatu sredstava.

**Članak 9.**

 Izvješće o ostvarenju ovog Programa podnosi se Gradskom vijeću do 30. lipnja 2024. godine.

**Članak 10.**

Ovaj Program objavit će se u „Službenom glasniku Grada Poreča-Parenzo“, a stupa na snagu 1. siječnja 2024. godine.

 **PREDSJEDNIK**

 **GRADSKOG VIJEĆA**

 **Zoran Rabar**

**DOSTAVITI:**

1. Gradonačelnik, ovdje,

2. Upravni odjel za društvene djelatnosti, ovdje,

3. Pismohrana, ovdje.

**PLAN RASPODJELE SREDSTAVA**

|  |  |  |
| --- | --- | --- |
|  | **KORISNIK****PROGRAM/PROJEKT/AKTIVNOST** | **IZNOS EUR** |
| **1.** | **USTANOVE – OSNIVAČ/SUOSNIVAČ GRAD POREČ-PARENZO** |
| 1.1. | ***Dom za starije i nemoćne osobe Poreč-Gerontološki centar*** |
|  | Sufinanciranje smještaja korisnika u Dom  | 502.050,00 |
| Poludnevni boravak za starije osobe | 41.600,00 |
| Hospicij-kućna skrb | 37.600,00 |
| Medicinska rekreacija za starije | 18.000,00 |
| Pomoć i njega u kući | 44.550,00 |
|  | Zadržavanje postojeće razine standarda | 173.290,00 |
|  | Ukupno 1.1. | **817.090,00** |
| 1.2. | ***Centar za pružanje usluga u zajednici Zdravi grad Poreč-Parenzo*** |  |
|  | Projektni ured - stručno, administrativno i tehničko osoblje | 254.300,00 |
| Programske aktivnosti Centra | 86.450,00 |
|  | Nabava opreme | 3.500,00 |
|  | Ukupno 1.2. | **344.250,00** |
| 1.3. | ***Dnevni centar za rehabilitaciju Veruda-Pula*** |  |
|  | Rehabilitacija korisnika s utjecajnim teškoćama u razvoju od dojenačke do odrasle dobi, psihosocijalna rehabilitacija, rad mobilnog stručnog tima | 66.850,00 |
|  | Ukupno 1.3. | **66.850,00** |
|  | **Ukupno 1.** | **1.228.190,00** |
| **2.** | **NAKNADE I POMOĆI OSOBAMA/OBITELJIMA U SOCIJALNOJ POTREBI**  |
| 2.1 | ***Program socijalne skrbi u novcu***  |
|  | Naknade za podmirenje troškova stanovanja | 67.800,00 |
| Jednokratne naknade | 34.900,00 |
| Naknade za dopunsku zaštitu boraca NOR-a | 320,00 |
| Naknada socijalno ugroženim umirovljenicima Grada Poreča | 25.500,00 |
|  | Ukupno 2.1. | **128.520,00** |
| 2.2. | ***Program socijalne skrbi u naravi*** |
|  | Naknade za podmirenje troškova stanovanja | 10.000,00 |
| Naknade za plaćanje pogrebnih troškova  | 3.000,00 |
| Ostale naknade iz socijalnog programa u naravi | 12.700,00 |
| Naknade vezane uz socijalno-zdravstvenu zaštitu građana | 500,00 |
|  | Ukupno 2.2. | **26.200,00** |
| 2.3. | ***Sufinanciranje potreba obitelji i djece*** |
|  | Naknade za prehranu dojenčadi | 1.000,00 |
| Naknade za prijevoz učenika | 7.200,00 |
| Naknade za boravak djece u jaslicama i vrtićima | 33.200,00 |
| Naknade za prehranu djece u osnovnim školama | 4.500,00 |
| Naknade za produženi boravak učenika u osnovnim školama | 21.900,00 |
| Naknade za novorođeno dijete | 35.000,00 |
| Prijevoz djece u Dnevni centar za rehabilitaciju Veruda Pula | 2.200,00 |
|  | Ukupno 2.3 | **105.000,00** |
| 2.4. | ***Stipendije iz socijalnog programa*** |
|  | Učeničke i studenske stipendije  | 35.425,00 |
| Za studente s invaliditetom | 1.075,00 |
|  | Ukupno 2.4 | **36.500,00** |
|  | **Ukupno 2.** | **296.220,00** |
| **3.** |  **UDRUGE**  |
| 3.1. | Sufinanciranje programa i projekata udruga u socijalnoj skrbi(natječaj)  | 41.400,00 |
| 3.2. | Sigurna kuća Istra(neposredno financiranje) | 10.620,00 |
| 3.3. | Centar za inkluziju i podršku u zajednici -Naša dnevna zajednica Poreč(neposredno financiranje) | 31.850,00 |
| 3.4. | Centar za inkluziju i podršku u zajednici-Stambena zajednica Poreč | 6.750,00 |
| 3.5. | Gradsko društvo Crvenog križa Poreč | 85.800,00 |
| 3.6. | Ostale potrebe za udruge | 10.000,00 |
|  | **Ukupno 3.** | **186.420,00** |
| **4.** | **PROGRAMI ZA POSEBNE DRUŠTVENE SKUPINE** |
|  | Pomoć za kupnju udžbenika obiteljima u socijalnoj pomoći | 3.350,00 |
| Naknade za dopunsko zdravstveno osiguranje umirovljenika | 156.100,00 |
| Naknade za grobna mjesta hrvatskim braniteljima Domovinskog rata | 2.700,00 |
| Ostale potrebe u socijalnoj skrbi | 5.000,00 |
| Polica životnog osiguranja za štićenike domova za nezbrinutu djecu | 3.000,00 |
| Prekvalifikacija teže zapošljivih zanimanja za lakše zapošljiva | 4.700,00 |
| Naknade za pomoć osobama zbog poslovno uvjetovanog otkaza | 2.000,00 |
| Naknade za pomoć osobama u teškoj socio-ekonomskoj situaciji uzrokovanoj porastom cijena energenata | 19.300,00 |
|  | **Ukupno 4.** | **196.150,00** |
| **5.** | **OBVEZE IZ RANIJE REALIZIRANIH PROGRAMA**  |
|  | *Ugovorna obveza*Zakup zgrade Doma za starije i nemoćne osobe | 37.100,00 |
| *Ugovorna obveza*Subvencije kamata za poticanu stanogradnju  | 3.000,00 |
| *Ugovorna obveza*Subvencije kamata za kupnju prvog stana | 800,00 |
|  | **Ukupno 5.** | **40.900,00** |
| **6.** | **KAPITALNI PROJEKT** |  |
|  | Dogradnja zgrade Doma za starije i nemoćne osobe Poreč | 600.000,00 |
|  | **Ukupno 6.** | **600.000,00** |
|  | **UKUPNO od 1. do 6.** | **2.547.880,00** |

**OPIS PROGRAMA**

**DOM ZA STARIJE I NEMOĆNE OSOBE POREČ – GERONTOLOŠKI CENTAR**

Domza starije i nemoćne osobe Poreč (dalje: Dom) je javna ustanova socijalne skrbi i obavlja poslove iz svoje djelatnosti kroz rad četiri Odjela i to: Odjela zajedničkih stručnih i administrativno-tehničkih poslova, Odjela stalnog smještaja, njege i brige o zdravlju, Odjela za poslove prehrane i usluživanja i Odjela dnevnog centra–dnevni i poludnevni boravak. Dom obavlja slijedeće poslove: 1. pružanje usluga smještaja, prehrane, održavanja osobne higijene, brige o zdravlju, njege, radne aktivnosti i korištenja slobodnog vremena u sklopu stalnog smještaja, 2. pružanje usluga poludnevnog i cjelodnevnog boravka, 3. pružanje usluga pomoći i njege u kući starijim i nemoćnim osobama, 4. obavlja i druge poslove koji se u manjem opsegu ili uobičajeno obavljaju uz osnovnu djelatnost. Temeljna uloga i strateški ciljevi Doma su slijedeći: 1. podizanje kvalitete života obitelji starijih i nemoćnih osoba, 2. senzibiliziranje društvene zajednice za potrebe ove sve brojnije kategorije stanovništva, rad s mladima u cilju razumijevanja potreba starijih, isticanje značaja sponzorstva i različitih donacija te volonterskog rada, 3. pružanje što bolje usluge korisnicima, prvenstveno starijim i nemoćnim osobama, 4. suradnja s ustanovama i institucijama u okruženju.

**Sufinanciranje smještaja korisnika u Domu**

Za pružanje usluga stalnog smještaj korisnika Dom raspolaže sa 83 kreveta i to u Odjelu za pojačanu njegu (stacionarni dio) 43 kreveta za potrebe smještaja funkcionalno ovisnih osoba i u stambenom dijelu 40 kreveta za potrebe funkcionalno djelomično ili potpuno neovisnih osoba. Odluku o tipu smještaja za pojedinog korisnika donosi Komisija za prijem i otpust na osnovu medicinske dokumentacije, razgovora s korisnikom ili članovima obitelji, te željama korisnika i/ili članova obitelji. Osnovni zadatak i cilj za 2024. godinu je zadržati postojeću popunjenost raspoloživih smještajnih kapaciteta, visoki nivo pruženih usluga stalnog smještaja, te pratiti kvalitetu pruženih usluga kroz ispitivanje zadovoljstva korisnika i članova njihovih obitelji.

Financijski plan poslovanja osnovnog programa Doma bazira se na popunjenosti smještajnih kapaciteta od prosječno 98%, s prosječnom mjesečnom cijenom od 41,14 eura dnevno, odnosno 1.234,19 eura mjesečno. Prosječna cijena utvrđena 2018. godine, u primjeni od 1.1.2019. godine i nadalje, iznosila je 6.889,70 kuna (914,42 eura). Tijekom 2022. i 2023. godine došlo je do većeg povećanja troškova od kojih je u masi sredstava najveće povećanje s osnova troškova rada (tri puta po 5% uz korekciju koeficijenata), energenata i namirnica, ali i svih ostalih troškova. Samo s osnova troškova rada, a prema do sada izvršenim korekcijama plaća (povećanja osnovice i koeficijenata) rashodi za zaposlene biti će u 2024. godini povećani u odnosu na 2022. godinu za 77.136 eura, što je otprilike polovica potrebnih sredstava za održavanje postojećeg standarda.

U 2024. godini za provođenje ovog programa, Grad Poreč u okviru provedbe svoga socijalnog programa sufinancira dio cijene smještaja korisnicima s njegovog područja, te se planira sufinancirati smještaj za 75 korisnika (za 73 korisnika smještaja i 2 terminalno bolesne osobe).

Temeljem Odluke o kriterijima za sufinanciranje korisnika u Domu od 13.12.2018., koja se primjenjuje od 1.1.2019. godine, korisnici stalnog smještaja (73 korisnika) koji imaju prebivalište na području Grada Poreča mogu ostvariti pravo na sufinanciranje smještaja u iznosima od 15%, 20%, 35% i 55% ekonomske cijene smještaja. Upravni odjel za društvene djelatnosti donosi rješenje o ostvarivanju ovog prava temeljem kojeg se vrši sufinanciranje svakog korisnika. Obzirom na poremećaje na tržištu i rast cijena te povećanje cijene rada, potrebno je osigurati dodatna sredstva kako bi se zadržao postojeći nivo standarda i usluga u Ustanovi, za što se planiraju sredstva u iznosu od 155.225 eura.

Dom od 2017. godine provodi program koji se odnosi na prijem i zbrinjavanje terminalno bolesnih osoba, odnosno osoba u posljednjoj fazi života s područja Grada Poreča. Ova aktivnost nastavlja se realizirati i u 2024. godini.

**Poludnevni boravak za starije osobe**

Poludnevni boravak za starije osobe organizira se u prostorima Doma. Aktivnosti i usluge poludnevnog boravka spadaju u osnovnu djelatnost Doma koja je propisana aktom o osnivanju kao i Zakonom o socijalnoj skrbi. Gerontološki centar je infrastrukturno povezan s Domom kako bi se čim više iskoristili svi resursi i racionalizirali troškovi, a ustrojen je kao centar putem kojeg je organiziran dio institucionalne skrbi za starije u lokalnoj zajednici. Poludnevni boravak kao usluga se pruža za oko 20 korisnika s osiguranjem usluge prijevoza, prehrane, medicinske i opće njege i radne okupacije.

Smještajem starijih osoba u poludnevni boravak izbjegavaju se problemi članova obitelji, koji nisu u mogućnosti, zbog uvjeta suvremenog života, kvalitetno se skrbiti za potrebe starijih, a ipak ne žele svoje starije smjestiti u Dom. S aspekta cjelokupne zajednice, ovaj vid brige za starije predstavlja kvalitetnije rješenje iz razloga što se kroz ovaj vid skrbi ostvaruje manje troškova u odnosu na trajni smještaj starijih u ustanovi.

Korisnici programa su osobe starije dobi koje zbog tjelesnog oštećenja ili trajnih promjena u zdravstvenom stanju ili zbog starosti ne mogu potpuno udovoljiti osnovnim životnim zahtjevima, jer se ne mogu samostalno kretati izvan svojeg stambenog prostora radi nabave osnovnih životnih potrepština i korištenja zdravstvene zaštite, te im je potrebna pomoć i njega druge osobe. U rad poludnevnog boravka moguće je uključiti i nesamostalne osobe, dok su osobe sa teškim duševnim poremećajem i duševnom bolešću, aktivni alkoholičari, odnosno ovisnici svih vrsta i nepokretne osobe kojima je potrebna intenzivna njega isključeni. Kako je ovaj vid zbrinjavanja starijih višestruko povoljnije i racionalnije rješenje, troškovi poludnevnog boravka sufinanciraju se za sve korisnike s područja Grada Poreča s 50%.

Ciljevi ovog programa su slijedeći:1. izbjegavanje neprimjerene i preuranjene institucionalizacije starijih i nemoćnih osoba, 2. podizanje kvalitete života starijih osoba kojima treba tuđa pomoć i njega uz rješavanje problema socijalne izoliranosti i osamljenosti starijih, 3. očuvanje funkcionalnih sposobnosti starijih osoba i 4. uključivanje obitelji u organiziranu skrb.

Cijena usluge Poludnevnog boravka formirana je 2008. godine i od tada iznosi 2.500 kuna mjesečno (331,81 eura), od čega se iz Proračuna Grada Poreča sufinanciralo 50% cijene odnosno iznos od 165,90 eura po korisniku. Tijekom 2022. i 2023. godine uslijed poremećaja cijena na tržištu te povećanja cijene rada, troškova energenata, goriva, namirnica i ostalih troškova, izračuni su za 2024. godinu izrađeni na bazi realnih troškova i iznose 434,51 eura po korisniku mjesečno, s popunjenošću kapaciteta od 90%. Obzirom na navedeno potrebno je osigurati dodatna sredstva kako bi se zadržao postojeći nivo standarda i usluga u Ustanovi, za što se planiraju sredstva u iznosu od 18.065 eura.

**Hospicij-kućna skrb**

Model hospicija osmišljen je kao vaninstitucionalna pomoć starim, nemoćnim, privremeno ili trajno neautonomnim osobama u segmentu kućne skrbi. Funkcija kućne skrbi je briga o bolesniku u završnom stadiju bolesti kod kuće. Ista omogućava smanjivanje ili uklanjanje pojedinih simptoma, te rješava emocionalne i socijalne probleme bolesnika i obitelji. Ono što karakterizira ovaj program je uvođenje i rješavanje socio-emocionalnog aspekta problema koji dolazi do izražaja naročito u trenucima kada terapija sa lijekovima prestaje biti učinkovita. Timovi za kućnu skrb temeljni su oblik hospicijske službe, oni ne zamjenjuju izborne liječnike i terenske medicinske sestre, već zajedno s njima povećavaju vrijeme i raznovrsnost pomoći bolesniku i njegovoj obitelji. Tim kućne skrbi čine: liječnik, sociolog, socijalni radnik, psiholog, viša medicinska sestra. Administrativnu potporu hospicijskom timu daje Dom. Uslijed iskazane potrebe, program je u 2013. godini nadopunjen u segmentu specijalističkih fizijatrijskih pregleda i fizikalne terapije u kući, jer se po otpustu s bolničkog liječenja na stacionarnu rehabilitaciju čeka prosječno 8-12 mjeseci, a to je vrijeme kad je najučinkovitije provesti fizikalnu terapiju. Pored naprijed navedenih poslova, u program su uključene i usluge posudionice ortopedskih pomagala.

Opis programa je slijedeći: 1. Podizanje kvalitete života bolesnika u palijativnoj skrbi, 2. Olakšavanje tereta psihofizičkog opterećenja članova obitelji i 3. Racionalnije zbrinjavanje bolesnika.

Metode i tehnike koje se koriste u provođenju programa su: 1.Socijalni izvid u kući bolesnika, izrada socijalne slike i statusa obitelji, 2. Zadovoljavanje potreba korisnika iz socijalne domene, 3.Pomoć u kući, 4. Potpora terminalnom bolesniku i/ili članu obitelji kroz savjetovanje, psihoterapiju i edukaciju o načinu ponašanja i prihvaćanja bolesnog člana, 5. Fizikalna terapija u kući, 6. Zdravstvena njega u kući po potrebi, 7. Sanitetski prijevoz neautonomnih bolesnika po potrebi, 8.Posebne medicinske usluge u kući bolesnika: liječničke intervencije, procjene potreba

za proširenom zdravstvenom zaštitom i 9. Posudba ortopedskih pomagala.

Izvoditelji programa/projekta su slijedeći: 1. Članovi tima educirani za rad na socijalnom segmentu programa Doma, 2. Psiholozi i vanjski suradnici Centra za pružanje usluga u zajednici Zdravi grad Poreč, 3. Liječnici specijalisti, 4. Ustanova za zdravstvenu njegu i sanitetski prijevoz, po potrebi 5. Privatna praksa i obrt za zdravstvene usluge.

Dinamika rada na programu je kontinuirana tokom cijele godine, a određuje se na temelju trenutnog zdravstvenog stanja osobe za koju patronažna služba, služba medicinske njege u kući palijativni tim Istarske županije, stručni tim Gerontološkog centra i Voditelj izvaninstitucionalne palijativne skrbi odredi posebnu potrebu. Prioritet u tretmanu imaju staračka i samačka domaćinstva niskog socijalnog i ekonomskog statusa, koja nisu obuhvaćena radom postojećih drugih oblika skrbi, vodeći računa o mogućoj ukupnoj mjesečnoj potrošnji kod izvršenja rada na programu. Za ovaj program planirano je u 2024. godini 37.600 eura.

**Medicinska rekreacija za starije**

Program se provodi pod stručnim vodstvom višeg fizioterapeuta sa stalnim radnim odnosom u Domu, a organiziran je po mjesnim odborima Grada Poreča s primarnim ciljem očuvanja funkcionalne sposobnosti i neovisnosti starijih osoba redovitom tjelesnom aktivnošću, radi poticanja tjelesne aktivnosti i kretanja kao važnog faktora u prevenciji bolesnog starenja. Poticanje vlastite odgovornosti za vlastito zdravlje sprečavanjem negativnog zdravstvenog ponašanja, a u ovom programu je naročito važna funkcija kontrole i sprečavanje debljine. Periodički se organiziraju predavanja i savjetovanja o zdravom životu te čimbenicima bolesnog starenja. Usmjereno i vođeno provođenje slobodnog vremena starijih u funkciji je socijalne integracije starijih osoba, jer stariji u svojoj trećoj životnoj dobi kao sve izraženiji problem ističu usamljenost. U program će biti uključeno oko 250 korisnika, uglavnom žena, koje kontinuirano i redovito vježbaju dav ili tri puta tjedno, te se izražava zadovoljstvo načinom provođenja istog. Program će se provoditi u svim mjesnim odborima Grada Poreča-Parenzo.

Planirana sredstva za ovaj program iznose 18.000 eura. Program se provodi sa slijedećim aktivnostima: 1. redovita tjelesna aktivnost dva puta tjedno po sat vremena za starije, najbliže njihovom mjestu stanovanja i 2. zajedničko druženje i komunikacija među starijim osobama.

**Pomoć i njega u kući**

Program se sastoji od dvije aktivnosti: 1. *Pripreme i dostave toplog obroka* i 2. *Pomoći i njege u kući.*

*Priprema i dostava toplog obroka*

Zbog postojanja materijalnih i kadrovskih mogućnosti u kuhinji Doma Grad Poreč je Domu povjerio program pripreme i podjele jednog toplog obroka dnevno starijim i nemoćnim osobama, te drugim osobama iz njegovog socijalnog programa. Temelj za provođenje ovog programa je ugovoreni broj dnevnih obroka s Gradom Porečom. Usluga se pruža za 13 korisnika, odnosno za 13 obroka dnevno (1 obrok s preuzimanjem hrane iz Doma i 12 obroka s prijevozom hrane do kuća nemoćnih i bolesnih osoba). Cilj programa je osiguranje redovite i kvalitetnije prehrane jednog dijela građana Grada Poreča, koji si zbog svojih starosnih, zdravstvenih, psihofizičkih ili materijalnih životnih prilika nisu u mogućnosti osigurati nabavu namirnica ili pripremati obroke za svoju redovitu svakodnevnu prehranu, temeljem čega su prema gradskim kriterijima ušli u program socijalnog zbrinjavanja. Za 2024. godinu za realizaciju ovog programa planira se iznos od 24.600 eura.

*Pomoć i njega u kući*

Grad Poreč se u posljednje vrijeme sve više suočava s suvremenim problemima koji su prisutni i u ostalim zajednicama, a to je povećanje starije populacije i potreba za dugotrajnom skrbi. Unatoč financiranju kvalitetne institucionalne skrbi u Domu, te razvoju programa izvaninstitucionalne skrbi u prostoru Doma postojeći programski i prostorni resursi ne odgovaraju na sve veće potrebe o skrbi starije populacije koja živi na ovom području. Porečki program *Pomoć i njege u kući* omogućuje starijim osobama što dulji samostalni život i ostanak u vlastitom domu kroz pomoć u obavljanju svakodnevnih životnih aktivnosti neposredno u njihovim kućanstvima. Pomoć u kući prema Zakonu o socijalnoj skrbi obuhvaća: organiziranje prehrane (nabava i dostava gotovih obroka u kuću); obavljanje kućnih poslova (nabava živežnih namirnica, pomoć u pripremanju obroka, pranje posuđa, pospremanje stana, donošenje vode, ogrijeva i slično, organiziranje pranja i glačanja rublja, nabava lijekova i drugih potrepština i dr.); održavanje osobne higijene (pomoć u oblačenju i svlačenju, u kupanju i obavljanju drugih higijenskih potreba) i zad5ovoljavanje drugih svakodnevnih potreba. Za pružanje ovih vrsta socijalnih usluga Dom posjeduje licencu, te svu potrebnu infrastrukturu i stručne kadrove. Planirano za realizaciju ovog programa u 2024. 19.959 eura.

Ukupno za pružanje usluga Pomoći u kući za 2024. godinu planiraju se sredstva u iznosu od 44.550,00 eura.

**CENTAR ZA PRUŽANJE USLUGA U ZAJEDNICI ZDRAVI GRAD POREČ-PARENZO**

Centar za pružanje usluga u zajednici Zdravi grad Poreč-Parenzo (dalje: Centar Zdravi grad Poreč) je ustanova socijalne skrbi kojoj je osnivač Grad Poreč. Ustanova osigurava psihosocijalni nadstandard zajednice te brigu o zdravlju i kvaliteti života u najširem smislu i to svih mještana Poreča, Poreštine te sjeverozapadne Istre. Razvija nadstandarde zaštite u svim sferama života, rada, urbanog prostora zajednice, posebice za ranjive skupine, te druge poslove i aktivnosti usmjerene unapređenju mentalnog i fizičkog zdravlja, psihosocijalne stabilnosti pojedinaca i grupa, razvoju ljudskog resursa zajednice, osnaživanju socijalne kohezije zajednice te unapređenju zdravlja ljudi u zajednici uopće. Kroz projekt Zdravi grad Poreč Svjetske zdravstvene organizacije (SZO), kojeg u RH operacionalizira Hrvatska mreža zdravih gradova (HMZG), i lokalnu ustanovu već se 30 godina značajno utječe na kvalitetu života svih stanovnika zajednice, mijenja slika grada i socijalna osjetljivost lokalnog okruženja. U godinama je ideja zdravlja te planiranje za zdravlje i socijalnu sigurnost stanovnika Poreča utkana je u sve resore grada te gospodarskog, socijalnog i političkog planiranja razvoja grada. Centar Zdravi grad Poreč kao nova pravno ustrojbena forma od 2017. razvija svoju osnovnu psihosocijalnu djelatnost kao ustanova socijalne skrbi.

**Projektni ured – stručno, administrativno i tehničko osoblje**

Iz projektnog ureda vode se i koordiniraju svi poslovi, aktivnosti i usluge ustanove (rad stručnih kadrova svih profila i zvanja te stručni psihosocijalni programi podrške, aktivnosti i manifestacije za zdravlje te administrativno tehničko računovodstveni i upravljački poslovi kao i specifične programske aktivnosti). Nositelji i izvršitelji najvećeg dijela svih programa/projekata odnosno izvršenih poslova ustanove su zaposlenice ustanove kao izvoditelji stručnih poslova iz okvira svojih zvanja i specifičnih kompetencija. Iz projektnog ureda se uključuju i koordiniraju vanjski suradnici ustanove specifičnih zvanja i kompetencija. Projektni ured sa zaposlenicama ustanove stvara uvjete za realizaciju svih specifičnih programskih aktivnosti ustanove, za suradnju sa resornim odjelima Grada Poreča te brojnim suradničkim i partnerskim organizacijama

Projektni ured realizirati će sljedeće zadatke:

- organizacije rada svih zaposlenika i vanjskih suradnika ustanove te koordinaciju svih programa koji se realiziraju u ustanovi ili ih ustanova vodi za Grad Poreč, Istarsku županiju i druge naručitelje,

- omogućiti realizaciju svih programskih aktivnosti ustanove,

- organizirati realizaciju osnovne psihosocijalne djelatnosti i pružanje psihosocijalne podrške

pojedincima, obiteljima, parovima i grupama,

- kreiranje, opisivanje i kandidiranje programa ustanove na sve izvore financiranja iz oblasti djelovanja i osnovne djelatnosti ustanove,

- sudjelovanje u strateškom planiranju Grada Poreča u svim oblastima razvoja zajednice (gospodarskom, socijalnom, kulturnom, sportskom…i dr.), jer je zdravlje poveznica svih razvojnih planova u kojima je središte „čovjek“, stanovnik Poreča,

- informativni punkt za građane koji nastoje zadovoljiti svoje potrebe u sferi socijale i zaštite zdravlja u ustanovi ili srodnim organizacijama,

- promicanje i razvoj humanih vrijednosti i voluntarizma u zajednici,

-„inkubator ideja“ u vidu otvorenosti za iniciranje i razvijanje kreativnih putova zaštite zdravlja u zajednici u skladu s temeljnom postavkom SZO „misli globalno, djeluj loaklno“,

- istraživački centar iz kojeg se osmišljavaju ispitivanja potreba građana, a posebno ranjivih skupina,

- horizontalno i vertikalno povezivanje i suradnja na razini zajednice, Županije, RH i u inozemstvu i drugim međunarodnim partnerima, Hrvatskim zavodom za javno zdravstvo, Zavodom za javno zdravstvo Istarske županije, resornim ministarstvima i drugim partnerima u zemlji i inozemstvu, NGO-ima i dr.),

- centar za lokalnu zaštitu i psihološke krizne intervencije u smjeru zaštite mentalnog zdravlja.

U Projektnom uredu zaposleno je 8 osoba na neodređeno vrijeme i to: ravnateljica i voditeljica savjetovališta i programa ustanove (psihologinja-psihoterapeutkinja, magistra javnog zdravstva, koja je ujedno i koordinatorica projekta Zdravi grad Poreč, 3 psihologinje-psihoterapeutkinje, 1 psihologinja-muzikoterapeutkinja, 1 psihologinja u edukaciji za psihoterapeutkinju, 1 poslovna tajnica i voditeljica računovodstvenih poslova te 1 administrativno računovodstvena tajnica. U 2024. će se uključivati vanjski stručni suradnici slijedećih profila: doktori medicine, edukacijski rehabilitatori, logopedi, kineziolozi, nutricionisti, sveučilišni profesori edukatori i/ili supervizori iz oblasti socijalne, psihološke i medicinske i drugih društvenih djelatnosti, suradnici iz oblasti javnog zdravstva te po potrebi drugi. Nastavit će se suradnja s knjigovodstveno računovodstvenim servisom EXORO PRO iz Poreča te vanjskim servisom za održavanje i čišćenje prostora.

Planirana sredstva namijenjena su isplati plaća i materijalnih prava za zaposlenike, kao i podmirivanje svih materijalnih rashoda kojima se omogućava redovno funkcioniranje ustanove, poštujući načelo ekonomičnosti, namjenskog i svrhovitog korištenja sredstava. Redovna djelatnost ustanove obuhvaća sljedeće materijalne rashode: službena putovanja, naknade za prijevoz, stručno usavršavanje zaposlenika, za uredski materijal i ostale materijalne rashode, energiju, usluge telefona, pošte i prijevoza, usluge tekućeg i investicijskog održavanja zgrade i opreme, usluge promidžbe i informiranja, komunalne usluge, računalne usluge, ostale usluge, premije osiguranja, zdravstvene usluge, reprezentaciju, članarine, ostale nespomenute rashode poslovanja, bankarske usluge i usluge platnog prometa. Planirana je i naknada za rad članova Upravnog vijeća.

Iz Projektnog ureda Zdravog grada Poreč planira se vođenje specifičnih stručnih aktivnosti i to:

- *Medijski program ustanove*

*- Informiranje građana putem letaka i brošura*

*- Predavanja za mlade, odrasle građane i stručnjake*

*- Cjeloživotno učenja timova i suradnika ustanove te supervizije*

- *Motovunska ljetna škole zdravlja*

- S*uradnja sa Hrvatskom mrežom zdravih gradova (HMZG),*

- *Osnaživanje timova Nastavnog zavoda za hitnu medicinu Istarske županije*

*- Zaštita mentalnog zdravlja radnika Plave Lagune tijekom zahtjeva ljetne sezone*

- *Projekt IŽ Unapređenje rada savjetovališta Istre*

*- Program Tjedna psihologije 24*

*- Hoditi i zdravi biti-La salute viene camminando” i druge javnozdravstvene manifestacije*

- *Projekti iz oblasti Ekologija i zdravlje.*

*Medijski program ustanove*

Medijski program ustanove izuzetno je značajan za zahvaćanje široke javnosti informativno edukativnim sadržajima usmjerenim zdravlju u najširem smislu. Svi stručni zaposlenici ustanove uključuju se u medijski program i razradu mnogobrojnih stručnih tema i emisija radi podizanja razine zdravstvene pismenosti te educiranja stanovnika Poreča i šireg područja o raznim životnim temama, prevladavanju teškoća i životnih kriza. Tijekom godine stručni tim ustanove odradi prosječno 30 -40 medijskih nastupa na radio i TV postajama te 20-tak pisanih stručnih tema.

*Informiranje građana putem letaka i brošura*

Zdravi grad Poreč kontinuirano podiže razinu zdravstvene kulture i zdravstvene pismenosti građana u najširem smislu edukacijama putem pisanih informativno edukativnih materijala. Tiskani letci i brošure osim što su lokalni autorski materijali Zdravog grada Poreč, su i materijali suradničkih i partnerskih organizacija (škola, IŽ, HMZG, ZZJZ IŽ, ZHMIŽ i drugih). Tijekom godine bit će distribuirani autorski letci ustanove: *Provjerite je li vaše dijete rizično za razvoj ovisnosti, Dok nabrojim do tri hoću li se snaći?, Krećem u jaslice, krećem u vrtić…!, Debljina kod djece-bolest i izazov!, Naš pas i mi – o čemu vlasnik psa treba voditi računa?,* *Zašto galeb klaukavac više nije samo turistička atrakcija*? Letci će se distribuirati tijekom godine u raznim aktivnostima.

*Predavanja za mlade, odrasle građane i stručnjake*

Tijekom godine će se realizirati predavanja za sve populacione skupine građana sukladno potrebama raznih ranjivih grupa te procjeni stručnog tima. Realizirat će se teme od općeg interesa kao npr. otpuštanje stresa, prepoznavanje psihosomatskih simptoma, kako bolje komunicirati, kako provoditi kvalitetno vrijeme sa obitelji, o državnoj maturi i prevladavanju stresa od ispita, emocionalnom jedenju, zdravim životnim navikama, kako sačuvati mentalno zdravlje, važnost odmora, podrška starijima, međuljudski odnosi i komunikacija i druge. Očekuje se da će na predavanjima tijekom godine biti uključeno okvirno 400 osoba različitog spola i dobnih skupina.

*Stručne edukacije- cjeloživotno učenje zaposlenika i suradnika*

U planu i programu ustanove se planiraju i edukacije zaposlenika te širih stručnih timova ustanove iz naše zajednice. Time se ostvaruje princip cjeloživotnog učenja u pomagačkim strukama što je obveza većine pomagača temeljem akata strukovnih komora i same ustanove.

Tijekom 2024. planiraju se edukacije iz: razvojne psihopatologije djece i mladih, prevencije suicida i samoozljeđivanja, anksiozno depresivnih poremećaja, eksternaliziranih poremećaja u ponašanju djece, sudjelovanje u Danima Leona Lojka-stručni skup psihoterapeuta, edukacije iz primjene psihološkog instrumentarija, primjene Zakona o ustanovama i dr.

*Motovunska škola zdravlja*

Motovunska ljetna škola zdravlja planira se u Istri 30. godinu za redom kao projekt Hrvatske mreže zdravih gradova, Istarske županije i Zdravog grada Poreč. Realizaciju projekta svih ovih godina podupire najuspješniji zdravi grad Istre-Zdravi grad Poreč. Posljednjih godina se ova ljetna škola ne održava isključivo u Motovunu te sve više poprima karakter Istarske škole zdravlja, čemu značajno doprinosi realizacija projekata i tematskih cjelina škole u vrlo istaknutim zdravim gradovima kao što je to Poreč. Realizaciju dijela Motovunske škole zdravlja uz HMZG i IŽ preuzima Zdravi grad Poreč. Tečaj koji će se realizirati u Poreču dogovara se sa HMZG i IŽ, a sadržajno će biti usmjereni mentalnom zdravlju i zdravom urbanom planiranju.

*Suradnja s Hrvatskom mrežom zdravih gradova (HMZG)*

HMZG je krovna nacionalna organizacija koja okuplja hrvatske zdrave gradove. Hrvatski zdravi gradovi, pa tako i Poreč, su članovi HMZG, uplaćuju mreži godišnju članarinu te dio vlastitih godišnjih aktivnosti usmjeravaju povezivanju i suradnji sa HMZG i Europskom mrežom zdravih gradova. HMZG prenosi temeljne postavke, principe i faze razvoja projekta zdravih gradova Svjetske zdravstvene organizacije (SZO) na nacionalnu razinu u cilju razvoja projekta zdravi grad SZO na području RH. Timovi HMZG osmišljavaju i realiziraju istraživanja kojima se ispituju potrebe ranjivih skupina, potiče nastajanje nacionalnih zaštitnih strategija za zdravlje te lokalnih planova za zdravlje u zdravim gradovima RH u cilju unapređenja zdravlja svih stanovnika Tijekom 2024. ustanova će pratiti događanja i smjernice rada i djelovanje HMZG te će upravljati lokalnim projektom Zdravi grad Poreč.

*Osnaživanje timova Nastavnog zavoda za hitnu medicinu Istarske županije* *(NZHMIŽ)*

U suradnji sa Istarskom županijom u 2022. godini je inicirana suradnja na projektu osnaživanja kadrova u zdravstvu koji su posebno izloženi stresu na poslu, krizama i potencijalnom sagorijevanju na poslu. Isto u sklopu Plana za zdravlje i socijalno blagostanje Istarske županije

za razdoblje 2022.-2025. godine te prioriteta u Planu naziva - Zaštita mentalnog zdravlja. Aktivnosti će tijekom 2024. godine sadržavati grupne oblike rada radioničko supervizijskog tipa s voditeljima ispostava NZHMIŽ, djelatnicima prijavno dojavne jedinice te individualnu psihosocijalnu podršku usmjerenu onim djelatnicima koji se nađu u životnim i/ili radnim okolnostima koje utječu na radnu funkcionalnost na ovom zahtjevnom poslu. Također se planira rad s timovima T1 (liječnik, sestra/tehničar, vozač) svih ispostava Zavoda u Istri. Sredstva za realizaciju programa i svih popratnih troškova realizacije istog u potpunosti osiguravaju Istarska županija i NZHMIŽ.

*Zaštita mentalnog zdravlja radnika Plave Lagune tijekom zahtjeva ljetne sezone*

U međusobnoj suradnji planira se kao i 22. i 23. godine tijekom ljetne sezone 2024. obuhvatiti programom podrške radnike Plave Lagune koji su u riziku za funkcionalnost u izazovima posla zbog problema adaptacije, emocionalnih, ponašajnih i drugih teškoća. U svezi suradnje potpisuje se međusobni ugovor o suradnji tijekom ljetnih mjeseci.

*Unapređenje rada savjetovališta Istre u suradnji sa Istarskom županijom*

Zdravi grad Poreč svojim programima za zaštitu zdravlja, posebice mentalnog zdravlja, prerastao je u ekspertni centar za zaštitu mentalnog zdravlja u okviru HMZG, a  od 2016./2017. stekao je status jednog od ekspertnih centra Istarske županije (IŽ) za edukacije i unapređenje mentalnog zdravlja stanovnika i stručnih timova Istre. U svezi navedenog od IŽ je ustanovi povjereno vođenje županijskog projekta *Unapređenje rada savjetovališta  Istre* u okviru županijskog prioriteta za zdravlje – zaštita mentalnog zdravlja djece, mladih i obitelji. Ujedno to je prvi takav pilot projekt regionalne zaštite mentalnog zdravlja u RH. Cilj je projekta osnažiti i standardizirati rad funkcionalnih psiholoških savjetovališta Istre po uzoru na porečko te učiniti uslugu psihološke pomoći i podrške dostupnijom svim stanovnicima Istre u najvećem izazovu za zdravlje 21. stoljeća – zaštiti mentalnog zdravlja stanovnika.  Projekt će se nastaviti i u 2024. godini edukacijom kadrova istarskih savjetovališta, supervizijama, individualnim savjetovanjima lokalnih timova i ključnih ljudi zajednice te supervizijama rada svakog savjetovališta u projektu (Buzet, Buje, Umag, Rovinj, Pula, Labin i Pazin).

*Program Tjedna psihologije 24.*

U 2024. godini planira se obilježavanje *17. Tjedna psihologije*, tradicionalno u veljači, a pod okriljem Hrvatskog psihološkog društva. U Poreču se Tjedan psihologije obilježava brojnim aktivnostima psihologa (radio emisije, radionice sa građanima, djecom) u cilju približavanja psihologije i rada psihologa kao stručnjaka svim građanima. Isto se planira u timskom radu psihologa Poreča uz koordinaciju Zdravog grada i u 2024. godini.

*Hoditi i zdravi biti – La salute viene camminando*

Zdravi grad koordinira za Poreč javnozdravstvenu manifestaciju Hoditi i zdravi biti koje je nositelj Nastavni zavod za javno zdravstvo IŽ. U 2024. godini se planira održati manifestaciju *Hoditi i zdravi biti* u suradnji sa NZZJZ IŽ, a ukoliko ista izostane, biti će, kao i u 2022. godini, održana porečka lokalna zamjenska aktivnost *Hodamo mi za zdravlje svi.* U aktivnosti očekuje se sudjelovanje okvirno do 1500 osoba svih dobnih skupina.

*Ekologija i zdravlje te promocija zdravih životnih navika*

Višekratno je dokazano da zdravlje na nekom teritorijalnom području ovisi o međuovisnosti životnog prostora, životinja, bilja i ljudi na nekom prostoru. Na području zajednice žive divlje i domaće životinje, njegovani ljubimci i još uvijek napuštene životinje. O zdravlju životinja u zajednici uvelike ovisi zdravlje ljudi naročito kada su životinje i ljudi u neposrednom kontaktu, a iz razloga što se mogu prenositi zoonoze odnosno bolesti koje od životinja mogu preći na ljude. Slijedom navedenog iz projektnog ureda Zdravog grada Poreč osigurava se za Grad Poreč stručna podrška i koordinacija slijedećih programa: *Ja i moj kućni ljubimac* baziran na podizanju svijesti građana o značaju podizanja razine kulture skrbi o kućnim ljubimcima, Monitoring i kontrola galeba klaukavca i suzbijanje rizika za zdravlje ljudi, edukacija djece, mladih i odraslih iz oblasti zaštite i kulture čuvanja kućnih ljubimaca i prostora na kojemu borave s ljudima u cilju suzbijanja zoonoza, podrška osmišljavanju i uređivanju eko šuma, edukativnih eko staza te rekreativnih staza zdravlja na području Poreča. Sve navedeno u suradnji s projektnim partnerima i to Veterinarskom bolnicom Poreč, Veterinarskim fakultetom Zagreb, veterinarskom inspekcijom, udrugama za zaštitu životinja, Centrom za invazivne vrste pri Institutu za poljoprivredu i turizam Poreč i dr. partnerima.

**Programske aktivnosti Centra Zdravi grad**

U realizaciji programskih aktivnosti stručni tim ustanove realizira suradnju s vanjskim edukatorima, supervizorima i vanjskim stručnim suradnicima na projektima/programima, u cilju podizanja kvalitete te principa rada u multidisciplinarnim timovima. Sredstva u ovom dijelu namijenjena su programskim troškovima realizacije svakog pojedinog programa ustanove (izdaci za vanjske suradnike-intelektualne usluge, materijalni troškovi za realizaciju programa, usluge tiskanja, materijali za informiranje i promidžbu, edukacije djelatnika i suradnika, troškovi telefona, pošte, te ostali programski, materijalni te tekući i/ili investicijski troškovi).

Programske aktivnosti ustanove navodimo kako slijedi:

- *Program savjetovalište i psiho-socijalno-zdravstvena skrb*

 (Savjetovalište za djecu, mlade i obitelj, logopedske usluge, krizne intervencije)

- *Programi prevencije (vrtići, škole, zajednica)*

*- Program vanbolničko liječenje ovisnosti o alkoholu i drogama*

 (Vanbolničko liječenje ovisnosti o drogama, Terapijska zajednica za liječenje ovisnika

 o  alkoholu, kockanju i klađenju)

- *Program prevencija i tretmani poremećaja vezanih uz prehranu.*

Sredstva se u 2024. godini planiraju za sljedeće programe:

|  |  |
| --- | --- |
| Naziv programa | Proračun 2024. |
| Program savjetovalište i psiho-socijalna podrška u zajednici | 44.000 |
| Programi prevencije | 18.700 |
| Program vanbolničko liječenje ovisnosti | 13.550 |
| Program prevencija i tretmani poremećaja vezanih uz prehranu | 10.200 |
| **Ukupno** | **86.450** |

***Program Savjetovalište i psiho-socijalno-zdravstvena skrb***

*Savjetovalište za djecu, mlade i obitelj*

Programom psihološkog savjetovališta za djecu, mlade i čitave obitelji osigurava se pomaganje savjetovanjem, psihoterapijom te pružanjem psihosocijalne podrške u okviru gradskog psihološkog Savjetovališta za djecu, mlade i obitelj. Lokalno savjetovalište ima karakter centra usmjerenog osnaživanju ljudskog resursa zajednice i centra usmjerenog prihvaćanju ranjivih skupina građana odnosno osoba u riziku za osobne i/ili obiteljske teškoće ili teškoće funkcionalnosti u različitim sferama života i rada. Mentalno zdravlje (i bolesti) predstavljaju najveći izazov 21. stoljeća prema pokazateljima SZO. Depresija će biti najučestalija dijagnoza 21. stoljeća, te će do 2030., prema procjenama SZO, preteći i kardiovaskularne bolesti. HZJZ evidentira da su najviše propisivani lijekovi u RH antidepresivi te da 25% ukupnog bolničkog pobola otpada na oboljele od mentalnih bolesti. Oko 50% mentalne patologije se počinje razvijati do 14 godine života, a 75% do 25 godine života. Tijekom pandemije broj anksioznih i depresivnih poremećaja višestruko se povećao, posebice kod djece i mladih, uslijed krize, nesigurnosti, poremećenih radnih i životnih uvjeta, socijalnih i fizičkih izolacija, egzistencijalnih i drugih strahova. Praćenje pokazatelja SZO ali i HZZJ kao i naših lokalnih podataka iz Savjetovališta ukazuju na to da mentalne teškoće najčešće imaju osobe dobi 20 do 59 godina, dakle radno aktivno stanovništvo. Pomoć u porečkom Savjetovalištu pruža se svim dobnim skupinama, u godinama najučestalije stanovnicima odrasle dobi (27-50 godina). No tijekom pandemije i u post pandemijsko vrijeme se počeo značajno povećavati broj djece i mladih sa simptomima anksioznosti i depresije i samoozljeđivanjem. Cilj razvoja dostupnih savjetovališnih usluga je pružanje psihosocijalne podrške ljudima u zajednici i njihovo osnaživanje u svim životnim situacijama i sferama u neposrednom okruženju. Savjetovališta odgovaraju na suvremene zahtjeve života i rada ljudi, na nove rizične čimbenike te tako osiguravaju zaštitu pojedinaca, obitelji i zajednice u cijelosti. Savjetovališne usluge osnažuju ljude u segmentu psihološkog (mentalnog) funkcioniranja te omogućavaju uspješnije savladavanje životnih stresova, donošenje odluka, uspješniju životnu organizaciju, veću radnu efikasnost, manje bolovanja te omogućavaju osobne promjene za veću opće životnu funkcionalnost svake osobe koja potraži pomoć i podršku.

Programski segmenti porečkog savjetovalište su: savjetovalište za djecu, mlade, odrasle, starije, za čitave obitelji s emocionalnim i/ili ponašajnim teškoćama, problemima adaptacije, problemima u odnosima u obiteljima ili u radnom okruženju. U savjetovalište se javljaju zdrave osobe s teškoćama u raznim fazama osobnih ili obiteljskih razvojnih ciklusa, mladi parovi u programe osnaživanja za prihvat novog člana, pripremi za porođaj i roditeljstvo, roditelji u svladavanju odgojnih strategija, osobe koje ne mogu uskladiti osobne/obiteljske i profesionalne obveze ali i rizične skupine mladih i odraslih, odrasli prilikom razvoda, osobe s lošim međuljudskim odnosima, emocionalnim i drugim teškoćama, bolesne osobe i/ili članovi njihovih obitelji, osobe s invaliditetom, osobe koje su doživjele gubitke tijekom procesa žalovanja i u brojnim drugim situacijama i sl. U 2024. godini u porečkom savjetovalištu očekuje se do 900 direktnih klijenata u prostorima savjetovališta te više od 900 osoba u indirektnom savjetovanju (telefon, facebook kontakti, skype, viber video pozivi, mail i dr.).

*Logopedsko savjetovanje i usluge*

U programu savjetovališta realizirat će se i u 2024. usluge logopedskog savjetovanja roditelja djece s teškoćama govornog razvoja te logopedske procjene i tretmani djece predškolskog uzrasta. U savjetovalištu će se realizirati usluge logopeda za djecu koja imaju uredan psihomotorni razvoj uz utvrđene govorno-jezične teškoće. Suradnja se ostvaruje s logopedima Centrom za rehabilitaciju Veruda iz Pule te po potrebi s drugim logopedima. Logopedskim tretmanima se potiče govor i govorno jezično izražavanje te korekcije govorno jezičnog razvoja posebno pred školu kao prevencija školskog neuspjeha. Zbog iznimne potrebe za 2024. se planiraju veća sredstva za rad logopeda s djecom i savjetovanje roditelja. U 2024. godini očekuje se da će usluge koristiti okvirno do 80 djece i 90 njihovih roditelja. Jednako tako očekuje se da će se ostvariti okvirno 500 logopedskih usluga (testiranja i procjene, pisanje nalaza i mišljenja, savjetovanja roditelja, tretmani s djecom).

*Savjetovalište za prehranu-nutricionističko savjetovalište*

U suradnji Zdravog grada Poreč, Grada Poreča i ZZJI IŽ uspostavljena je usluga Savjetovališta za prehranu. Savjetovalište se realizira mjesečno u prostorima Savjetovališta Zdravog grada, a usmjereno je stanovnicima Poreča i Poreštine, besplatno je za sve korisnike jer financiranje osigurava Grad Poreč u direktnom ugovornom odnosu sa ZZJZ IŽ. Nutricionisti Zavoda rade i pružaju usluge nutricionističkog savjetovanja svim klijentima u potrebi, mladim sportašima, pomažu u slaganju menija i kontrolnih praćenja klijenata. Savjetovalište je djelovalo i tijekom pandemije, a djelovat će i u 2024. godini. Nutricionisti će savjetovati korisnike o principima zdrave prehrane, s posebnom pažnjom u odnosu na osobe sa specifičnim zdravstvenim problemima odnosno dijagnozama (šećerna bolest, visok krvni tlak, hormonalni poremećaji, pretilost i sl.). U Poreču su ugovorena dva radna dana mjesečno, 10 mjeseci u godini (dakle ukupno 20 radnih dolazaka u godini), u poslijepodnevnim satima od 12 do 20 sati u unaprijed dogovorenom danu. Očekuje se okvirno do 90 korisnika svih dobnih skupina te okvirno do 200 savjetovanja.

*Krizne intervencije*

Psihološke krizne intervencije predstavljaju poseban vid intervencije stručnjaka u slučajevima iznenadnih nesreća u zajednici i/ili na širem teritorijalnom području. To su intervencije koje slijede nakon događanja u kojima se dogodila prijetnja po život bilo sa ili bez žrtvi u smislu mogućih smrtnih ishoda ili kad ih je bilo (npr. oružane pljačke, teroristički napadi, prirodne  katastrofe, bolesti po tipu epidemija ili pandemija i sl.). Radi se o događajima koji traumatiziraju pojedince, obitelji, velike grupe ali i stručnjake u službama za pomaganje (zdravstveni kadar, policija, vatrogasci). Vođenje psiholoških kriznih intervencija zahtijeva i kontinuirano educiranje kadrova zajednica/regija za provođenje psiholoških kriznih intervencija. Stručni tim Zdravog grada godinama osposobljava i osnažuje vlastiti stručni tim, a s tim će nastaviti i u 2024. godini. .

***Programi prevencije***

*Program „Zajedno protiv ovisnosti“*

Sveobuhvatni program prevencije ovisnosti i rizičnih ponašanja djece i mladih za Grad Poreč naziva "Zajedno protiv ovisnosti" specifičan je na razini čitave države. Ovim programom porečki stručnjaci i Grad Poreč su partnerski intenzivirali sustavnu skrb za djecu i mlade u području suzbijanja rizika za njihov nesmetan rast i razvoj realizacijom lokalnih preventivnih programa od kojih većina ima karakter generacijskih programa. U javnozdravstvenom pristupu generacijskog obuhvata omogućava se jednakost u zaštitnom pristupu svoj generaciji djece i mladih. Oko ovog programa su okupljeni predstavnici svih relevantnih institucija Grada Poreča koje skrbe o djeci i mladima na različite načine (vrtići, škole, Zdravi grad, Centar za socijalnu skrb Poreč, Istarski domovi zdravlja–Ispostava Poreč, policija, civilni sektor i dr.). Ovaj vrijedan porečki preventivni program je u periodu od 2020. do 2022. značajno reduciran u grupno generacijskom obuhvatu djece zbog pandemije. Tijekom 2024. očekuje se redovan rad odgojno obrazovnih ustanova te se ponovno planiraju zaštitni porečki preventivni programi. Porečki program „Zajedno protiv ovisnosti“ se sastoji od sljedećih programskih cjelina: edukacija djece i mladih, poučavanje važnih odraslih u okruženju djece i mladih (roditelja, odgajatelja, učitelja, voditelja udruga, trenera). Program sadrži niz projektnih aktivnosti usmjerenih unapređenju zdravlja krajnjih korisnika (djeca, mladi, roditelji, učitelji, odgajatelji) koje su detaljno opisane i u posjedu ustanove. Ovdje ističemo samo najveće generacijske programske cjeline iz Programa usmjerene djeci i mladima te važnim odraslima:

*Programi soci emocionalnog učenja za predškolce (RARA) i osnovnoškolce (PATHS****)***usmjerenih usvajanju socijalnih i komunikacijskih vještina za kontrolu i usmjeravanje emocija, izbor komunikacije koja doprinosi nenasilnom rješavanju sukoba, samokontroli, odgovornom donošenju odluka i usmjeravanju emocija,

*Rasplesani razredi –* osnaživanje djece kroz ples (porečki autorski preventivni projekt, generacijski obuhvat i edukacija svih 7. i 8. r. u plesnim vještinama kao zdravog izbora za život i neformalnog načina učenja za prevladavanje socijalnih barijera, unapređenje komunikacijskih i socijalnih vještina, jačanje samopouzdanja te socijalnih veza i odnosa djece i mladih), *Rasplesani vrtići-* osnaživanje djece predškolskih grupa porečkih dječjih vrtića Radost i Paperino kroz ples,

*Muzikoterapija* – radionički tip rada koristeći tehnike i metode muzikoterapije usmjeren radu s učenicima osnovnih i srednjih škola u cilju kanaliziranja emocija i modifikacije ponašanja za „teške“ razrede. Usmjeren jačanju grupne povezanosti, pozitivnoj afirmaciji pojedinaca i čitavih razreda, učenje kontrole i usmjeravanja emocija kroz glazbu kao medij koji je mladima razvojno dobno blizak,

*Ja u ogledalu-* radionice usmjerene prevenciji poremećaja hranjenja za srednjoškolce, *Naš izbor je zdrav život -* program usmjeren edukaciji djece i važnih odraslih – roditelja, odgajatelja, učitelja, svim porečkih škola (prevencija ovisnosti o drogama, alkoholu, kocki, elektroničke ovisnosti, prevencija nasilja u maloljetničkim vezama te program Mjeseca borbe protiv ovisnosti),

*Tko zapravo pobjeđuje?-* strukturirani program prevencije kockanja i klađenja za porečke srednjoškolce koji će izvoditi u srednjim školama za 2. razrede u radioničkom tipu rada, *Program Mladi – znanjem za zdravlje -* predavanja i radionice usmjereni specifičnim interesima mladih tijekom odrastanja (ovisnosti, međuodnosi spolova, nenasilne veze mladih, samopouzdanje, odgovornosti u odrastanju i dr. ) , socio-emocionalno učenje i povezivanje.

Ukupno se godišnje u ovom programu obuhvati 2500 do 3000 osoba različitih dobnih skupina te se isto planira i u 2024. godini.

***Program vanbolničkog liječenje ovisnosti o drogama i alkoholu***

*Vanbolničko liječenje ovisnosti o drogama*

U programu vanbolničkog liječenja ovisnosti Grada Poreča realizira se program usmjeren suzbijanju (prevenciji) bolesti ovisnosti i liječenju ovisnika o drogama u izvanbolničkom tretmanu u lokalnoj zajednici za područje Poreča, poreštine i sjeverozapadne Istre. Program se organizacijski realizira kroz Savjetovalište Zdravog grada, a operativno u suradnji Savjetovališta Zdravog grada (psihosocijalna pomoć) i projektnih partnera (liječnici Istarskih domova zdravlja-Ispostave Poreč, ZZJZ IŽ–Služba za mentalno zdravlje i dr.). Cilj rada s ovisnicima je prihvat i rehabilitacija te destigmatizacija problema ovisnosti radi zaštite mladih u okruženju. U procesu liječenja ovisnika kombinira se medicinski pristup/zamjenska terapija i savjetovanje / psihoterapijski tretman ovisnika i članova obitelji. Program osigurava dostupnost iznimno ranjivoj skupini (ovisnici o drogama i eksperimentatori), što je temeljni princip humanosti i zaštite u radu s ovom populacijom bolesnika i prvi uvjet za kontrolu i suzbijanje ovisnosti u okruženju zajednice. Program je lokalno mjesto pomoći i podrške kojim se prihvaćaju ovisnici, eksperimentatori i članovi njihovih obitelji. U okviru programa će se i nadalje osiguravati podrška ovisnicima u neposrednom okruženju kako bi bila dostupna i učinkovita jer se radi o jednoj od najranjivijih skupina pojedinaca/obitelji te dalekosežnim posljedicama za zajednicu u uvjetima kada ovisnosti izmiču kontroli. U 2024. godini očekuje se obuhvat do okvirno 250 osoba ukupno, od čega do 160 ovisnika te 100 članova obitelji. Isto tako planira se okvirno do 500 pruženih usluga individualnog i obiteljskog savjetovanja istim korisnicima.

*Terapijska zajednica za liječenje ovisnika o alkoholu*

Ovisnost o alkoholu je bolest koju je potrebno liječiti kao i svaku drugu kroničnu bolest. Liječenje ove bolesti ovisnosti izrazito je teško i kompleksno jer bolest pogađa čitavu obitelj, a dodatnu otežavajuću okolnost čine kulturološki utjecaji te tolerancija društva u odnosu na pijenje. Porečki program liječenja u van bolničkim uvjetima baziran je na individualnoj, obiteljskoj i grupnoj psihoterapiji u okviru metode rada Terapijske zajednice. Cilj rada s ovisnicima o alkoholu i obiteljima je što veći obuhvat liječenje ovisnika o alkoholu te njihova resocijalizacija kao i podrška čitavoj obitelji ovisnika, posebice djeci.  Aktivna uloga u programu svakom korisniku programa tj. ovisniku u procesu liječenje iznimno koristi u promjeni ponašanja i doprinosi funkcionalnosti obitelji. Nerijetko se ostvaruje suradnja i sa poslodavcima ovisnika. Posljednje dvije godine program se širi i na obuhvat ovisnika o kockanju jer je ova ovisnost iznimno zastupljena već i među mladom populacijom. U program se uključuju sve mlađi ovisnici, dominantno muškarci u dobi od 35 do 40 godina. U 2024. godini nastavit će se osiguravati zaštita ovoj vrlo osjetljivoj i zastupljenoj skupini u populaciji. Očekuje se obuhvat u programu do 90 osoba od čega 50 ovisnika i 40 članova obitelji, 50 grupnih susreta godišnje za dvije grupe korisnika i 30 individualnih i/ili obiteljskih tretmana.

***Program Prevencija i tretmani poremećaja vezanih uz prehranu***

Poremećaji prehrane kompleksni su i utječu na čitav niz rizika za organske bolesti i psihološke teškoće. Hrvati su jedni od najdebljih nacija te posljednjih godina u epidemiji debljine sustižu najdeblje nacije, što je iznimno loš pokazatelj ukupnog zdravlja populacije. Sve je više i pretile djece. Sve navedeno, uz životno podneblje kojemu je karakteristična mediteranska prehrana kao jedna od dokazano najzdravijih prehrana, ti su podaci još lošiji u ukupnom promatranom kontekstu. Danas se zna da je čak 75% prekomjernog jedenja izazvano neugodnim emocijama i drugim emocionalnim stanjima, te da hrana često biva način suočavanja s problemima. Stoga se među mladima identificiraju i drugi poremećaji hranjenja (anoreksija, bulimija..). Pretilost je iznimno značajan rizik za zdravlja i vezuje uz sebe niz psiholoških i zdravstvenih teškoća. Poremećaji prehrane se također mogu intenzivirati te biti učestaliji u populaciji uslijed raznih stresova i kriza. U vrijeme pandemije COVID 19 značajno je poraslo emocionalno jedenje djece, mladih i odraslih te slika pretilosti u općoj populaciji u RH. Ovaj program se realizira u više segmenata od kojih su dva ključna:

stručno vođeni grupni program redukcije tjelesne težine i usvajanja zdravih navika hranjenja u 20 bazičnih radionica i tretman osoba s poremećajima hranjenja i obitelji individualno/obiteljski u paru. Cilj stručno vođenih radionica u ovom programu je da polaznici mijenjaju svoje ponašanje i prehrambene navike, da prepoznaju i razumiju „emocionalno jedenje“ te da uvedu redovitu fizičku aktivnost. Odnosno da se kroz edukaciju i modifikaciju ponašanja osoba u programu modificiraju prehrambene navike čitavih obitelji. Nakon bazičnog programa klijenti mogu nastaviti rad na sebi putem psihoterapijske grupe za samoodržavanje. Tretman osoba s poremećajima hranjenja (anoreksija, bulimija) usmjeren je individualnom i obiteljskom radu. Savjetovalište Zdravog grada postalo je centar za vanbolnički tretman poremećaja hranjenja, a prema stručnim kriterijima koji podržavaju vanbolnički rad. Vanbolnička podrška se provodi i po povratku klijenata s poremećajima hranjenja s bolničkog liječenja. U 2024. očekuje se okvirno 50 osoba u grupnoj redukciji težine, te 20-tak osoba s različitim poremećajima hranjenja, okvirno 60 grupnih psihoterapijskih susreta/usluga i 30 tak individualnih tretmana.

**Nabava opreme**

Sredstva su planirana za nabavu informatičke opreme zbog dotrajalosti postojeće opreme (za nabavu laptopa i kompjutora).

**DNEVNI CENTAR ZA REHABILITACIJU VERUDA – PULA**

Dnevni centar za rehabilitaciju Veruda – Pula (u daljnjem tekstu: Centar) javna je ustanova socijalne skrbi koja od 2000. godine djeluje kao Dnevni centar za rehabilitaciju djece, mladeži i odraslih osoba s teškoćama u razvoju. Osnivači, uz Grad Poreč-Parenzo, su jedinice lokalne samouprave u Istarskoj županiji, i to gradovi: Buje, Buzet, Labin, Novigrad, Pazin, Pula, Rovinj, Umag i Vodnjan i općine: Medulin i Vrsar. Centar ima svojstvo pravne osobe upisane u sudski registar i upisnik ustanova koji vodi ministarstvo nadležno za poslove socijalne skrbi. Centar je samostalan u obavljanju svoje djelatnosti i poslovanju sukladno zakonu, na zakonu utemeljenim propisima i aktu o osnivanju.

Vizija Centra je podizanje kvalitete života djeci s teškoćama u razvoju i osoba sa invaliditetom i njihovim obiteljima sa misijom osiguranja najpovoljnijih uvjeta za rad s korisnicima i provođenje procjena kojom se definiraju različita patološka stanja koja vode do dijagnoze. Glavni je cilj prepoznati teškoću što ranije sa najvećom mogućom pouzdanošću kako bi djeci i njihovim obiteljima mogli pružiti najbolju moguću odgovarajuću stručnu pomoć.

Korisnici ove ustanove su djeca rane i predškolske dobi koja odstupaju u neuromotornom i psihomotornom razvoju, djeca školske dobi s motoričkim i utjecajnim teškoćama u razvoju te odrasle osobe s motoričkim i utjecajnim teškoćama u razvoju. Također, obuhvaćena su djeca rane i predškolske dobi s oštećenjem vida i sluha te djeca sa dodatnim senzornim oštećenjima.

Ustanova kroz svoja dva odjela (Odjel za djecu rane i predškolske dobi i Odjel za djecu školske dobi, mladež i odrasle osobe) i pet stručnih jedinica pruža korisnicima s područja cijele Istarske županije usluge rane razvojne podrške, odgoja i obrazovanja djeci rane i predškolske dobi s teškoćama u razvoju, poludnevni boravak za djecu, mladež i odrasle osobe od 7 godine života na dalje, psihosocijalnu podršku za djecu školske dobi integriranu u redovan sustav te pomoć u uključivanju u redovan sustav odgoja i obrazovanja. Korisnike u rastu i razvoju prate stručni timovi Centra, a čine ih edukacijski rehabilitatori, logopedi, psiholozi, fizioterapeuti, vanjski stručni suradnici i roditelji kao partneri. U školskoj 2023./2024. godini, planirano je uključenje 490 korisnika u rehabilitacijske programe i procjene razvoja.

U okviru *Odjela za djecu rane i predškolske dobi* djeluje:

1. Stručna cjelina rana intervencija

2. Stručna cjelina za odgoj i obrazovanje djece rane i predškolske dobi s teškoćama u razvoju:

U okviru *Odjela za djecu školske dobi, mladež i odrasle osobe* djeluje:

1. Stručna cjelina za psihosocijalnu podršku djece školske dobi integrirane u redovan sustav

odgoja i obrazovanja

2. Stručna cjelina - poludnevni boravak za djecu i mladež od 7 do 21 godine života s motoričkim i utjecajnim teškoćama

3. Stručna cjelina – poludnevni boravak za odrasle osobe starije od 21 godine života s tjelesnim oštećenjem.

*Odjel za djecu rane i predškolske dobi*

U Odjelu za djecu rane i predškolske dobi ukupno će u kontinuirani tretman ili odgojno obrazovni rad biti uključeno 300 korisnika.

*1. Stručna cjelina rana intervencija*

U stručnu cjelinu rana intervencija uključuju se u program praćenja i savjetodavnog rada sva djecu sa područja Istarske županije koja su rođena sa faktorima rizika, neurološkim smetnjama, te sva djeca od 0-7 godina života kod koje su uočena odstupanja u razvoju sa ciljem poticanja i optimalnog rasta i razvoja djeteta kako bi ono razvilo svoje potencijale na emocionalnom, socijalnom i kognitivnom području, a koje pružaju fizioterapeuti, logopedi, psiholozi, edukacijski rehabilitatori, uz stručno praćenje fizijatra (liječnika vanjskog suradnika).

Usluge rane intervencije pružaju su se na tri lokacije:

- Pula, Vidikovac 7 (dijagnostička procjena djece - logoped, psiholog, edukacijski rehabilitator), kontrolna praćenja djece, NRT procjena, habilitacija i rehabilitacija (jedan fizioterapeut), pružanje usluga rane intervencije (logoped, edukacijski rehabilitator) te savjetodavni rad sa roditeljima,

- Pula, Budicinova 23, usluge rane intervencije pružaju edukacijski rehabilitatori, i to usluge flloortime i edukacijski rehabilitatori - senzorni pedagozi koji pružaju usluge rada u senzornoj sobi,

- Ispostava Poreč, pružanje usluga djeci sa područja sjeverozapadne Istre, koja su dijagnostičku procjenu prošla u Puli. Korisnici dobivaju usluge rane intervencije, gdje usluge pružaju logoped, edukacijski rehabilitator, fizioterapeut i psiholog. Jednom tjedno usluge pruža i fizioterapeut.

*2. Stručna cjelina za djecu za odgoj i obrazovanje djece rane i predškolske dobi*

Sa djecom s teškoćama u razvoju ostvaruje se poseban šestosatni program u sklopu kojih su osigurani boravak i smještaj, rehabilitacijsko-terapijski, odgojno-obrazovni programi (individualni i grupni) te prehrana. Djeca su uključena u posebne skupine prema vrsti teškoća. Ove školske godine planira se rad kroz 2 odgojno-obrazovne skupine u koje će biti uključeno 9 djece (skupina Pčelice – djeca sa višestrukim teškoćama i skupina Krijesnice - djeca sa PSA). Program provode odgojiteljice u suradnji s edukacijskim rehabilitatorom i članovima stručnog tima. Sva djeca su, prema rasporedu, tijekom boravka u vrtiću, uključena u individualni rad koji provode edukacijski rehabilitatori, logoped, fizioterapeut, senzorni pedagog te ostali stručnjaci. Za svako dijete izrađuje se individualni edukacijski plan rada (IEP) kao osnova za provođenje individualnog rada kroz godinu temeljem edukacijsko rehabilitacijske procjene pomoću Opservacijske liste te Evidencijskog lista za opservaciju i praćenje napredovanja djece s motoričkim poremećajima. Metode rada u skupini uključuju individualni rad i grupni rad kroz individualizirani pristup svakom djetetu.

*Odjel za djecu školske dobi, mladež i odrasle osobe*

*1. Stručna cjelina za psihosocijalnu podršku djece školske dobi integrirane u redovan sustav odgoja i obrazovanja*

Psihosocijalna podrška je socijalna usluga koja podrazumijeva rehabilitaciju koja potiče razvoj kognitivnih, funkcionalnih i socijalnih vještina korisnika. Pomoć pri uključivanju djeteta s teškoćama u razvoju ili mlađe punoljetne osobe s invaliditetom u programe redovitih školskih ustanova (integracija) je socijalna usluga koja se pruža učiteljima i nastavnicima u školskim ustanovama. Programe psihosocijalne podrške i uključivanja u programe odgoja i redovitog obrazovanja za školsku djecu provode četiri edukacijska rehabilitatora. Korisnici ove stručne cjeline su učenici redovitih osnovnih škola koji se školuju po redovitom programu uz individualizirane postupke ili redovitom programu uz prilagodbu sadržaja i individualizirane postupke. Školske godine 2023/2024. u stručnu cjelinu za psihosocijalnu podršku biti će uključeno 84 učenika. Uslugu psihosocijalne podrške i uključivanja u redovan sustav odgoja i obrazovanja koriste učenici od prvog do osmog razreda s područja cijele Županije temeljem Uputnice nadležnog Zavoda, a za četvero učenika koji će koristiti uslugu fizikalne terapije Centar potpisuje ugovor s roditeljima/skrbnicima o korištenju usluga. Za svakog učenika izrađuje se raspored dolazaka koji se usklađuje sa školskim rasporedima i obavezama učenika, poštujući opterećenost učenika i udaljenost ustanove od mjesta školovanja te mogućnost popodnevnih termina dolazaka. U stručnoj cjelini rade četiri edukacijska rehabilitatora (jedan edukacijski rehabilitator je voditelj Odjela), dva logopeda, psiholog (za cijeli Odjel) i fizioterapeut.

*2. Stručna cjelina – poludnevni boravak za odrasle osobe starije od 21 godine života s tjelesnim oštećenjem*

Stručna cjelina broji ukupno 16 korisnika, od kojih je 9 ženskog i 7 muškog spola, koji se razlikuju po dobi, spolu, stupnju motoričkog deficita, intelektualnim sposobnostima kao i obrazovnom statusu. Svi članovi su u većoj ili manjoj mjeri ovisni o tuđoj njezi i pomoći.

Osim navedenih teškoća, kod većine su prisutni i oštećenja vida, vizualne percepcije, smetnje govora, emocionalne teškoće i epilepsija. Zbog specifičnih potreba i sposobnosti korisnika, rad je prilagođen njihovim mogućnostima i potrebama. Težnja je da se korisnici u najvećoj mogućoj mjeri osposobe za samostalno obavljanje dnevnih zadaća i aktivnosti te brizi o sebi. Za svakog se korisnika izrađuju individualizirani programi rehabilitacije koji se provode u Centru. Odjelom koordinira Voditelj (jedan edukacijski rehabilitator), dok ostali edukacijski rehabilitatori kao i psiholog Odjela, prema dogovorenom rasporedu provode rehabilitacijske programe. U dogovoru s korisnicima rehabilitatori izabiru sadržaje i teme za koje pokažu interese i o kojima žele učiti. Sukladno s tim sadržajem pozivaju se i gosti koji im na interesantan način mogu približiti određene sadržaje. Kontinuirano se planira suradnja s roditeljima korisnika putem roditeljskih sastanaka, najmanje dva puta godišnje te kroz individualne sastanke s roditeljima jednom godišnje, češće prema potrebi. Na kraju razdoblja kroz mehanizme evaluacije utvrđuje se ostvarenost ciljeva.

Usluge ustanove  u Ispostavi Poreč koristi 50-tak djece s područja sjeverozapadne  Istre, od toga 37-oro djece iz Poreča (4 u programu neurorazvojne terapije u Puli, 17 u programu rane intervencije u Ispostavi Poreč, 3 u programu psihosocijalne podrške za djecu školske dobi od 7. do 21. godine života uključenu u redovne osnovne i srednje škole u Puli,  za 12- ero djece je planirana usluga procjene razvoja, kontrole i savjetodavni rad, a 1 dijete dobiva uslugu fizikalne terapije).  Grad Poreč, kao suosnivač ove ustanove, participira u njenom sufinanciranju, temeljem ugovorne obveze.

**NAKNADE I POMOĆI OSOBAMA/OBITELJIMA U SOCIJALNOJ POTREBI**

***Program socijalne skrbi u novcu***

**Naknade za podmirenje troškova stanovanja u novcu**

Na temelju Zakona o socijalnoj skrbi i Odluke o socijalnoj skrbi Grada Poreča, Proračunom se osiguravaju sredstva za dodjelu pomoći za podmirenje troškova stanovanja korisnicima zajamčene minimalne naknade (troškova najamnine, vode, odvodnje otpadnih voda, ogrjeva,). Pored ove kategorije korisnika za koje Grad mora osigurati sredstva za podmirenje troškova stanovanja, na temelju Odluke o socijalnoj skrbi osiguravaju se sredstva za podmirenje troškova stanovanja i drugim korisnicima koji ispunjavaju uvjete iz Odluke i to troškova najamnine, električne energije i vode. Naknade se isplaćuju izravno korisniku pomoći.

**Jednokratne pomoći građanima**

Temeljem Odluke o socijalnoj skrbi Grada Poreča jednokratna naknada može se odobriti samcu ili obitelji koji zbog trenutačnih materijalnih teškoća nisu u mogućnosti djelomično ili u cijelosti podmiriti neke osnovne životne potrebe, a koje su nastale zbog rođenja ili školovanja djeteta, bolesti ili smrti člana obitelji, elementarnih nepogoda ili iz drugih razloga, iznimno i zbog nabavke osnovnih predmeta u kućanstvu ili nabavke neophodne odjeće i obuće, ako ne postoji mogućnost da se nabavka istog osigura u suradnji s humanitarnim organizacijama. Jednokratna naknada odobrava se u novcu ili naravi, po mogućnosti do iznosa koji podmiruje potrebu. Odluku o iznosu jednokratne naknade donosi Upravni odjel, građani mogu ostvariti pravo na ovu naknadu više puta godišnje. Ukupan iznos priznatih jednokratnih naknada u jednoj kalendarskoj godini može iznositi najviše 331,81 eura za samca i 464,53 eura za obitelj. U osobito opravdanim slučajevima Odbor za socijalnu politiku i zdravstvo može donijeti odluku o dodjeli jednokratne naknade u iznosu do 1.327,23 eura.

**Naknade za dopunsku zaštitu boraca NOR-a**

Temeljem Odluke o socijalnoj skrbi Grada Poreča sudionicima NOB-a koji su ostvarivali pravo na posebnu zaštitu po propisima važećim do stupanja na snagu Odluke o socijalnoj skrbi Grada Poreča koja je donesena 2016. godine, ostvaruju je i dalje. Naknadu prima 1 osoba, u iznosu od 26,54 eura mjesečno.

**Naknade socijalno ugroženim umirovljenicima Grada Poreča-Parenzo**

Umirovljenici s malim prihodima ostvaruju pravo na novčanu pomoć za podmirenje osnovnih životnih troškova. S obzirom na visinu prihoda, umirovljenici su razvrstani u 2 skupine, te ostvaruju pravo na novčanu pomoć u iznosu od 27 eura (umirovljenici s prihodima od 185,01 do 230 eura) ili 54 eura (umirovljenici s prihodima do 185 eura). Uvjete, način ostvarivanja prava i visinu naknade utvrđuje gradonačelnik na početku godine posebnim aktom (Odlukom o pomoći umirovljenicima s malim prihodima).

***Program socijalne skrbi u naravi***

**Naknade za podmirenje troškova stanovanja u naravi**

Sredstva su namijenjena za dodjelu pomoći za podmirenje troškova zajedničke pričuve zgrade, komunalne naknade i odvoza komunalnog otpada, koja se plaćaju neposredno pružateljima usluga.

**Naknade za plaćanje pogrebnih troškova**

Sredstva su namijenjena za podmirivanje pogrebnih troškova (troškova lijesa, ukopa i nadgrobnog obilježja). Pravo na naknadu može ostvariti obitelj umrlog ili njegova rodbina, ako ispunjavaju uvjete iz Odluke o socijalnoj skrbi. Grad snosi troškove pogreba za osobe koji umru bez poznatih srodnika ili skrbnika. Sredstva su planirana za pogrebne troškove dvije osobe.

**Ostale naknade iz socijalnog programa u naravi**

Povodom božićnih i novogodišnjih blagdana, Grad Poreč daruje prigodnim poklon paketima porečke sugrađane smještene u ustanove socijalne skrbi (u domove za starije i nemoćne osobe u Poreču i Istri i u domove za psihički oboljele odrasle osobe u Motovunu i Puli), djecu i odrasle osobe smještene u udomiteljske obitelji u Istri i Hrvatskoj, te članove Društva invalida Poreč. U 2023. godini poklon paket (panettone) dobili su korisnici Doma za starije i nemoćne osobe u Poreču i članovi Društva invalida Poreč, ukupno 396 osoba, poklon paket dobilo je i 35 korisnika domova diljem Istre, te 7 djece bez adekvatne roditeljske skrbi koji su smješteni u ustanove socijalne skrbi ili udomiteljske obitelji. U ovoj aktivnosti planirana su i sredstva za realizaciju projekta „Socijalna košarica“, projekt pomoći u hrani starijim i nemoćnim osobama i osobama/obiteljima u socijalnoj potrebi, koji se realizira u suradnji s Gradskim društvom Crvenog križa Poreč, planira se 10.000 eura.

**Naknade vezane uz socijalno-zdravstvenu zaštitu građana**

Sredstva su planirana za plaćanje usluga Savjetovališta za djecu, mlade, brak i obitelj u Centru za pružanje usluga u zajednici Zdravi grad Poreč osobama koje ispunjavaju uvjete određene Odlukom o socijalnoj skrbi, u punom iznosu participacije za pruženu uslugu. Preporuku za ostvarivanjem ovog prava nadležnoj službi gradske uprave daje stručni tim Zdravog grada Poreč na temelju procjene potreba korisnika i vrste usluge koju treba pružiti. Sredstva su planirana za 2-4 korisnika.

***Sufinanciranje potreba obitelji i djece***

**Naknade za prehranu dojenčadi**

Ovu naknadu u punom iznosu koštanja hrane za dojenčad ostvaruju roditelji koji ispunjavaju jedan od uvjeta određenih Odlukom o socijalnoj skrbi Grada Poreča. Preporuku o vrsti hrane za koju ostvaruju naknadu daje odabrani liječnik pedijatar. Naknada se isplaćuje mjesečno, do godine dana starosti djeteta.

**Naknade za prijevoz učenika**

Naknadu za plaćanje troškova prijevoza u punom iznosu mjesečne putne karte javnog prijevoza ostvaruju učenici srednjih škola iz obitelji koje ispunjavaju uvjete određene Odlukom o socijalnoj skrbi Grada Poreča. Odnosi se na učenike srednjih škola koji putuju u srednje škole na području Grada i u srednje škole u susjedne gradove (Buje, Pazin, Pulu i Rovinj). Pravo ostvaruju i osobe s invaliditetom i djeca s teškoćama u razvoju, koji pohađaju srednje škole na području Grada, ako nemaju osiguran prijevoz po nekoj drugoj osnovi.

**Naknade za boravak djece u jaslicama i vrtićima**

Naknadu za plaćanje troškova boravka djeteta u dječjim jaslicama i vrtićima u iznosu kojeg plaćaju roditelj/i (učešće roditelja), može se ostvariti za dijete čiji roditelj/i ispunjava/ju uvjete određene Odlukom o socijalnoj skrbi Grada Poreča. Pod troškom boravka podrazumijeva se cijena smještaja djece utvrđena Odlukom Gradonačelnika o cijeni smještaja djece i učešću roditelja u cijeni programa u predškolskim ustanovama kojima je osnivač Grad, a kojom se određuje i učešće roditelja u cijeni programa. Ova cijena primjenjuje se i na plaćanje naknada za djecu smještenu u vrtiće i jaslice kojima nije osnivač Grad.

**Naknade za prehranu djece u osnovnim školama**

Naknadu za plaćanje troškova prehrane organizirane u osnovnoj školi, u punom iznosu cijene obroka, može ostvariti roditelj učenika iz obitelji koja ispunjava uvjete određene Odlukom o socijalnoj skrbi Grada Poreča te, iznimno od uvjeta određenih Odlukom, na temelju preporuke Hrvatskog zavoda za socijalni rad, Područnog ureda Poreč-Parenzo.

**Naknade za produženi boravak učenika u osnovnim školama**

Naknadu za plaćanje troškova produženog boravka učenika u osnovnim školama u punom iznosu cijene produženog boravka može ostvariti roditelj učenika iz obitelji koja ispunjava uvjete određene Odlukom o socijalnoj skrbi Grada Poreča, a iznimno od uvjeta određenih Odlukom, na temelju preporuke Hrvatskog zavoda za socijalni rad, Područnog ureda Poreč-Parenzo.

**Naknade za novorođeno dijete**

Naknadu za novorođeno dijete ostvaruju roditelji ili jedan od roditelja ili skrbnik djeteta, do navršene prve godine života djeteta, a ista se u pravilu koristi za nabavu neophodne opreme za dijete i pokrivanje drugih troškova u vezi s rođenjem djeteta. Uvjete, način ostvarivanja prava i visinu naknade za novorođeno dijete utvrđuje gradonačelnik na početku godine posebnom Odlukom. Za 2023. naknada je iznosila 200 eura.

**Prijevoz djece u Dnevni centar za rehabilitaciju Veruda-Pula**

Naknadu za plaćanje troškova prijevoza djece od Poreča do Pule radi korištenja usluga ustanove Dnevni centar za rehabilitacijuVeruda-Pula, ostvaruju roditelji djeteta koje koristi usluge ustanove, u iznosu koji odgovara uprosječenoj cijeni putnih troškova osoba upućenih na specijalističke i druge zdravstvene preglede u zdravstvene ustanove u Pulu, a koje priznaje Hrvatski zavod za zdravstveno osiguranje. Djeca koja se na takav način osposobljavaju za samozbrinjavanje izvan mjesta svog prebivališta, a ne koriste skrb izvan vlastite obitelji u okviru smještaja, već dolaze na rehabilitaciju u ugovorene dane, nemaju osnova ostvariti novčanu naknadu za putne troškove niti po Zakonu o socijalnoj skrbi niti po Zakonu o obveznom zdravstvenom osiguranju.

***Stipendije iz socijalnog programa***

Grad Poreč godišnje dodjeljuje stipendije iz programa socijalne skrbi i to učeničke i studentske stipendije i stipendije za studente s invaliditetom. Na temelju Odluke o dodjeli učeničkih i studentskih stipendija, Grad dodjeljuje stipendije uspješnim učenicima i studentima čije obiteljske financijske prilike nisu dostatne za nesmetano školovanje. Sredstva su planirana za dodjelu novih stipendija (2 učeničke i 5 studentskih) i nastavak isplate ranijih godina dodijeljenih stipendija. Učenička stipendija iznosi 160 eura, studentska 213 eura. Po završetku studija ili ako student prekine studij, stipendije se ne vraćaju. Na temelju Odluke o stipendijama Grada Poreča za studente s invaliditetom, Grad dodjeljuje stipendije studentima s težim i teškim oblicima invaliditeta kako bi mogli ravnopravno sudjelovati u obrazovnom sustavu. Stipendija se ne vraća.

**UDRUGE**

**Sufinanciranje programa i projekata udruga u socijalnoj skrbi**

Sredstva su planirana za financiranje programa i projekta udruga u ovom području. Po donošenju Proračuna Upravni odjel će objaviti Javni natječaj za financiranje programa i projekata udruga, nakon što prethodno odredi prioritetna područja financiranja. Financirat će se projekti i programi koji se mogu odnositi na: prevenciju nasilja u obitelji; podršku liječenim ovisnicima i članovima njihovih obitelji; kvalitetno provođenje slobodnog vremena te aktivno sudjelovanje u životu zajednice osoba starije životne dobi; sprječavanje rizika društvene isključenosti; osiguravanje punog i aktivnog sudjelovanja osoba s invaliditetom u životu  zajednice; uključivanje osoba s invaliditetom u sportske, rekreativne i druge aktivnosti u zajednici i olakšavanje zapošljavanja i pristupa svim izvorima, pravima, dobrima i uslugama u zajednici osobama s invaliditetom. Planirana sredstva za javni natječaj iznose 41.400 eura.

Sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge i Pravilnika o financiranju programa i projekata koje provode organizacije civilnog društva Grada Poreča, određenim udrugama koje ispunjavaju uvjete određene ovim propisima financijska sredstva dodijelit će se izravno, jer se radi o udrugama koje imaju isključivu nadležnost u području djelovanja i zemljopisnog područja za koje se financijska sredstva dodjeljuju i operativno su sposobne za rad na području djelovanja i zemljopisnom području na kojem se financirane aktivnosti provode. To su udruga *Sigurna kuća Istra (10.620 eura)* i udruga *Centar za inkluziju i podršku u zajednici (za Našu dnevnu zajednicu Poreč 31.850),* obje sa sjedištem u Puli.

*Sigurna kuća Istra*

Ova udruga,koja ima sjedište u Puli, provodi program pod nazivom „Pomoć ženama žrtvama obiteljskog nasilja“,kojim se osigurava besplatna psihosocijalna, psihološka i pravna podrška, hitni smještaj i smještaj u skloništa za žene žrtve obiteljskog nasilja i njihovu djecu na području Istarske županije. Ciljane skupine su: žene izložene nasilju koje traže psihosocijalnu, psihološku i pravnu podršku u savjetovalištu Sigurne kuće Istra (predviđa se da će oko 80 žena godišnje zatražiti takvu vrstu podrške); žene i djeca izložene obiteljskom nasilju koje se žele dugoročnije udaljiti iz nasilnog obiteljskog okruženja smještajem u sklonište Sigurne kuće Istra (predviđa se smjestiti oko 20 osoba); žene i djeca s područja Istarske županije izložene obiteljskom nasilju koje se žele kratkoročno udaljiti iz nasilnog obiteljskog okruženja putem hitnog smještaja (predviđa se 10-ak zahtjeva); djelatnici policije, sudova, centara za socijalnu skrb i zdravstvenih ustanova, kroz aktivnost međuresorne suradnje; mladi i građanstvo na području Istarske županije koji će sudjelovati u aktivnostima udruge; stručni tim Sigurne kuće Istra. Programske aktivnosti Sigurne kuće Istra usmjerene su na: zbrinjavanje i potporu ženama i djeci žrtvama obiteljskog nasilja; savjetodavnu pomoć ženama i djeci s iskustvom nasilja u obitelji (psihosocijalna, psihološka i pravna); programe primarne prevencije nasilja u partnerskim/bliskim vezama; senzibilizaciju javnosti za problematiku nasilja u obitelji (izrada i tisak pisanih materijala u cilju informiranja žrtava nasilja i javnosti, obilježavanje datuma vezanih uz problematiku nasilja u obitelji, zagovaranje potrebe i obveze prijavljivanja nasilja); unaprjeđenje međuresorne suradnje u području zaštite žrtava nasilja u obitelji. Sigurna kuća Istra je jedina organizacija civilnog društva na području Istarske županije koja pruža smještaj, pomoć i podršku žrtvama obiteljskog nasilja. Prije osnivanja Sigurne kuće Istra, u slučaju potrebe, žrtve nasilja sa područja Istarske županije bile su smještene u domove za djecu i odrasle žrtve obiteljskog nasilja izvan Istre. Sredstva su planirana za sufinanciranje plaća i naknada osobama koje provode program i drugih troškova provedbe programa.

*Centar za inkluziju i podršku u zajednici*

Ova udrugasa sjedištem u Puliu Poreču provodi program pod nazivom „*Naša dnevna zajednica Poreč“.*Provedbom ovog programa zadovoljavaju se potrebe zajednice za skrb o populaciji osoba s intelektualnim teškoćama. Aktivnosti programa usmjerene su na sprečavanje rizika društvene isključenosti osoba s intelektualnim teškoćama; osiguravanje njihovog punog i aktivnog sudjelovanja u životu zajednice; uključivanje u aktivnosti u zajednici kojima se kvalitetno organizira njihovo slobodno vrijeme i unapređuje kvaliteta života i zdravlja. Cilj programa je povećati sposobnosti korisnika projekta za svakodnevni život u obitelji i lokalnoj zajednici, povećati njihova praktična znanja i vještine i smanjiti stupanj društvene izoliranosti i ovisnosti korisnika i obitelji o institucionalnim programima. Suvremeni inkluzivni programi, po kojima udruga radi, pružaju odgovarajuću pomoć i podršku stručnih službi osobama s intelektualnim teškoćama. Život u zajednici uz podršku omogućava: neusporedivo veću kvalitetu života u odnosu na institucionalni oblik skrbi, veću osposobljenost u aktivnostima svakodnevnog života, značajno povećan stupanj realizacije razvojnih potencijala, višu razinu osobnih ambicija i očekivanja, obogaćene socijalne odnose, prevenciju nepoželjnih oblika ponašanja i psihičkih oboljenja. Program obuhvaća sljedeće aktivnost: radno-kreativne (likovno-oblikovnog te glazbeno-dramskog karaktera), rekreativne aktivnosti (tjelesno vježbanje, pješačenje, zabavne i sportsko-rekreativne igre, odlaske na more i bazene), edukacijske aktivnosti (radionice za stjecanje životnih vještina za kvalitetna život), inkluzivno volontiranje (s ciljem uključivanja u volonterske aktivnosti redovnih organizacija u zajednici), izleti i druženja, posjete i sudjelovanja u događajima u zajednici. Ciljane skupine su osobe s intelektualnim teškoćamau dobi od 20 godina i više, koje nisu zaposlene i žive u roditeljskom domu ili samostalno (14 osoba, od čega 9 s područja Poreča), obitelji korisnika i građani. Sredstva su planirana za sufinanciranje plaća i naknada osobama koje provode program i drugih troškova provedbe programa.

U ovoj aktivnosti planirana su i sredstva za realizaciju projekta *Centar za inkluziju i podršku u zajednici – Stambena zajednica Poreč* (6.750 eura). Sredstva su planirana za pokriće troškova provedbe projekta za 4 korisnika s područja Grada Poreča.

Iznos od 10.000 eura je planira za ostale potrebe u ovoj aktivnosti.

*Gradsko društva društvo Crvenog križa Poreč*

Financiranje Crvenog križa obaveza je svake jedinice lokalne samouprave temeljem Zakona o Hrvatskom crvenom križu. Jedinice lokalne i područne (regionalne) samouprave (dalje: JLPS) osiguravaju sredstva za javne ovlasti i redovne djelatnosti, za što se izdvaja 0,5% sredstava prihoda JLPS i to za rad ustrojstvenih oblika Crvenog križa, te za rad i djelovanje Službe traženja, za što se na razini JLPS izdvaja 0,2% sredstava prihoda JLPS. Pod prihodima se smatraju prihodi poslovanja JLPS ostvareni u prethodnoj godini umanjeni za: dodatni udio u porezu na dohodak za decentralizirane funkcije, pomoći izravnanja za decentralizirane funkcije, vlastite prihode i namjenske prihode. Gradsko društvo Crvenog križa Poreč provodi aktivnosti usmjerene na educiranje i senzibiliziranje građana, te pruža neposrednu pomoć građanima kroz programe: Dobrovoljno davanje krvi, Pomladak i mladež Crvenog križa, Prva pomoć, Zdravstveno preventivni program i Služba traženja.

*Ostale potrebe* *za udruge*

Za ostale neplanirane potrebe za udruge planiran je iznos od 10.000 eura.

**PROGRAMI ZA POSEBNE DRUŠTVENE SKUPINE**

**Pomoć za kupnju udžbenika obiteljima u socijalnoj potrebi**

Planirana sredstva namijenjena su za pomoć obiteljima u socijalnoj potrebi u snošenju troškova kupnje udžbenika i drugog obrazovnog materijala učenicima osnovnih i srednjih škola. Uvjeti i postupak ostvarivanja ovog prava uređuju se Odlukom o su/financiranju troškova kupnje udžbenika i drugog obrazovnog materijala koju donosi gradonačelnik prije početka nove školske godine. Naknada za školsku 2023./2024. godinu iznosi do 100 eura za učenike nižih razreda osnovne škole, do 160 eura za učenike viših razreda osnovne škola i do 250 eura za učenike srednjih škola. Naknada se isplaćuje na temelju dokazanog (nastalog) troška.

**Naknade za dopunsko zdravstveno osiguranje umirovljenicima**

Sredstva su planirana za sufinanciranje dopunskog zdravstvenog osiguranja u 50% iznosu godišnje obveze za 2.800 osoba (za 2.600 umirovljenika i 200 osoba starijih od 65 godina koji nemaju mirovinu ili su korisnici nacionalne naknade za starije osobe). Uvjeti i postupak ostvarivanja ovog prava uređuju se Odlukom sufinanciranju dopunskog zdravstvenog osiguranja osoba starije životne dobi koju za tekuću godinu donosi Gradonačelnik. Sredstva su planirana za isplatu naknada u iznosu do 55,74 eura godišnje po osobi.

**Naknada za grobna mjesta hrvatskih branitelja Domovinskog rata**

Temeljem Zakona o pravima hrvatskih branitelja iz Domovinskog rata i članovima njihovih obitelji jedinice lokalne samouprave dužne su osloboditi ih (obitelj) plaćanja pola iznosa naknade za grobno mjesto, ako nemaju od ranije vlastito grobno mjesto. Naknada za dodjelu grobnog mjesta za jednu osobu na porečkom groblju iznosi 601,41 eura.

**Ostale potrebe u socijalnoj skrbi**

Sredstva su planirana za pomoć građanima u novcu ili naravi kod iznenadnih životnih situacija zbog kojih se nalaze u financijskim poteškoćama.

**Polica životnog osiguranja za štićenike domova za nezbrinutu djecu**

Sredstva su planirana za financiranje kupnje police životnog osiguranja za štićenicu Centra za pružanje usluga u zajednici Ruža Petrović iz Pule (dalje u tekstu: Centar), koja ima prebivalište na području Grada Poreča, u vrijednosti 6.000 eura, kako bi joj se po izlasku iz Centra isplaćivala mjesečna renta u narednih dvije godine i time olakšalo u samostalnom životu i konkurentnosti na tržištu. Ustanova sklapa policu životnog osiguranja u suradnji s Adriatic osiguranjem, koji u sklopu koncerna izdaje policu Agram Life osiguranja. Grad Poreč će iznos od 6.000 eura isplatiti Centru u dva obroka, prvi obrok u iznosu od 3.000 eura u 2023. godini, a drugi obrok u iznosu od 3.000 eura u 2024. godini. Grad Poreč je s ravnateljicom Centra zaključio Ugovor o tekućoj pomoći kojim su se uredila međusobna prava i obveze u vezi police i plaćanja iste s pozicija planiranih u Proračunu Grada Poreč u 2023. i 2024. godini za ove namjene.

**Prekvalifikacije teže zapošljivih u lakše zapošljiva zanimanja**

Sredstva su planirana za prekvalifikaciju osoba iz teže zapošljivih zanimanja u lakše zapošljiva zanimanja (njegovateljice i druga tražena zanimanja).

**Naknade za pomoć osobama zbog poslovno uvjetovanog otkaza**

Sredstva su planirana za pomoć osobama koje će se naći u teškoj socijalno ekonomskoj situaciji ukoliko dobiju poslovno uvjetovani otkaz. Uvjeti i postupak ostvarivanja ovog prava uređuju se Odlukom koju, po donošenju Proračuna, za tekuću godinu donosi Gradonačelnik na početku te godine.

**Naknade za pomoć osobama u teškoj socijalno ekonomskoj situaciji uzrokovanoj porastom cijena energenata**

Sredstva su planirana za pomoć osobama koje će se naći u teškoj socijalno ekonomskoj situaciji zbog porasta cijena energenata. Uvjeti i postupak ostvarivanja ovog prava uređuju se Odlukom koju, po donošenju Proračuna, za tekuću godinu donosi Gradonačelnik na početku te godine.

**OBVEZE IZ RANIJE REALIZIRANIH PROGRAMA**

**Zakup zgrade Doma za starije i nemoćne osobe**

Zbog posebnog interesa Grada u obavljanju djelatnosti iz područja socijalne skrbi za starije i nemoćne osobe sklopljen je Ugovor o korištenju objekta Doma za starije i nemoćne osobe između trgovačkog društva Dom Poreč d.o.o. i ustanove Dom za starije i nemoćne osobe Poreč, temeljem kojeg se planiraju proračunska sredstva za plaćanje zakupa zgrade Doma.

**Subvencije kamata za poticanu stanogradnju**

Odlukom o kriterijima i uvjetima za kupnju stanova iz Programa poticane stanogradnje Grada Poreča definirani su uvjeti za kupnju stana, odnosno za subvenciju kamata za stambene kredite, koje je ostvarilo ukupno 23 građana. Zaključkom Gradskog poglavarstva od 2.4.2002. godine Grad se obvezao subvencionirati kamate na kredite kod poslovnih banaka u visini od 2%.

**Subvencije kamata za kupnju prvog stana**

Grad Poreč je s Privrednom bankom Zagreb d.d. bio sklopio Ugovor o poslovnoj suradnji kojim su bila regulirana međusobna prava i obveze vezano uz odobravanje stambenih kredita građanima koji sudjeluju u Programu subvencije kamata za kupnju prvog stana. Planiranim sredstvima Grad subvencionira dio kamate (2%) za ukupno 3 korisnika kredita.

**KAPITALNI PROJEKT**

**Dogradnja zgrade Doma za starije i nemoćne osobe Poreč**

Sredstva su planirana za financiranje radova i usluga na dogradnji Doma za starije i nemoćne osobe u Poreču, koja bi trebala započeti u 2024. godini i biti dovršena u 2025. godini.